
cis — este vorba despre o specie a genului epic de mici dimensiuni 
—, şi suficient de deschis oricăror inovaţii de ordin tehnic, elu- 
dând dezinvolt obligaţia de a numi o dată pentru totdeauna trăsă- 
turile unice şi inconfundabile ale fiecărei specii în parte. Au 
excelat în proză scurtă E. Allan Poe, Maupassant, Cehov, Henry 
James, Joseph Conrad, D.H. Lawrence, James Joyce, Thomas 
Mann, W. Faulkner, Franz Kafka, Jean-Paul Sartre, Edith Whar- 
ton, Mark Twain, John Steinbeck, Ambrose Bierce, Hemingway 
etc., etc. La noi: Alexandru Negruzzi, Mihai Eminescu, loan 

Slavici, I.L. Caragiale, Al. Macedonski, Mihail Sadoveanu, Ion 
Agârbiceanu, Gala Galaction, Gib Mihăescu, Vasile Voiculescu, 
Hortensia Papadat-Bengescu, Mircea Eliade şi Nicolae Velea, 
Fănuş Neagu, Ştefan Bănulescu, D.R. Popescu, Gabriela Ada- 
meşteanu, Radu Cosaşu, loan Groşan, Mircea Cărtărescu, loan 
Cristoiu, Bedros Horasangian, Mircea Nedelciu, Emilian Bălă- 
noiu, Ştefan Agopian, Sorin Preda, Alexandru Vlad ş.a.m.d. 


„Poate e vreo înrudire între proza scurtă (short-story) şi nevoile 
evului modern, o înrudire care să explice de ce, fără vreo rațiune de 
piaţă, cu o răsplată modestă - ca faimă sau bani —, pentru autor, proza 
scurtă continuă să fie o vână bogată şi fertilă a expresiei literare. În 
exemplarele sale cele mai reuşite, atinge un grad de perfecţiune pe care 
cu greu îl poate atinge romanul. Forţa unică şi frumuseţea inegalabilă 
a prozei scurte stau în scurtimea ei, în disciplina graniţelor sale strâmte 
care impun autorului o tot mai strălucitoare inventivitate, atât în ce 
priveşte simbolurile cât şi în ce priveşte sugestia şi trama (plotting). De 
departe cea mai remarcabilă eră din lunga istorie a prozei scurte este 
cea modernă. Uimitoarea înflorire a speciei, care a depășit deja un secol 
şi nu dă semne de ofilire, îşi are izvorul în opera a trei maeștri ai seco- 
lului XIX - Poe, Maupassant şi Cehov [...]. 

De la Poe vine ideea că forţa și unitatea pot fi atinse cu precădere 
în marginile înguste ale unor opere de mică întindere [...] Dar arta lui 
Poe e atrasă de fantastic, de simbolism și suprarealism şi e rândul lui 
Maupassant să arate că proza scurtă poate fi transformată într-o concisă 
şi pătrunzătoare interpretare a realităţii de fiecare zi. Construcţia aten- 
tă, ochiul selectiv şi inteligența atotstăpânitoare - necruţător ironică sau 
duios umoristică -, totul contribuie la a face prozele lui Maupassant 
unele dintre cele mai reuşite ale secolului XIX. Oricum, înainte ca proza 
scurtă să atingă forma specific modernă, avea să mai străbată o fază 
însemnată: impresionismul. Impresionismul este poarta spre modernism 
a tuturor artelor. El este, în artă, etapa corespunzătoare rafinării analizei 
ştiinţifice care a lărgit cunoaşterea umană şi a schimbat modul de viaţă 
al oamenilor în ultima sută de ani. Se caracterizează printr-o mereu 
crescândă subtilitate, complexitate şi fluenţă în tratarea luminii în pictu- 
ră, a tonului şi atmosferei în muzică şi a personajului în literatură. 

Impresionismul pătrunde în literatură o dată cu Anton Cehov [...], 
arta sa având un impact vizibil asupra operei unor scriitori europeni 
ai secolului XX de la Katherine Mansfield la Joseph Conrad. Noua 
metodă avea să fie introdusă în America după primul război mondial 
de Hemingway şi Sherwood Anderson“ [...]. 

(DOUGLAS ANGUS, prefaţă la The Best Short..., p. 7-8; 
trad. Irina Petraş) 


„Povestirea, gen narativ atât de greu de definit, atât de fugace în 
aspectele lui multiple şi antagonice și, în cele din urmă, atât de secret 
şi închis în el însuşi, un melc al limbajului“ (Julio Cortázar, Unele 
aspecte ale povestirii) povestirea, aşadar, este punctul de fugă al oricărei 

proze indiferent de formele pe care le îmbracă relaţia autor-narator- 
personaj. În funcţie de aceste forme ne-am putut apropia proza scurtă 
românească şi am putut delimita grupări și direcţii, operante teoretic, 
arbitrare în cele din urmă. Acest „melc al limbajului“ are uneori o 
structură atât de şocant particulară încât autorul nu se lasă alăturat net 
şi indubitabil unei anume direcţii, ci îşi continuă netulburat drumul 
său propriu.Paradoxul îndreptării masive înspre cadenţa tărăgănată a 
genului proteic într-un secol grăbit şi nerăbdător, paradox sesizat de 
Mircea Zaciu în 1974, este anulat de legica resurecţie a prozei scurte. 
Ridicarea periodică la cote maxime încă de la începuturile sale nu 
argumentează o existenţă în salturi (se vorbește despre un deceniu sau 
altul al nuvelei), ci o permanenţă, o vocaţie într-adevăr naţională 
pentru genul scurt, cu rădăcini în „geniul narativ al marilor cronicari“ 
(N. Ciobanu). Proza scurtă („pentru vorbe strâmtoare, pentru gânduri 
întinsoare“ - M. Gorki) pare să răspundă cel mai bine nevoii de a capta 
curentul epocii contemporane. Creaţie miniaturală, ea nu acceptă lun- 
gimile, dar speră să atingă profunzimea. Suplă, uimită, îngăduindu-şi 
toate libertăţile formale, toate „perversităţile“ tehnice (Tzvetan Todo- 
rov), încetinindu-şi cinematografic privirea asupra cotidianului, dispo- 
nibilă şi detașată pentru că fierbinte implicată în prezent, proza scurtă 
a ultimilor ani acoperă sub un singur generic semnalmentele altădată 
strict aparținătoare nuvelei sau schiţei sau povestirii sau, chiar, repor- 
tajului. Textul literar exploatat ca o „mașină de schimbat sensurile“ 
(Jean Ricardou); înălțarea griului cotidian, a banalului şi stereotipiei 
existenţiale la rangul de aventură; obsesia „seriei literare“ materializată 
în frecventarea asiduă, excesivă a citatului, a trimiterii livreşti; labi- 
litatea rolurilor narative; drama auctorială, scriitorul agresat de explo- 
zia informaţională; condensarea, recursul la doze infinitezimale, la 
confuzia dintre realitate și ficţiune cu virtuțile sale terapeutice; per- 
sonajele ca interioare vulnerate, luciditatea cinică şi ironică a unui 
autor marcat de pierderea inocenţei, o sinteză inedită, perspectiva 
ludică sunt câteva dintre trăsăturile detectabile în majoritatea volu- 
melor de proză scurtă contemporană. Noutatea lor nu este absolută, 
lectura bruiată a realităţii, realismul obţinut din receptarea simultană 
a mai multor „emisiuni“ ale realului o întâlneam şi în Viziunea vizuinii 
a lui Marin Sorescu, în Vara baroc (Paul Georgescu), în romanele lui 
Nicolae Breban atrase de „grămada de piruete verbale, paradoxuri“, 
în Eternitatea locală a lui Eugen Seceleanu sau în Comisia specială a 
lui Ion Iovan, pentru a ne opri doar la câteva exemple. Nouă este însă 
nuanţa expresivă a fiecărui autor în parte, originalitatea stringentă în 
condiţiile desfăşurării unei mari și extrem de diversificate ofensive 
totuşi comune, totuși tradiţionale. Fiindcă, oricâte urme din, să zicem, 
umorul gogolian sau cehovian, din hazul lui Eapek, din realismul 
magic, din prăfuitul bestiar al povestirilor româneşti de la începutul 
secolului, oricâte rădăcini secundare, particulare am descoperi, proza- 
torii tineri contemporani îşi revendică indubitabil, în registre, fireşte, 
de intensitate şi valoare inegală, descendența caragialiană. Împros- 
pătarea instrumentarului epic, bravura textualizării, de cele mai multe 

ori crizică şi, deci, trecătoare, asumarea zgomotului lingvistic incert 
și ambiguu, tentația experimentului sunt manifestări întru totul nor- 
male impuse de dorința de modernitate. În cazurile fericite, deloc 
puține, prozatorul de astăzi reuşeşte să îmbine în formula condensată 
a „prozei scurte“ harul povestitorului, vechi de când Neculce, Creangă 
şi Sadoveanu, distanţarea de obiect a nuvelistului atent la construcţie, 
la rotundul operei sale, apetenţa pentru cotidian, pentru „cestiunile 
arzătoare ale zilei“ a autorului de schiţe, conştiinţa aventurii lingvistice 
şi umane, deopotrivă, pe care o traversează“. 


(IRINA PETRAŞ, Proza scurtă în avangardă, în „Steaua“ nr. 1/1990) 


PSALM (gr. psalmos). Fiecare dintre cânturile sacre ale poporului 
evreu care alcătuiesc una dintre cărțile canonice ale vechiului 
Testament (Psalmii lui David), Joacă un rol insemnat în cere- 
moniile religioase, atât evreieşti cât şi creştine. Odă sacră. În 
literatura laică » psalmul denumeşte o specie de poezie filosofică 
în care sunt exprimate, de cele mai multe ori, dileme existențiale 
(raportul om/divinitate, de pildă). În această categorie intră 
psalmii arghezieni situaţi „între credință şi tăgadă“. 


RECENZIE (germ. Rezension, lat. recensio = „numărare, recen- 
sământ“). Prezentare critică şi detaliată a unei lucrări într-o publi- 
caţie periodică. 


REPORTAJ (fr. reportage = „informare de la faţa locului“). 
Articol sau suită de articole scrise de un jurnalist pe temeiul unor 
informaţii culese de la faţa locului. Prin extensie, se aplică şi altor 
mijloace mass-media: reportaj radiodifuzat, filmat, televizat. 
Reportajul literar este reprezentat, la noi, de Geo Bogza, de pildă. 


„Reportajul este mai presus de toate imagine vizuală (ţinând poate 
de această epocă socotită de mulți drept epoca «civilizației imaginii»). 
Totul se constituie şi se receptează pe baza semnului plastic «care invită 
la recompunerea în datele vizualului, a lumii.» [...] Reportajul recurge, 
din acest punct de vedere, la soluţiile memorialului de călătorie, el 
însuși preocupat de termenii unor viitoare repere plastice pentru citi- 
torul invitat să vadă“ [...] 

(ION VLAD, Descoperirea operei, p. 200-201) 


RITORNELĂ (fr. ritournelle, ital. ritornello de la ritorno = 
„întoarcere“). Scurtă frază instrumentală cântată la finele fiecărui 
cuplet (strofă) al unui cântec. Refren. Cântec scurt, alcătuit din- 
tr-o terţină în care primul vers rimează cu al treilea, al doilea 
fiind fără rimă. Pot rima şi toate trei. George Coşbuc este maes- 
trul ritornelei româneşti. El a scris ritornele şi fresco-ritornele, 
acestea din urmă puţin cultivate în literatura universală. 

ROMAN (fr. roman). Povestire medievală în versuri sau în proză, 
scrisă în limba populară (în romană, nu în latină): Romanul lui 
Renart. Operă de ficţiune în proză, relativ lungă (spre deosebire 
de nuvelă), care prezintă ca reale personaje cărora li se descriu aven- 
turile, mediul social, psihologia: romanele lui Balzac, de pildă. 


„Romanul ca o formă narativă mare se reduce de obicei la conexa- 
rea nuvelelor într-un întreg. 

Un procedeu tipic al conexării nuvelelor constă în expunerea lor 
succesivă, de obicei înșirată pe unul dintre eroi şi expusă în ordinea 
succesiunii cronologice. Romanele de acest tip sunt făcute ca bio- 
grafie a eroului sau ca istorie a călătoriilor sale [...] Ca să se realizeze 
o mișcare ascendentă în roman, este necesar ca fiecare nouă nuvelă 
să-şi lărgească materialul tematic în raport cu precedenta, de pildă - 
orice nouă aventură trebuie să includă un alt cerc de personaje în 
câmpul acţiunii eroului sau fiecare altă aventură a eroului trebuie să 
fie mai complicată şi mai dificilă decît cea precedentă. Un asemenea 
tip de roman se numeşte etajat sau înlăntuit. [...] Un alt tip de con- 
strucţie romanescă este cea inelară. Tehnica acestei construcţii se 
reduce la faptul că una dintre nuvele (cea de încadrare) se desface. 
Expunerea ei se lungește pe întregul roman și în ea sunt implicate 
ca episoade interferente toate celelalte nuvele [...] În sfârșit, un alt 
treilea tip este cel al construcției paralele. De obicei personajele sunt 
organizate în câteva grupe independente, fiecare din ele avându-și 
destinul său (fabula) [...] Narațiunea este purtată pe mai multe pla- 
nuri [...] În utilizarea termenului de paralelism trebuie să deosebim 
paralelismul de concomitenţă a desfăşurării narative (paralelismul de 
subiect) şi paralelismul de confruntare sau comparaţie (paralelismul 
de fabulă). 

(Clasificarea romanelor) 

„Dacă vom considera drept indiciu de bază sistemul de povestire 
vom putea obţine următoarele clase: 1) naraţiunea abstractă, 2) roma- 
nul-jurnal, 3) romanul-manuscris găsit [...], 4) romanul-povestirea erou- 
lui [...], 5) romanul epistolar [...] Voi încerca să schiţez doar câteva for- 
mule ale romanului: 

1) Romanul de aventuri - pentru acest roman este caracteristică 
amplificarea aventurilor eroului şi trecerile lui permanente de la peri- 
cole de moarte la salvare [...] 

2) Romanul istoric (care) se deosebește de cel de aventuri prin 
indicii de altă serie (într-unul apare indiciul dezvoltării fabulei, în 
celălalt - indiciul împrejurări tematice) şi din această cauză cele două 
genuri nu se exclud. Romanele lui Dumas-tatăl pot fi denumite în 
acelaşi timp şi istorice şi de aventuri. 

3) Romanul psihologic, raportat de obicei la viaţa contemporană 
[...] La acest gen se atașează de obicei romanul secolului al XIX-lea - 
intrigă erotică, o abundență a materialului social-descriptiv [...] De 
acelaşi tip ţine şi romanul de familie [...] 

4) Romanul satiric si parodic [...] 

5) Romanul fantastic [...] la care se ataşează şi forma romanului 
utopic şi de ficţiune ştiinţifică [...] 
6) Romanul publicistic 
7) Într-o clasă aparte trebuie raportat romanul fără subiect, al cărui 
indiciu este o maximă reducere (uneori şi absență) a fabulei [...] În 
literatura contemporană de această formă se apropie «romanele-auto- 
biografii», «romanele-jurnale» etc.“ 


(B. TOMAŞEVSKI, Toria literaturii, p. 346-354; 
trad. Leonida Teodorescu) 


„În chip hotărât, nu subiectul ne produce plăcerea estetică în cazul 
romanului, nu curiozitatea de a afla ce i se va întâmpla lui cutare ne 
delectează. Dovada stă în faptul că subiectul oricărui roman se poate 
povesti în câteva cuvinte, şi atunci nu ne interesează. O naraţiune 
sumară nu ne satisface: simţim nevoia ca autorul să se oprească și să 
ne facă să privim personajele din mai multe puncte de vedere. Abia 
atunci suntem mulţumiţi, când ne simţim impregnaţi şi chiar saturați 
de personaje şi de mediul în care se mişcă, când le percepem ca pe niște 
vechi şi buni prieteni despre care ştim totul şi care ne dezvăluie în 
momentul apariţiei întreaga bogăţie a vieţii lor. De aceea romanul este 
în esență un gen zăbavnic — cum spunea nu ştiu dacă Goethe sau Novalis. 
Eu aş spune mai mult: astăzi este și trebuie să fie un gen tărăgănat - 
prin urmare tocmai contrariul povestirii, romanului foileton şi melo- 
dramei.“ 

(JOSÉ ORTEGA Y GASSET, Meditaţii despre ..., p. 176-177; 
trad. Andrei Ionescu) 


„Principalele două tipuri de naraţiune au fost numite în engleză 
unul romance (romany), iar celălalt novel (roman). În 1785, Clara Reeve 
a făcut între ele următoarea distincţie: 

Primul tip (the novel) prezintă o imagine a vieţii, a obiceiurilor 
reale şi a epocii în care este scris. Cel de al doilea tip (the romance) 
descrie, într-un limbaj ales şi elevat, ceea ce nu s-a întâmplat şi 
nu se va întâmpla vreodată. 

Primul tip este realist; al doilea este poetic sau epic - astăzi l-am 
putea numi «mitic». [...] Cele două tipuri polare indică originea dublă 
a naraţiunii în proză: romanul se dezvoltă din familia formelor narative 
nefictive - scrisoarea, jurnalul intim, biografia, cronica sau scrierea 
istorică; el se dezvoltă, ca să spunem aşa, din documente; stilistic, el 
pune accentul pe detaliul caracteristic, pe mimesis [...] 

Critica analitică a romanului deosebește în general trei elemente 
constitutive ale acestuia: intriga, caracterizarea personajelor și cadrul; 
ultimul, care capătă atât de lesne semnificaţie simbolică, este denumit, 
în unele teorii moderne, «atmosfera» sau «tonalitatea». Este inutil să 
subliniem că toate aceste elemente se determină reciproc. După cum 
se întreabă Henry James în eseul Art of Fiction (Arta romanului), «Ce 
altceva este personajul decât factorul care determină episoadele? Ce 
altceva este un episod decât o ilustrare a personajului?»* 


(R. WELLEK, A. WARREN, oria literaturii, p. 286; trad. Rodica Tiniş) 

„Romanul, în forma lui de azi, este un gen literar constituit aproa- 
pe exclusiv în secolul al XIX-lea şi putem afirma cu prea puţină eroare 
că H. de Balzac este creatorul lui. Fără îndoială, acesta a avut precur- 
sori, dar ideea că romanul modern se trage din romanele medievale 
«de geste» şi «de la Table-Ronde» mi se pare nefundată în măsura în 
care ne raportăm la conţinut [...] De fapt, în termeni foarte largi, esenţa 
romanului modern se află embrionar în vechea nuvelă şi Boccaccio a 
scris întâia «comedie umană» înainte de Balzac. Pe drept cuvânt engle- 
zii numesc romanul «novel». 

Romanul modern studiază omul comun şi face anatomie şi clasi- 
ficaţie, întemeindu-se exclusiv pe concret și scoţându-și specimenele 
din viaţa diurnă. El este genul eminamente prozaic, cel puţin în punc- 
tul de plecare, şi care evită eroii legendari şi geniile, lăsaţi pe seama 
epopeii şi a biografiei. Mi se va spune că totuși personajele lui Stendhal 
au calităţi excepţionale, că Tolstoi n-a ezitat a introduce în roman 
împărați şi regi, printre care Napoleon. Romancierul modern nu face, 
însă, apologia eroului şi nu-l subliniază, şi dacă se ocupă de un mare 
căpitan, nu-l aşează pe un munte, ca să întunece orizontul, ci-l lasă să 
se amestece în mulţime, să fie om ca toţi oamenii și de aici, existenţa 
comună şi adesea chiar vulgară, despre sensurile superioare ale indivi- 
dului. Și, de altminteri, urmărind a cunoaște omul în toate ipostazele 
sale, romancierul se străduieşte a defini clasa, a formula psihologia 
genului, mentalitatea conducătorului de mulţimi, psihoza mediocru- 
lui, unghiul de vedere al aristocratului. Orice distanţă de valoare între 
indivizi cade, toţi sunt egali între ei ca fenomene umane, şi om de stat, 
artist, militar, lucrător, femeie, copil, delincvent, psihopat au calitatea 
umană a realităţii. Desigur că rezultatul ultim al studiului oamenilor 
nu poate să nu documenteze asupra limitelor de jos şi celor de sus ale 
omului. Un bun studiu al naturii nu rămâne niciodată o gratuitate. 
Romanul este în orice caz o operă de ştiinţă, sau, un termen mai potri- 
vit pentru câmpul artei, un ce, cu nervii supravegheați. Ce este pe scurt 
un roman? O scriere tipic realistă, demonstrarea unei idei printr-o 
experienţă“. 

(G. CĂLINESCU, Reflecţii mărunte asupra romanului, 
în Principii de estetică, p. 292-293) 


„++. Să încercăm să facem o clasificare proprie a ideilor principale 
de care pot fi legaţi unii romancieri: Timpul formează obsesia lui 
Marquez şi a lui Proust; Locul şi Istoria sunt tărâmurile de campare 
ale lui Faulkner şi Tolstoi; Imperiul neguros al Sufletului este peştera 
în care cercetează Dostoievski şi, dacă am putea considera piesele lui 
Shakespeare și altceva decât ceea ce sunt, și Shakespeare! Absurdul 
existenței, exprimat prin fantastic, îl găsim la Kafka; picaresc este şi 
Cervantes şi Fănuş Neagu; Epicul pur se găsește la Victor Hugo, Walter 
Scott şi Al. Dumas. Psihanaliza, la Proust şi Ştefan Zweig; Eruditia la 
Thomas Mann şi Borges; Sadismul la inventatorul acestui cuvânt și la 
Quincey; Cinismul şi Ironia la Gide; Aventura i-a obsedat pe Heming- 
way, Malraux şi Remarque; Romanul liric este practicat de Radu 

Tudoran, Mihail Sebastian și Segal. Obsesia ideii este cadrul lui Camil 
Petrescu; Statistica obiectelor, al lui Cezar Petrescu; Socialul îl urmăreşte 
pe Rebreanu; iar Magia este locul predilect la Mircea Eliade şi Gib 
Mihăescu; Melvile şi Conrad se întâlnesc în spaţiul Aventurii, pentru 
primul fiind valabilă şi simbolistica, Joyce se întâlneşte cu Durell și 
cu Thomas Mann. În materie de absurd poate avea loc o apropiere între 
Joyce şi Kafka; Defoe, Melvile, Cervantes fac parte din aceeaşi grupă 
de cercetași. Proust, ca şi beatnicii americani sunt din familia lui 
Cehov; Zola se înrudeşte cu Rebreanu; eroii neorealismului italian sunt 
urmaşii picaroului. Oblomov cu Suflete moarte conţine tot atât alexan- 
drinism (la alt mod) cât Quartetul lui Durell. 

Temele principale ale romanului au rămas de-a lungul timpului 
aceleaşi: nașterea, foamea, dragostea, moartea, înavuţirea, visul, singu- 
rătatea, sexul. În jurul acestor teme eterne numai abordarea diferă, 
după cum trebuie semnalată tendinţa de distrugere a romanului între- 
prinsă de Noul roman, unde se ajunge până la absenţa eroului“. 


(EUGEN BARBU, Despre roman în zig-zag în Secolul 20, 
nr. 200, p. 146-147) 


„În comparaţie cu poezia, pictura, sculptura şi arhitectura, formele 
şi structurile romaneşti se dovedeau a avea o miraculoasă forţă estetică 
integratoare. S-a născut de aceea în chip firesc întrebarea dacă nu cum- 
va epicul, prin structura sa cea mai complexă - romanul, însoţit per- 
petuu de umbra sa - povestirea, a fost dintotdeauna forma estetică, am 
spune ideală, purtătoare a civilizaţiei spirituale. A lărgi atât de mult 
sfera romanului nu ni s-a părut riscant odată ce, renunțând să ne pre- 
valăm de interminabilele discuţii privind «data de naştere» a acestuia, 
acceptăm ipoteza că fiece lume în parte l-a putut gândi, exprima, 
teoretiza într-un mod specific şi totodată familiar nouă, dat fiind că 
în evoluţia ei umanitatea a păstrat, genetic, şi a perfecţionat continuu 
un mod universal de simţire, o infinitate de expresii şi modalităţi 
estetice ce tind către materializarea acelorași intenţii ale creatorului 
epic: ilustrarea ideii într-o formă artistică în cel mai înalt grad expresivă 
pentru orizontul spiritual al lumii sale [...] 

Folosind termenul de roman, ne delimităm prin urmare de accep- 
tiile cunoscute pe care le comportă conceptul de roman modern euro- 
pean, a cărui dată de naştere a fost fixată de majoritatea exegeţilor în 
secolul al XVIII-lea şi care, tot așa, a fost pusă în legătură de sociologi 
(şi nu numai de ei) cu noile relaţii instaurate de societatea burgheză 
[...] Europocentrismul uită că lumea este mai veche [...] 

Fără să mai negăm romanul ca gen [...] considerăm romanul mo- 
dern occidental o alternativă istorică recentă a romanului. În cadrul 
genului, întemeiat pe o atitudine originară de enunţare — povestire [...] 
au funcţionat numeroase posibile narative (elemente narative univer- 
sale ce determină o anume formă narativă) în funcţie de care s-au 
delimitat mai multe sisteme narative (descrierea, personajul și discursul 
său, naratorul şi discursurile acestuia etc.) şi deci tipuri de roman, 
reieșite evident din raportarea discursului narativ la societate şi istorie 

[...] Deşi considerate inferioare de poetica clasică, formele romaneşti 
s-au afirmat şi au funcţionat de timpuriu în articulațiile intime ale 
textelor cu o înfățișare de conglomerat himeric a căror origine este 
foarte veche [...] În concepția lui Genette genul este (conţine) un fond 
de transformare şi permanenţă întemeiat pe o funcţie naturală şi 
transistorică şi poate fi astfel înţeles ca o atitudine existenţială sprijinită 
de relaţia dintre arhetipuri universale şi o tematică istorică. Făcând 
deosebirea între romanul ca gen și modurile narative (atitudini funda- 
mentale de enunţare ca povestirea, monologul, dialogul etc.), care 
participă la concretizarea lui, Genette afirmă că aşa cum modurile (ex. 
povestirea) pot fi traversate de genuri (de ex. romanul), în mod simi- 
lar operele pot traversa genurile deoarece între gen şi moduri se instau- 
rează o dată cu fiecare text o relaţie unică şi irepetabilă.“ [...] 


x 


„De la poetica vedică până la poetica homerică sau a prozei latine, 
modificări importante conferă o dinamică palpitantă conceptelor este- 
tice prin care există această uriaşă, am spune, civilizaţie a romanului, 
imposibil de amputat sau de circumscris aventurii romanului euro- 
pean. Născut în Asia, aşa după cum s-a afirmat încă de acum un secol, 
romanul îşi descoperă azi cu uimire și legitimă mândrie rădăcini adânci 
şi un destin complex și contradictoriu. (Autoarea cercetează ca rădăcini 
ale romanului: textele vedice, Ghilgames, Cartea Mortilor, Biblia, Călă- 
torie spre soare apune, Iliada etc.)“ 


(MIRELA ROZNOVEANU, Civilizaţia romanului... pag. 5-9; 327) 


„Iată deci o lume imaginară, dar creată prin cercetarea acesteia, o 
lume unde durerea poate, dacă vrea, să dăinuie până la moarte, unde 
pasiunile nu sunt niciodată abătute din drumul lor, unde făpturile, 
pradă unei idei fixe, sunt totdeauna prezente unele pentru celelalte. 
Omul îşi dă în sfârşit, aici, lui însuși, forma și limita liniştitoare pe care 
le urmăreşte zadarnic în existenţa sa. Romanul făurește destine pe 
măsură. Astfel, el înfruntă creaţia şi învinge, provizoriu, moartea. O 
analiză amănunţită a unor romane dintre cele mai celebre ar arăta, din 
perspective de fiecare dată diferite, că esenţa romanului constă în 
această corectare perpetuă, mereu îndreptată în același sens, pe care 
artistul o efectuează asupra experienţei sale. Departe de a fi morală sau 
pur formală, această corectare vizează în primul rând unitatea şi tra- 
duce prin aceasta o necesitate metafizică. Romanul, la acest nivel, este 
mai întâi un exerciţiu al inteligenţei, în serviciul unei sensibilităţi 
nostalgice sau revoltate [...] 

Romanul american (e vorba, fireşte, de romanul «dur», cel din anii 
‘30 şi “40, şi nu de admirabila înflorire a romanului american din seco- 
lul al XIX-lea) vrea să-şi găsească unitatea reducând omul fie la trăirea 
elementară, fie la reacţiile exterioare şi la comportament [...] Tehnica 
sa constă în a descrie oamenii din exterior, gesturile lor cele mai indi- 
ferente, în a reproduce fără comentarii discursurile [...] în a proceda, 
în sfârşit, ca şi cum oamenii s-ar defini în întregime prin automa- 
tismele lor cotidiene [...] 

Dacă lumea romanului american este cea a oamenilor fără me- 
morie, lumea lui Proust nu este decât o lume a memoriei [...] El nu 
săvârşeşte eroarea, simetrică în raport cu cea a romanului american, 
de a suprima mașinalul. El reunește, dimpotrivă, într-o unitate supe- 
rioară, amintirea pierdută și senzaţia prezentă, piciorul ce se poticnește 
şi zilele fericite de odinioară.“ 


(ALBERT CAMUS, Esenţa romanului: recuperarea unităţii, în Secolul 20, 
nr. 200, p. 23-24; trad. Irina Mavrodin) 


„Dintre marile genuri (epopeea, tragedia etc.), singur romanul este 
mai tânăr decât scrierea și cărțile, și doar el este adaptat organic noilor 
forme de receptare tăcută, adică lecturii. Dar, ceea ce este mai impor- 
tant, romanul, spre deosebire de alte genuri, nu posedă canoane: doar 
anumite modele de roman sunt istoriceşte durabile, dar nu canonul 
genului ca atare. Studierea altor genuri este similară studierii limbilor 
moarte, pe când studierea romanului este analogă studiului limbilor 
vii şi pe deasupra tinere. [...] 

Romanul, ca gen, s-a format şi s-a dezvoltat de la început în condi- 
tiile unui nou sentiment al timpului. Trecutul absolut, tradiţia ierarhi- 
că n-au jucat nici un rol în procesul constituirii lui ca gen [...]; romanul 
s-a format în procesul destrucţiei distanţei epice, în procesul familia- 
rizării comice a lumii și a omului, al coborârii obiectivului reprezen- 
tării artistice la nivelul realităţii contemporane imperfecte şi schim- 
bătoare. De la început romanul s-a edificat nu în imaginea îndepărtată 
a trecutului absolut, ci în zona contactului nemijlocit cu această 
contemporaneitate imperfectă. La baza lui se află experienţa personală 
şi ficţiunea creatoare liberă.“ 


(M. BAHTIN, Probleme de literatură ..., p. 536; 572-573; trad. N. Iliescu) 


„Romanul este un substitut al morţii: vrea să fixeze un destin, 
oricare ar fi, dar să-l fixeze în sfârşit! ... Să o spunem la ureche: romanul 
a înlocuit ideea de eternitate [...] 

Romanul modern: o creaţie literară care se folosește de o povestire 
pentru a exprima altceva [...] Deoarece romanul continuă să reprezinte 
totalitatea omului modern, de la el trebuie să aşteptăm totul [...] Omul 
occidental, luând drept pretext «ficţiunea» imaginativă, a vrut să pla- 
seze ce avea mai bun în el însuși, adică expresia banală a nevoilor sale 
şi expresia elevată a destinului său.“ 


(R.-M. ALBERES, Istoria romanului ..., p. 5; 436; trad. Leonid Dimov) 


„În chip evident, romanul e una din cele mai umede regiuni ale 
literaturii - un platou irigat de sute de râuleţe, degenerând uneori 
într-o adevărată mlaștină [...] 

După câte ştiu, nici o observaţie inteligentă nu a putut defini ţinu- 
tul romanului ca pe un întreg. Tot ce putem spune despre el e că îl 
străjuiesc două lanţuri de munţi, nici unul prea abrupt - Poezia şi 
Istoria, aşezate față-n faţă — iar a treia latură e marea...“ 


(E.M. FORSTER, Aspecte ale romanului, p. 13-14; trad. Petru Popescu) 

ROMANŢĂ (sp. el romance, fr. romance, it. romanza, germ. 
Romanze). 1. Poem spaniol în versuri de opt silabe. E/ romance 
- balada spaniolă - este un cântec lirico-narativ specific literaturii 
spaniole din secolul XV încoace. Compuse pentru a fi cântate, 
baladele sunt de obicei scurte, dar pot ajunge și la câteva sute de 
versuri. Se pare că baladele s-au născut prin fragmentarea mai 
vechilor cântece de gesta (Vezi). Culegerile de balade se numesc 
Romancero. Primul Romancero a apărut în 1551 la Anvers. Ciclu- 
rile cele mai cunoscute sunt: Ciclul regelui Don Rodrigo; Ciclul 
infanţilor de Lara; Ciclul despre viaţa şi isprăvile Cidului; Ciclul 
baladelor maureşti etc. 2. Compoziţie poetică de o formă foarte 
simplă cu subiect sentimental, destinată a fi cântată, în vogă la 
sfârșitul secolului XVIII şi începutul secolului XIX. Cântec 
sentimental. 


RONDEL (fr. rondel, it. rondello). Poem cu formă fixă. Sino- 
nim: rondou. Alcătuit din trei catrene şi un vers izolat. Versurile 
1 şi 2 sunt identice cu versurile 7 şi 8, iar versul 13 cu primul vers. 
Există și rondeluri compuse din un catren, un terțet şi un cvin- 
tet; apoi rondelul medieval din 8 versuri sau cel francez din 14. 


Omnia vulnerant, ultima necat [toate rănesc, ultima ucide] 
„Pe rând orice ore rănesc 
Iar ultima vecinic omoară ... — 
Tot sufletul mi-este o vioară 
Ce plânge duios că trăiesc. 
Şi nici nu mai cerc să zâmbesc 
Când viaţa s-arată uşoară. — 
Pe rând orice ore rănesc 
Iar ultima vecinic omoară. 
Oricâtă cerească comoară 
Ar fi într-un lut omenesc, 
Zvârlit de pe clipa ce zboară 
Recade în iadul obștesc; — 
Pe rând orice ore rănesc.“ 
(AL. MACEDONSKI, Rondelul orelor) 


RONDOU (fr. rondeau). Sinonim cu rondel. Poem cu formă 
fixă, în vogă în Evul mediu, compus pe două rime, din şapte 
până la cincisprezece versuri, unele dintre ele repetate. 


RONSET Poem cu formă fixă creat de Horia Bădescu. Îmbi- 
nând rigorile rondelului cu cele ale sonetului (de unde şi nu- 
mele), ronsetul este alcătuit din 14 versuri dispuse ca-n sonetele 
shakespeareene - trei catrene compacte și un distih deplasat spre 
dreapta, ca un refren, - cu trei rime alternate după cum urmează: 
abba/abba/acca/aa. Primul şi ultimul vers sunt identice, tot aşa 
ultimele versuri ale celor trei catrene. 

RUBAIAT (fr. rubä’iyyăt, arabă ruba = „patru“). Rubaiate sau 
robaiuri, catrene pe teme filosofice îmbinând meditaţia asupra 
trecerii, regretul cu bucuria de a trăi. Poetul persan Omar 
Khayyam (1045-1123) este autorul unor celebre robaiuri pe mo- 
tivul vanitas vanitatum („totul e deşertăciune“) sau carpe diem 
(„trăieşte-ţi clipa“). 


SATIRĂ (fr. satire, lat. satura). Operă în general în versuri, în 
care autorul ironizează ridicolul contemporanilor lui ori le cen- 
zurează viciile. Satirele lui Horaţiu. Pamflet, scris sau rostit, care 
critică virulent ceva. În antichitatea latină, satira era un amestec 
de versuri, muzică şi dans şi era interpretată de actori cu măşti 
din scoarță de copac. Expresia era simplă şi directă, fără imagini 
căutate sau figuri de stil. 


SCENETĂ (din scenă; fr. saynete = „mică piesă bufă“). Mică 
piesă comică în teatrul spaniol. Piesă scurtă cu subiect anodin, 
cu câteva scene şi câteva personaje. Azi termenul e înlocuit tot 
mai frecvent cu sketch. 


SCHIȚĂ (din a schița). Specie epică de mici dimensiuni. Proză 


scurtă. La noi, sinonimă cu moment. 


SCOLII (greceşte) Scurte strofe compuse şi rostite la anumite 
ospeţe aristocratice de unde femeile erau excluse, în vogă în sec. 


VI-V î.e.n. S-a păstrat o culegere de Scolii atice. 
„Sub fiecare piatră zvâcneşte-un scorpion 
Şi dacă te-ar mușca? Prietene, ia seama! 
Doar cele nevăzute se însoțesc, tu ştii, 
Mereu cu viclenia.“ 
(Antologie lirică greacă, trad. Simina Noica) 


SCRISOARE. Vezi epistolă. 


SERVENTĂ (ital. serventese sau sirventese, de la provensalul 
sirven = „slugă, curtean“). Poezie alcătuită din strofe de trei 
versuri lungi urmate de un vers mai scurt cu rima AA Aa, BBBb 
etc. frecventată de trubadurii provensali şi răspândită în Italia. 
Ataca teme politice, morale, religioase fiind, în unele variante, 
o laudă poetică la adresa scriitorului. 


SIRVENTES. Gen liric trubaduresc. Ca specii secundare ale 
sirventesului sunt cunoscute mai ales cântecul de cruciadă (care 
fie lăuda cruciada dintr-un punct de vedere apropiat bisericii, fie 
o condamna fiindcă îi separa pe îndrăgostiţi) şi cântecul funebru, 

bocetul la moartea unui personaj celebru. (Vezi cântec, tenson, 
pasturelă, alba). 


SEXTINĂ (fr. sextine, it. sestina, de la lat. sex = „șase“). Poezie 
cu formă fixă datând din secolul XIII, alcătuită din şase strofe 
de câte șase versuri și un terţet. Terţetul conţine șase cuvinte care 
sunt rimele utilizate după o schemă complicată, în cele şase 
strofe. A fost cultivată de Dante, Petrarca, Leopardi. Iată un frag- 
ment dintr-o sextină dublă (12 strofe + un terţet) din Canto- 


nierul lui Petrarca: 
„[...] O, de-aş putea cu versul şi cuvântul 
pe Laura s-o izbăvesc de Moarte 
(precum Orfeu ce n-a cântat în rime), 
adânc m-as înfrupia din bucurie! 
Ci cum nu pot, îi cer să-nchidă nopţii 
pe veci Jântâna-acestor triste lacrimi. 


De ani de zile, Dragoste, î în lacrimi 
Îmi vărs durerea si-mi înec cuvântul, 
nici sper să-mi îndulceşti amarul nopţii; 
de-aceea să mă ia mă rog de Moarte; 
ca să mai simt un strop de bucurie 
în preajma ei pe care-o plâng în rime...“ 
(PETRARCA, Cantonierul ..., trad. Eta Boeriu) 


SIGIO (coreeană). Poem alcătuit din trei distihuri cu versuri de 
lungimi variabile. 


SNOAVĂ (slavă veche iz nova = „din nou“; în latină facetia = 
„glumă fină, i ironie “). Naraţiune umoristo-satirică, specie a litera- 
turii populare. Înrudită cu basmul, povestirea, anecdota. Snoava 
e adesea glumeaţă şi, de obicei, scurtă. Figură tipică a snoavei 
românești este Păcală, corespondentul autohton al unor Till 
Buhoglindă, Nastratin Hogea, Bertoldo. 


SONET (fr. sounet, it. sonetto = „ton mic, sonet“; lat. sonare = 
„a suna“). Piesă lirică alcătuită din patrusprezece versuri cu ace- 
eaşi măsură, dispuse în două catrene cu rimă îmbrăţişată (abab; 
abab) şi două terţete (cde; cde). A cunoscut mai multe variante, 
de pildă sonetul cu coadă (cu mai multe terţine). Este poezia cu 
formă fixă cea mai frecventă. („Un sonet fără defect, credea Boi- 
leau, valorează singur cât un lung poem“). Au scris sonete Dante, 
Petrarca, Leonardo da Vinci, Michelangelo, Goethe, Pierre Ron- 
sard, Baudelaire, Verlaine, Shakespeare, Gongora, Lope de Vega 
etc. La noi, Eminescu, Mihai Codreanu, Ion Pillat, V. Voicu- 
lescu, Leonid Dimov. 

„Ca undele spre țărm, fără-ncetare, 

Fug ale noastre clipe spre sfârșit; 

Cu cea din față schimbă fiecare, 

Şi luptă-naintând neobosit. 

Te naşti ca o sămânță de lumină, 

Şi sui târâș, prin vârstă, spre zenit; 

Eclipse vin şi slava ta o-nchină, 

Şi Timpul strică ce ţi-a dăruit. 

El straiul dalb şi tânăr ţi-l străbate, 

Și sapă dungi pe fruntea ta frumoasă. 

Inghite-ale naturii nestemate, 

Şi nimeni nu-i să-i scape de sub coasă. 

Dar versul meu, cântându-ți osanale, 

Va-nvinge vremi în ciuda coasei sale.“ 
(SHAKESPEARE, Sonetul 60, trad. Teodor Boşca) 


„Ca formă poetică sonetul s-a născut în Sicilia, pe la 1230. [...] În 
Sicilia medievală circula o formă populară de poezie numită stram- 
botto. Acest gen de poezie era învățată pe de rost de menestreli profe- 
sionişti şi era recitată sau cântată spre desfătarea oamenilor simpli; 
niciodată nu era scrisă. Poemele vorbeau într-o manieră uşoară despre 
dragoste. Erau alcătuite din opt versuri împărțite în două grupe de câte 
patru [...] Strambotto avea două rime: ab, ab, ab, ab [...] 

Giacomo da Lentino (poet de curte la Palermo) a folosit stram- 
botto ca punct de plecare pentru o nouă formă de poezie. El scria ca 
şi cum ar fi fost vorba despre propriile sentimente şi aproape întot- 
deauna subiectul era iubirea. Tonul era ușor și înclinat spre artificii de 
expresie. În noua formă poetică prima parte avea opt versuri grupate 
câte patru, distanţa dintre catrene fiind marcată anume. Cele opt ver- 
suri alcătuiau un octet. A doua parte era constituită din versurile care 
depășeau graniţa vechiului strambotto. Giacomo folosea şase versuri 
(sester) î împărțite în două terțete [...] În octet rimele erau, așadar, ase- 
meni acelora din strambotto (ab, ab ...). În sestet apăreau trei rime 
diferite rimând cde, cde [...]Poeţii sicilieni au împrumutat numele noii 
lor formule poetice de la autorii provensali. În provensală orice poem 
liric de mică întindere se numea sonet. Curând numele va fi folosit 
doar cu sensul dat de poeţii sicilieni. (Sonetul se răspândeşte în întreaga 
Italie. Dante şi Petrarca îl fac faimos.)“ 


(W. BREWER, Concerning ..., p. 106-108; trad. Irina Petraş) 


STRIGĂTURĂ (din a striga). Scurtă specie a liricii folclorice, 
rostită la horă ori la ceremonialuri şi sărbători populare pentru 
a înveseli adunarea. E alcătuită din 2-6 versuri. Sinonime: țipuri- 
tură, chinitură. Inrudită cu epigrama. 


STROFĂ SAFICĂ (de la Sappho, poeta din Lesbos; ~ 612-669). 
Strofa safică e alcătuită din trei endecasilabi şi un pentametru. 
Va fi imitată de Catul şi Horaţiu, dar şi de poeţii romantici şi 
moderni. (Vezi Odă în metru antic a lui Eminescu). 

„Eros iar îmi desface tăria 
Dulce-amar şerpuind ... neînvinsul 


Blând zefirul mângâie unda rece, 
Printre crengi de măr coborându-și zvonul, 
Iar din vârf ce-şi tremură frunza, molcom 
Picură somnul.“ 
(SAPPHO în Antologie lirică greacă, trad. Simina Noica) 


TABLETĂ (fr. tablette = „preparat farmaceutic comprimat“). 
Specie literar-publicistică de mici dimensiuni tratând liber orice 
subiect, din orice domeniu. Poate fi satirică sau sentimentală, 
moralizatoare sau melancolică. Au scris tablete Arghezi, Geo 
Bogza, Ana Blandiana. 

„Niciodată toamna nu fu mai frumoasă 

Sufletului nostru bucuros de moarte... 

Şi iată cea dintâi toamnă a cărei lumină nu mai găseşte printre noi 
pe cel ce a dat un sens atât de dulce şi dureros toamnelor de pe aceste 
pământuri. 

De când mă ţin minte, în clipele ei cele mai frumoase, în clipele ei 
inefabile, toamna a avut pentru mine mireasma acestor versuri argheziene. 

De patruzeci de ani, întreaga mea viaţă trăită întru poezie, n-a fost 
toamnă în care să nu le rostesc, înfiorat şi mai mult de frumuseţea şi 
melancolia vieţii, a morții, a timpului care se duce. 

În mintea şi în sufletul meu, în capacitatea mea de a mă înfiora 
de transcendenta vorbirii românești, ele au stat întotdeauna alături de 
ceea ce, întotdeauna, am socotit a fi o culme a frumuseţii, dincolo de 
care, pentru sufletul nostru românesc, nimic nu mai poate fi: - Tre- 
cut-au anii ca nori lungi pe şesuri...* 


(GEO BOGZA, Niciodată toamna... în Paznic de far) 


„EI a fost un cărturar de talie europeană, pe când în această ţară 
prea puţini ştiau carte, și totuși nu s-a ruşinat să fie român. 
El a fost un mare învăţat, pe când neamul lui agonisise prea puţină 
învățătură, şi totuşi nu s-a rușinat să fie român. 
El a trăit pe când nimeni nu bănuia că pe aceste pământuri se va 
naşte Mihai Eminescu, şi totuși nu s-a ruşinat să fie român.“ 
(GEO BOGZA, Cantemir, în Paznic de far) 


TANKA (în japoneză). Specie a poeziei clasice japoneze alcătuită 
din cinci versuri care însumează 31 de silabe repartizate astfel: 
5+7+5+7+7. Ca şi þaiku-ul, a fost definită, din cauza scurtimii 
şi a forţei de sugestie, drept epigramă lirică. Poate fi comparată 
cu poemul chinez de opt versuri, /ip-shi, cu cel corean, alcătuit 
din trei distihuri, numit sigio sau cu robai-ul persan. Tanka tre- 
buie să conţină cel puţin un cuvânt care să trimită la anotimpuri, 
natura fiind un veritabil obiect de cult (ca o ciudăţenie sem- 

nificativă, Japonia este „ţara cireșilor în floare“, dar aceşti cireși 
nu rodesc, rostul lor este să ofere ochilor cascade de flori). Mai 
multe tanka legate în lanţ poartă numele de renga. 


TENSON. Dispută în versuri, pe teme dintre cele mai variate, 
în vogă în vremea trubadurilor şi truverilor. Forma dramatică, 
umorul situează tensonul la originea comediei medievale (Vezi 
cântec, sirventés, pastureles, alba). 


TERȚINĂ (it. terzina). Strofă cu trei versuri. Poezie cu formă 
fixă alcătuită din terţine rimate aba, bcb, cdc, ded, e. Poate avea 
oricâte strofe, ultima fiind un vers izolat rimând cu versul din 
mijloc al strofei ultime. Îşi are originea în poezia provensală ori 
a fost inventată de Dante. Au scris terține sau terta rima, la noi, 
I. Heliade-Rădulescu, Mihai Eminescu (Musat și ursitorile, de 
pildă), Macedonski, Vlahuţă, Coşbuc, Şt. O. Iosif, Ion Pillat. 


TRAGEDIE (fr. tragedie, gr. tvagodia = „cântecul ţapului“). 

Operă dramatică în versuri care reprezintă personaje eroice în 
situaţii conflictuale excepţionale, în măsură să trezească spaima 
sau mila. Tragediile lui Sofocle, ale lui Racine. Gen dramatic alcă- 
tuit din astfel de opere: tragedia antică, tragedia clasică (sec. XVII). 


„Tragedia e, așadar, imitaţia unei acţiuni alese şi întregi, de o oare- 
care întindere, în grai împodobit cu felurite soiuri de podoabe osebit 
după fiecare din părțile ei, imitație închipuită de oameni în acţiune, 
şi nu povestită, şi care stârnind mila și frica săvârşeşte curățirea acestor 
patimi (catharsis-ul)“. 

(ARISTOTEL, Poetica, p. 59-60: trad. D.M. Pippidi) 


„Se poate într-adevăr vedea că în cele treizeci de secole de istorie 
occidentală, de la dorieni până la bomba atomică, nu există decât două 
perioade de artă tragică, amândouă fiind strâns legate în timp şi spaţiu. 
Cea dintâi e greacă, ea înfățișează o unitate vrednică de a fi luată în 
seamă şi durează un veac, de la Eschil la Euripide. A doua ţine ceva 
mai mult şi înfloreşte în țările limitrofe capătului Europei occidentale. 
Într-adevăr, n-a fost îndeajuns observat faptul că minunata explozie a 
teatrului elizabetan, teatrul spaniol din veacul de aur şi tragedia fran- 
ceză din secolul al XVII-lea sunt foarte aproape contemporane, Când 
moare Shakespeare, Lope de Vega împlineşte 54 de ani și i se joacă mai 
toate piesele; Calderon şi Corneille sunt în viaţă. În sfârșit, distanţa 
nu e mai mare în timp între Shakespeare şi Racine decât între Eschil 
şi Euripide. Din punct de vedere istoric, cel puţin, putem socoti că e 
vorba, cu estetici diferite, de o singură şi măreaţă înflorire, aceea a 
Renașterii, care ia naştere în dezordinea inspirată de scena elizabetană 
şi-şi află încheierea într-o desăvârşire formată o dată cu tragedia 
franceză. 

Între cele două momente tragice se scurg aproape douăzeci de 
secole. În decursul acestor douăzeci de veacuri nimic, nimic decât 
misterul creştin care poate fi dramatic, dar care nu e tragic [...] 

De fiecare dată, în istoria ideilor, individul se desprinde puţin câte 
puţin dintr-un corp sacru şi se împotriveşte vechii lumi a teroarei şi a 
evlaviei. De fiecare dată, în creaţie trecem de la tragedia rituală şi de 
la săvârșirea aproape religioasă a unei slujbe la tragedia psihologică. Și 
de fiecare dată biruinţa definitivă a raţiunii individuale, în secolul al 
IV-lea în Grecia, în al XVIII-lea în Europa, seacă pentru veacuri înde- 
lungate producţia tragică. [...] 

Se cuvine ca cele douăzeci de veacuri de tăcere care despart pe 
Euripide de Shakespeare să ne îndemne la prudenţă. La drept vorbind, 
tragedia e o floare tare rară şi sorții de izbândă ai înfloririi ei în epoca 
noastră rămân neînsemnaţi. [...] 

Dar mai întâi, ce este o tragedie? [...] Poţi măcar să procedezi prin 
asemuire și să încerci să vezi prin ce, bunăoară, se deosebeşte tragedia 
de dramă şi de melodramă. Iată care socotesc că este deosebirea: forțele 
care se înfruntă în tragedie sunt deopotrivă de legitime, deopotrivă 
înarmate cu dreaptă socotinţă. În melodramă sau în dramă, dimpotrivă 
numai una este legitimă. Cu alte cuvinte, tragedia este ambiguă, drama 
e simplistă [...]. Antigona are dreptate, dar Creon nu greşeşte. Tot astfel 
Prometeu e în acelaşi timp drept şi nedrept, iar Zeus care-l asupreşte 
fără milă are şi el dreptate din punctul lui de vedere. Formula melo- 
dramei pare în fond să fie: «Unul singur este drept şi îndreptăţit» şi 
formula tragică tipică: «Toți sunt îndreptăţiţi, nimeni nu e drept» [...] 
Avem de-a face cu tragedie ori de câte ori omul, din trufie (ba şi din 
prostie, ca Aiax), începe să tăgăduiască orânduirea divină, personificată 
de un zeu sau întruchipată în societate. Și tragedia va fi cu atât mai 
mare cu cât această revoltă va fi mai legitimă și această orânduire mai 
necesară. Prin urmare, tot ceea ce înlăuntrul tragediei tinde să frângă 
acest echilibru distruge însăşi tragedia. Dacă orânduirea divină nu 
presupune nici o contestare şi nu admite decât greşeala şi căinţa, nu 
încape tragedie. Nu pot exista decât misterul sau parabola, sau ceea 
ce spaniolii numeau act de credinţă sau act sacramental, adică un spec- 
tacol în care adevărul unic este proclamat în mod solemn. Drama 
religioasă este aşadar cu putinţă, tragedia religioasă, însă, nu. Așa se 
explică tăcerea tragediei până la Renaștere. Creștinismul cufundă tot 
universul, omul și lumea, în orânduirea divină. [...] Dacă totul e taină, 
nu încape tragedie. Dacă totul e rațiune, aşijderea. Tragedia se naşte 
între umbră şi lumină, şi din ciocnirea lor [...]“ 

(ALBERT CAMUS, Conferinţă cu privire la viitorul tragediei, în Dialogul 
neîntrerupt ..., p. 202-214; trad. N. Steinhardt) 


„Tragedia nu se produce la nivelul lumii noastre; trebuie să ne 
ridicăm la ea. Suntem înălţaţi la ea. Este ireală. Dacă vrem să găsim 
în existenţa noastră ceva asemănător, trebuie să ne ridicăm ochii și să-i 
îndreptăm spre culmile cele mai înalte ale istoriei. Tragedia presupune 
existenţa în sufletul nostru a unei predispoziţii pentru actele mari — 
altfel ni s-ar părea o fanfaronadă. Nu ni se impune cu evidenţă şi 

obligativitatea realismului, care face ca opera să înceapă chiar sub 
picioarele noastre şi ne introduce în ea pe nesimţite, pasiv. Într-un 
anumit fel, satisfacția pe care o încercăm asistând la o tragedie cere, 
din partea noastră, să o dorim într-o oarecare măsură, aşa cum eroul 
îşi doreşte destinul. În consecință, declanșează simptomele eroismului 
atrofiat care există în sufletul nostru. Fiindcă toţi avem în suflet un 
ciot de erou. [...] 

Dat fiind că natura eroismului stă în voinţa de a fi ceea ce încă nu 
ești, personajul tragic stă cu jumătate din trup în afara realității. Dacă-l 
tragi de picioare și-l readuci complet în spațiul realității, se preface 
într-un caracter comic. Numai cu greu, cu prețul unor mari eforturi, 
nobila ficţiune eroică se înalță deasupra inerției reale: ea se nutrește 
în întregime din aspirație. Martorul său este viitorul. Comicul se 
limitează să accentueze acele laturi ale eroului care sunt îndreptate 
spre pura materialitate, Realitatea înaintează străbătând spaţiul ficţiu- 
nii, se impune atenţiei noastre şi reabsoarbe «rolul» tragic. Eroul făcea 
din aceasta esența fiinţei sale, se contopea cu el. Reabsorbţia de către 
realitate constă în solidificarea, în materializarea intenţiei care aspiră 
spre înălțimi pe trupul eroului. În felul acesta, vedem «rolul tragic» 
ca pe o deghizare ridicolă, ca pe o mască sub care se mişcă o ființă 
obişnuită. [...] De la a voi să fii până la a crede că eşti deja, aceasta este 
distanţa de la tragic la comic. Acesta este pasul care desparte sublimul 
de ridicol. Transferul caracterului eroic de la voinţă la percepţie pro- 
duce involuţia vragediei, prăbuşirea ei, comedia ei. Mirajul apare drept 
ceea ce este: miraj.“ 

(JOSÉ ORTEGA Y GASSET, Meditatii despre..., p. 154-156; 
trad. Andrei Ionescu) 


„Timpul este deci personajul principal în orice tragedie imaginată. 
Aşadar este adevărat, după cum s-a spus, că teatrului tragic îi trebuie 
unitate de timp, adică măsură şi continuitate; [...] Trebuie să se simtă 
totdeauna trecerea orelor precum şi necesitatea exterioară ce stimu- 
lează pasiunile şi le materializează mai repede decât ar vrea el. [...] 
Important este ca pasiunile să se contureze pe înlănțuirea timpului. 
S-ar putea spune că pentru orice tragedie pasiunile sunt materia şi 
timpul forma“ 


(ALAIN, Studii şi eseuri, p. 393-394: trad. Al. Baciu şi N. N. Steinhardt) 


TRAGICOMEDIE (fr. tragi-comedie). Tragedia în care sunt 
introduse anumite elemente comice şi care are un sfârşit fericit. 


TRILOGIE (fr. trilogie, gr. trilogia). În antichitatea greacă, an- 
samblu de trei tragedii al căror subiect se leagă și care se prezenta 
la concursuri dramatice, Trilogia era întotdeauna însoţită de o 
comedie dimpreună cu care forma o tetralogie. 

Orice ansamblu de trei opere cu subiect legat se numește 
trilogie. 

TRIOLET (fr. triolet). Mic poem de opt versuri pe două rime. 
Primul vers, al patrulea și al şaptelea sunt identice. Înrudit cu 
rondelul, trioletul s-a născut în Franţa în secolul al XIV-lea. 


VERSET (fr. verset, din lat. versus). Mic paragraf formând o 
diviziune într-un capitol de carte sfântă: Versetele Bibliei, ale 
Coranului. Lung vers liber alcătuit dintr-o frază ori o suită de 
fraze ritmate într-o respiraţie unică (ca la Kahlil Gibran). Verse- 
tele poeziei lui Claudel sau Saint-John Perse, de pildă. La noi, 
Cântarea României a lui Alecu Russo este alcătuită din versete. 


„Ca un măr între copacii pădurii, așa este prea iubitul meu între 
tineri. Cu aşa drag stau la umbra lui, și rodul lui este dulce pentru cerul 
gurii mele. [...] Buzele tale sunt ca un fir de cârmâz, și gura ta este 
drăguță; obrazul tău este ca o jumătate de rodie, supt măhrama ta [...] 
Gâtul tău este ca turnul lui David, zidit ca să fie o casă de arme; o mie 
de scuturi atârnă de el, toate scuturi de viteji.“ 


(Cântarea Cântărilor în Vechiul Testament) 


VODEVIL (fr. vaudeville). Comedie uşoară a cărei intrigă, bo- 
gată în răsturnări, se bazează în general pe qui pro quo-uri („unul 
luat drept altul“ = confuzie). 


ZICĂTOARE (din a zice). Specie folclorică de mici dimensiuni 
în care se exprimă succint şi plastic un adevăr verificat de practica 
milenară. Sinonimă, parţial, cu proverbul spre deosebire de care 
se mulţumeşte să sugereze lapidar, eliptic o atitudine: „Ai carte, 
ai parte“; „ Tot răul spre bine“; „A nimerit-o ca nuca-n perete!“ Alte 
sinonime: zicală, vorbă, iar în literatura cultă maximă. 

Metrică şi prozodie 

REPERE 


METRICĂ (lat. metricus, gr. metrikos). Ştiinţă care studiază 
elementele componente ale unui vers. Sistem de versificaţie pro- 
priu unui poet, unei limbi. Parte a poeticii care studiază tehnica 
formală a versurilor şi a dispunerii acestora în strofe. În poezia 
clasică greco-latină, metrica avea în vedere cantitatea silabelor. 
Mai târziu, ea se ocupă de numărul de silabe accentuate într-un 
vers şi de rimă, devine aşadar silabică. Astăzi metrica denumește 
orice sistem de versificaţie. Vezi şi prozodie. 


PROZODIE (gr. prosodia: pros = „după“, „către“; ode = „cân- 
tec“). Ansamblul de reguli privind cantitatea vocalelor care stau 
la baza compunerii versurilor (în poezia greacă şi latină). Parte 
a foneticii care studiază intonaţia, accentuarea, tonurile, ritmul, 
pauzele, durata fenomenelor. Studiul regulilor concordanţei ac- 
centelor dintr-un text. În sens restrâns, ştiinţa despre accent, în 
sens larg, ştiinţa despre vers. Ca ştiinţă a grupării cuvintelor în 
unități ritmice, este sinonimă cu metrica. 


VERSIFICAŢIE (lat. versificatio). Arta de a compune ver- 
suri. Factura versurilor din punctul de vedere al măsurii. 
Grecii şi latinii aveau în vedere cantitatea silabelor, adică 
timpul necesar rostirii lor. Terminologia clasică se păstrează 
şi astăzi, deşi nu cantitatea decide tipul de versificaţie, ci ac- 
centul. Unitate poetică fundamentală, versul este alcătuit din 
picioare iambice, trohaice, anapestice etc. Numărul și tipul 
picioarelor determină denumirea metrului: de pildă, penta- 
metru iambic. 


A . 
METRU (lat. metrum, gr. metron = „măsură“). În prozodia grea- 
că şi latină, grup determinat de silabe lungi sau scurte, cu doi 
timpi marcați. Formă ritmică a unei opere poetice; vers. Metrul 

poate coincide cu piciorul sau poate fi format din două sau mai 
multe picioare. 


„Metrul este, în ultimă analiză, dimensiunea unui vers, măsurată 
cu numărul de silabe care îl compun. Este adevărat însă că J. Fourquet 
considera că metrica studiază caracterele care opun versul prozei, ca 
masă sonoră, făcând abstracţiune de sens, dar acest sens dat metricii 
este specific german. Aici Metrica înseamnă, pur şi simplu, versifica- 
ţie. Cuvântul metrică vine însă din greacă, unde metrii era ştiinţa 
măsurării în poezie. Metru nu înseamnă ritm, ci număr de silabe (ale 
unui vers) [...] Metrul se va ocupa, prin urmare, de dimensiunea, în 
silabe, a unui anumit tip de vers şi nu de tipul de vers, fiindcă un vers 
de o anumită dimensiune (de 8 silabe, de exemplu) poate îmbrăca 
diferite forme ritmice (tip de vers)...“ 


(M. BORDEIANU, Versificația românească, p. 129-130) 


„Ritmul şi metrul prezintă probleme distincte de acelea ale «orches- 
trației» [...] Ritmul reprezintă un fenomen lingvistic general. Nu este 
necesar să discutăm numeroasele teorii emise cu privire la natura lui 
reală. Pentru scopurile noastre este suficient să distingem teoriile care 
consideră «periodicitatea» drept o însușire sine qua non a ritmului şi 
teoriile care, concepând ritmul într-un sens mai larg, includ în el chiar 
şi tipuri de mişcare ce nu se repetă cu regularitate. Primul grup de 
teorii identifică ritmul cu metrul, ceea ce poate să ducă la respingerea 
conceptului de «ritm al prozei», pe motiv că ar conţine o contradicţie 
sau că n-ar reprezenta decât o simplă metaforă. Celălalt punct de vede- 
re, mai larg, este sprijinit cu tărie de cercetările lui Sievers cu privire 
la ritmul vorbirii individuale şi cu privire la un mare număr de feno- 
mene muzicale variate printre care cântul gregorian şi multe tipuri de 
muzică exotică, forme care, fără a se caracteriza prin repetiţii periodice, 
sunt totuși ritmice. Astfel conceput, ritmul poate fi studiat şi în vor- 
birea individuală și în proză. [...] Ritmul este strâns legat de melodie 
- linia intonaţiei determinată de succesiunea sunetelor de diferite 
înălțimi, şi termenul este adesea folosit într-un sens atât de larg, încât 
include atât ritmul cât şi melodia. [...] Prozodia, sau metrica, e un 
subiect care, de-a lungul secolelor, a fost studiat într-un număr enorm 
de lucrări. S-ar putea crede că tot ce avem de făcut astăzi este doar să 
cercetăm noile specimene metrice și să extindem studiile existente 
asupra noilor tehnici ale poeziei moderne. În realitate însă bazele şi 
criteriile principale ale metricii sunt încă nesigure şi mai putem găsi 
chiar şi în tratatele clasice un număr uimitor de mare de sofisme și 
terminologie confuză sau labilă. [...] Cel mai vechi tip poate fi numit 
teoria prozodiei «grafice», teorie pe care o găsim în manualele Renaş- 
terii. Ea lucrează cu semne grafice reprezentând silabe lungi ş şi scurte, 
care în engleză de obicei corespund silabelor accentuate și neaccen- 
tuate. În general, prozodiştii adepţi ai teoriei grafice încearcă să în- 
tocmească scheme sau modele metrice pe care poetul trebuie să le 
respecte strict. [...] Oricine înţelege astăzi că versul ar fi cum nu se 

poate mai monoton dacă ar urma într-adevăr, cu exactitate, modelele 
grafice. 'Teoria continuă să persiste mai ales în școli și în manualele 
elementare [...] Metrica grafică ştie că metrul nu e o simplă chestiune 
de sunet, că există un model metric pe care ea Îl consideră parte inte- 
grantă a poemului sau baza acestuia. 

Cel de-al doilea tip de teorii despre metru este reprezentat de teoria 
«muzicală», întemeiată pe concepţia, corectă până la un punct, potrivit 
căreia rolul metrului în poezie este analog cu acela al ritmului în 
muzică, metrul fiind înfățișat în modul cel mai potrivit prin note 
muzicale. [...] Conform acestui sistem, fiecărei silabe i se atribuie o 
notă muzicală, de înălțime nedeterminată. Lungimea notei este fixată 
destul de arbitrar, acordându-se câte o doime pentru fiecare silabă 
lungă, câte o pătrime pentru fiecare silabă semiscurtă, câte o optime 
pentru fiecare silabă scurtă și aşa mai departe. [...] Potrivit acestei 
teorii, deosebirea dintre iamb şi troheu se cuvine interpretată într-un 
mod cu totul nou, iambul fiind caracterizat doar printr-o anacruză, 
considerată extrametrică sau inclusă în versul precedent. [...] 

Un al treilea tip de teorii despre metru, metrica acustică, se bucură 
în prezent de o largă audienţă. Ea se bazează pe cercetări obiective, 
folosind adesea unele instrumente cum ar fi oscilograful care permite 
înregistrarea şi chiar fotografierea fenomenelor concrete ce se produc 
în cursul recitării versurilor [...] Ideea că datele obținute de oscilograf 
sunt direct aplicabile la studiul metricii este greşită. Timpul în limbajul 
versurilor este un timp de așteptare. După trecerea unui anumit timp, 
ne așteptăm să auzim un semnal ritmic, dar nici periodicitatea nu 
trebuie să fie exactă, şi nici semnalul nu trebuie să fie într-adevăr 
puternic, atâta timp cât noi îl simţim puternic [...] Studiat cu metode 
pur acustice sau muzicale, modelul versului este inaccesibil şi de neîn- 
teles. Și este cu neputinţă ca într-o teorie a metricii sensul versului să 
fie ignorat. [...] De aceea formaliştii ruşi au încercat să aşeze metrica 
pe o bază complet nouă. Termenul de picior le pare nepotrivit, deoa- 
rece există numeroase versuri fără picioare [...] În studierea poeziei 
metrice obişnuite, formaliștii ruşi foloseau metode stilistice pentru a 
stabili relaţia dintre modelul metric şi ritmul vorbirii. Poezia este 
considerată ca un complicat sistem contrapunctic care reprezintă un 
compromis între metrul impus şi ritmul obişnuit al vorbirii, căci, așa 
cum plastic se exprimă ei, poezia constituie «un act de violenţă orga- 
nizată» împotriva limbii vorbite. Ei fac o distincţie între «impulsul 
ritmic» și modelul metric. Modelul este static, grafic, «impulsul ritmic» 
este dinamic, progresiv. Noi anticipăm semnalele care vor urma [...] 
Se recunoaște acum că sunetul şi metrul nu trebuie să fie izolate de 
sens, şi că se cuvin a fi studiate ca elemente ale ansamblului operei 
literare“. 

(R. WELLEK, A. WARREN, Koria Literaturii, pag. 216-229; 
trad. Rodica Tiniş) 


„Repetarea în timp, care reprezintă esenţa ritmului poetic, se ba- 
zează pe o anumită normă, numită metru; ritmul poeziei reprezintă 
realizarea acestei norme“. [...] „Ştiinţa despre metru se numeşte metrică. 

Uneori, aceasta este în mod eronat identificată cu teoria versificaţiei, 
deşi metrica nu epuizează toată problematica versului, propunându-şi 
o sarcină relativ limitată, şi anume studierea versului din punctul de 
vedere al ritmului. Așadar, aceasta nu este decât o parte componentă 
a teoriei generale despre versificaţie“. 


(IOSIF HRABAK, Introducere în teoria..., pag. 37-39; 
trad. Anca Irina Ionescu) 


PICIOR (METRIC) (lat. petiolus). Vezi şi METRU. Mai multe 
silabe scurte şi lungi sau accentuate şi neaccentuate care alcă- 
tuiesc împreună o unitate ritmică. Grup de silabe constituind 
măsura elementară a versului, în metrica greacă și latină; o uni- 
tate a arsisului şi a thesisului. 


„Cele mai mici unităţi purtătoare ale impulsului metric şi care se 
repetă cu o anumită regularitate într-o serie de versuri se numesc 
picioare. Fiecare picior trebuie să conțină acel element care este purtă- 
tor al impulsului metric, în cazul versului silabotonic (ceh, de pildă), 
un accent lexical. Aşadar, piciorul mai poate fi definit, pentru acest 
tip de vers, ca o grupă de silabe cu un singur accent tonic. Acea parte 
a piciorului în care se găseşte elementul purtător al accentului metric 
(ictus) se numeşte timp greu; acea parte a piciorului care nu este accen- 
tuată din punct de vedere metric se numeşte timp uşor (arza) [...] În 
versificaţia strict silabică se foloseşte uneori termenul picior pentru a 
denumi silaba (versul de opt silabe este numit de opt picioare, octosi- 
labic etc.), denumire nu tocmai adecvată, întrucât purtătoarea metrului 
nu este silaba, ca atare, ci gruparea de silabe, iar în versurile mai lungi, 
emistihul“. 

(IOSEF HRABAK, Introducere în teoria ... p. 43-45; 
trad. Anca Irina Ionescu) 


„Silabele limbilor antice se împărțeau în lungi şi scurte. Silaba lungă 
era reprezentată de semnul „-“, iar cea scurtă de „v“ Silaba scurtă dura 
într-o interpretare muzicală o moră, iar cea lungă două more. Astfel 
picioarele antice (tacturile) reprezentau o combinaţie de silabe lungi 
şi scurte. Forma scurtă a piciorului î Îşi avea denumirea sa. [...] În versuri, 
graniţele dintre picioare şi cuvinte (spațiul interverbal) puteau să nu 
coincidă, dar sfârșitul versului, după care trebuia să urmeze pauza, 
coincidea obligatoriu cu sfârşitul cuvântului. Ultimul picior putea să 
fie egal ca mărime cu celelalte. Dacă era mai scurt decât celelalte, versul 
se numea catalectic, dacă era egal cu celelalte — acatalectic, dacă era mai 
lung decât celelalte - hipercatalectic. Pe fiecare picior cădea un accent, 
denumit ictus. Silaba pe care cădea ictusul se numea arsis, spre deo- 
sebire de partea neaccentuată a piciorului (thesis). De obicei ictusul 
cădea pe prima silabă lungă a piciorului. [...] Astfel erau două carac- 
teristici principale ale piciorului: lungimea în more şi poziţia ictusului. 
Versul era determinat de numărul şi de caracterul picioarelor. Versul 
cel mai răspândit era hexametrul, format din picioare de patru more 

cu ictusul pe prima silabă. Dintre toate picioarele de patru more sunt 
două care încep cu o silabă lungă (care poate să primească asupra sa 
accentul ritmic): spondeul şi dactilul. Hexametrul era format din spon- 
dee şi dactili, al cincilea picior fiind dactil, iar în ce priveşte pe cel al 
şaselea, acesta era în mod obligatoriu format din două silabe şi putea 
să fie egal cu celelalte (spondeul) sau mai scurt (troheul).“ 


(B. TOMAŞEVSKI, oria literaturii... p. 140-142; 
trad. Leonida Teodorescu) 


POEZIE (gr. poiesis = „creație“). Arta de a combina sonorități, 
ritmuri, cuvinte ale unei limbi pentru a evoca imagini, a sugera 
sentimente, emoţii. Operă, poem în versuri de mică întindere. 


„Dacă A înseamnă înălțimea şi lărgimea, O înălţimea şi adâncimea, 

E golul abstract şi noblețea, I viaţa şi putrezirea, U e procreaţia şi moar- 

tea. Prin A invocăm puterea, prin O lumina, prin E spiritul, prin I 

lumea carnală şi prin U ţărâna maternă. Acestor cinci sunete, cu puri- 

tatea şi tulburările lor, cu amestecurile și întrepătrunderile lor, consoa- 

nele le adaugă multilateralitatea materiei şi mişcării. Puţine chei deschid 
drum spre preaplinul lumii, așa cum o face limbajul pentru ureche“ 

(ERNST JÜNGER, Lauda vocalelor, în Secolul 20, nr. 325-326-327; 

trad. Grete Tartler) 


„Cuvintele, prin sonoritatea, ritmul, muzicalitatea, prin poziţia 
lor în frază etc. dobândesc în limbajul poetic virtuţi şi funcţii pe care 
nu le au ca simple expresii cotidiene. În limbajul poetic cuvintele nu 
sunt numai expresii, ci sunt corpuri, substanţe, care solicită atenţia şi 
ca atare. S-ar zice că stările sufleteşti exprimate în poezii câştigă, dato- 
rită acestor virtuţi actualizate ale cuvintelor, potenţa unui mister reve- 
lat în chip definitiv. Cuvintele limbajului poetic devin deci revelatorii 
prin însăşi substanţa lor sonoră și prin structura lor sensibilă, prin 
articularea şi ritmul lor. Ele nu exprimă numai ceva prin conţinutul 
lor conceptual, ci devin revelatorii prin însăşi materia, configuraţia şi 
structura lor materială. Limba poetică nu întrebuinţează cuvintele 
numai pentru darul lor expresiv-conceptual, ci şi pentru unele virtuţi 
latente ale lor, pe care tocmai poetul ştie să le actualizeze. Aceste virtuţi 
tin de substanţa sonoră și ritmică ca atare. Cuvântul poetic este în mate- 
rialitatea sa desigur altceva decât o stare emotivă sau un gând, dar el 
reprezintă tocmai în materialitatea sa şi ceva analogic stării emotive sau 
gândului. Limbajul poetic este prin urmare, prin latura sa materială, 
ritmică și sonoră ca atare, ceva metaforic. Datorită limbajului poetic, o 
stare sau o trăire, ca mistere deschise, nu apar dintr-o dată revelate. Încă 
o dată: limbajul cu adevărat poetic are acest aspect metaforic, chiar şi 
atunci când nu utilizează metafore propriu-zise. Limba poetică se deo- 
sebeşte de proza zilnică tocmai prin acest aspect, mulţumită căruia ea, 
în calitate de lume sonoră și ritmică, devine icoana miraculoasă a unor 
stări sau lucrări, exprimate de altă parte și conceptual prin ea“ 


(LUCIAN BLAGA, Trilogia culturii, p. 313-314) 

„Poezia este o artă a Limbajului; anumite combinări de cuvinte 
pot produce o emoție pe care altele nu o produc și pe care noi o numim 
poetică. Ce fel de emoție este aceasta? In mine o recunosc după faptul 
că toate obiectele posibile ale lumii obişnuite, exterioare sau interioare, 
ființele, evenimentele, sentimentele şi actele - rămânând, în privinţa 
aparenţelor, ceea ce ele sunt de obicei - se găseau deodată într-o relaţie 
indefinibilă, dar minunat de potrivită cu modurile sensibilităţii noas- 
tre generale. Adică, aceste lucruri şi fiinţe cunoscute = sau mai degrabă 
ideile care le reprezintă - îşi schimbă într-un anume fel valoarea. Se 
cheamă unele pe altele, se asociază cu totul altfel decât în modurile 
obişnuite; ele se găsesc (permiteţi-mi această expresie) muzicalizate, 
având rezonanţe unele prin altele şi corespund parcă armonic. Uni- 
versul poetic astfel definit prezintă mari analogii cu ceea ce putem 
presupune despre universul visului. [...] Mersul, ca și proza, vizează 
un obiect precis. Este un act îndreptat către ceva la care vrem să ajun- 
gem. Circumstanţele de moment [...] sunt cele care impun mersului 
aspectul, direcţia, viteza şi îi dau un termen finit. Toate caracteristicile 
mersului se deduc din aceste condiţii instantanee, care se combină în 
mod specific de fiecare dată. Toate deplasările în mers sunt nişte adap- 
tări speciale, dar care de fiecare dată sunt abolite și absorbite parcă de 
împlinirea actului, de scopul atins. Dansul este cu totul altceva. El este, 
fără îndoială, un sistem de acte; acte care-şi au însă finalitatea în ele 
însele. Dansul nu are nici o destinaţie. Iar dacă urmărește vreun ţel, 
acesta nu este decât unul ideal, o stare, o încântare, o nălucă, o limită 
a vieţii, un surâs — care apare în final pe figura celui care cerea acest 
surâs spaţiului vid. Nu este vorba, aşadar, de a efectua o operaţie finită, 
a cărei ţintă e situată undeva în mediul înconjurător; ci de a crea și 
întreţine, exaltând, o anume stare, printr-o mişcare periodică ce poate 
fi executată pe loc; iar această mişcare să nu fie impusă de văz, ci să 
fie provocată şi condusă prin ritmurile auditive. Dar, oricât de deosebit 
ar fi dansul de mersul obișnuit și de mișcările utilitare, notaţi această 
remarcă nespus de simplă: el se serveşte de aceleaşi organe, oase, de 
aceiași muşchi, dar altfel coordonati și altfel excitaţi. 

Aici ne întâlnim cu opoziţia dintre poezie şi proză [...] Limbajul care 
tocmai mi-a servit pentru a-mi exprima dorinţele, scopul, cerințele, 
părerea, acest limbaj care și-a îndeplinit sarcina se stinge de îndată ce s-a 
ivit. L-am emis pentru ca el să piară, să se transforme în spiritul nostru 
în cu totul altceva; şi voi şti că am fost înţeles după acest fapt remarcabil 
că discursul meu nu mai există: el este în întregime înlocuit de sensul 
său — adică de imagini, impulsuri, reacţii sau acte care vă aparţin: pe 
scurt, printr-o modificare interioară a voastră. Rezultă de aici că perfec- 
ţiunea acestui fel de limbaj, a cărui unică destinaţie este de a fi înţeles, 
constă evident în ușurința cu care el se transformă în cu totul altceva. 
Dimpotrivă, poemul nu moare pentru că a trăit: el este făcut tocmai 
pentru a renaşte din propria-i cenuşă şi pentru a redeveni la nesfârşit ceea 
ce era. Poezia se recunoaşte după proprietatea că tinde a fi reprodusă în 
forma sa: ea ne provoacă să o reconstituim întocmai.“ 


(PAUL VALERY, Poezii. Dialoguri, p. 582; 509-591; trad. Marius Ghica) 

„Etimologia poeziei ne duce la grecescul poiesis care însemna, deri- 
vând din versul poiein (a face), creație, facere, producere. Atât sensurile 
verbului cât şi cele ale substantivului conotează noţiuni ca îndemânare, 
tehnică, eficacitate; e suficient, spre a ne convinge, să ne aruncăm ochii 
într-un dicţionar. Poiein e înregistrat cu înțelesurile: a face, a fabrica, 
a executa, a confecționa; a crea, a produce; a acţiona; a fi eficace. Poiema 
înseamnă, la Herodot, lucrarea manuală; la Platon, poem. Poietis are 
sensul de confecționare la Herodot; în attică desemnează operă poe- 
tică. Poietes înseamnă autor, creator, legislator (Platon); artizan, meşte- 
şugar (Xenofon, Platon); şi, în sfârșit, poet. (...) Nu trebuie uitat însă 
că noţiunea de poezie a fost strâns legată, din cele mai vechi timpuri, 
de noţiunea de vers: poezia apare ca vorbire sau scriere în versuri, spre 
deosebire de vorbirea sau scrierea în proză. O asemenea distincţie pur 
formală între poezie şi proză n-a întârziat să fie socotită insuficientă 
şi atitudinea lui Aristotel în această privinţă e deplin semnificativă: 
simpla folosire a versului nu e un semn al poeziei, a cărei esenţă trebuie 
căutată în mimesis şi nu în raporturi exterioare de felul celor metrice 
[...] Chiar dacă nu ca o condiţie suficientă, versul a fost resimţit şi este 
încă [...] drept o condiţie necesară a poeziei.“ 


(MATEI CĂLINESCU, Conceptul modern ... p. 9-10) 


RIMĂ (fr. rime). A apărut în poezia orientală. Aproape necu- 
noscută în poezia greacă şi latină. Începând cu sec. XII, rima 
denumeşte ultimul picior al versului. Revenirea aceluiași sunet 
la finalul a două sau mai multe versuri. 


„Prin rimă pur şi simplu, se înţelege rima finală. Avem rimă (fina- 
lă) atunci cînd, în două sau mai multe cuvinte, ultima vocală accen- 
tuată, dimpreună cu tot ceea ce urmează după ea, prezintă identitate 
fonetică. Așadar, rima poate fi monosilabică, bisilabică, trisilabică (...) 
Dacă identitatea începe de la penultima vocală accentuată, rima se 
numește abundentă. Identitatea şi a consoanelor situate în silaba ac- 
centuată înaintea vocalei nu contează în limbile romanice ca supără- 
toare; francezii vorbesc atunci chiar despre o rimă «completă.»“ 


(W. KAYSER, Opera literară, p. 144-145; trad. H.R. Radian) 


„Din punctul de vedere al numărului silabelor, avem în românește 
trei feluri de rime: 

1) Rime monosilabice, ultime, trunchiate sau masculine care con- 
stau dintr-o singură silabă accentuată; 

2) Rime bisilabice, penultime, plane sau femenine care constau 
din două silabe, din care penultima e accentuată; şi 

3) Rime trisilabice, antepenultime sau sdrucciole care constau din 
trei silabe, şi având accentul pe antepenultima. 


(M. DRAGOMIRESCU, GH. ADAMESCU, Poetica, p. 51-52) 


„Rima este un fenomen extrem de complex. Ca repetiţie (sau semire- 
petiție) a sunetelor ea nu are decât o funcţie eufonică. Rimarea voca- 

lelor este determinată, după cum a arătat Henry Lanz în Physical Basis 
of Rime (Bază fizică a rimei), de repetarea armonicelor lor. Dar, deşi 
poate fi fundamentală, această latură sonoră nu este, evident, decât un 
aspect al rimei. Mult mai importantă din punct de vedere estetic este 
funcţia ei metrică, rima marcând terminarea unui vers, sau acţionând 
ca organizator, uneori singurul organizator, al structurii strofei. Dar, 
în primul rând, rima are un sens, şi de aceea este foarte strâns legată 
de întregul caracter al unei opere poetice. Datorită rimei cuvintele sunt 
juxtapuse, corelate sau opuse unele altora“. 


(R. WELLEK, A. WARREN, Eoria literaturii, p. 212-213; 
trad. Rodica Tiniș) 


RITM (lat. rhytmus, gr. rhytmos = „număr“, „măsură“, „caden- 
tă“). In prozodie, cadență regulată imprimată prin distribuirea 
elementelor lingvistice (accente, timpi etc.) într-un vers sau frază 
muzicală. Cadenţă, tempo. 


„Ritmul şi forma sa specializată, metrul, depind de repetiţie şi 
așteptare. Fie că se repetă ceea ce e așteptat, fie că nu se repetă, toate 
efectele ritmice şi metrice izvorăsc din anticipație. Această anticipație 
se manifestă de regulă inconştient. Anumite secvenţe de silabe, atât 
ca sunete, cât şi ca imagini ale mişcărilor vorbirii, pregătesc spiritul 
pentru Înregistrarea unor anumite secvenţe ulterioare, nu pentru altele 
[...] Efectul produs de ceea ce urmează în fapt depinde în foarte mare 
măsură de această pregătire inconștientă și constă mai cu seamă în 
modificarea ulterioară a aşteptării [...] Această textură de aşteptări, 
satisfacţii, dezamăgiri, surprize produse de lanţul silabic este ritmul. 
Iar sonoritatea cuvintelor este pe deplin pusă în valoare numai prin 
intermediul ritmului“. 


(LA. RICHARDS, Principii ..., p. 138-141; trad. Florica Alexandrescu) 


„RITMUL. 1. Generalităţi. 

Ritmul este succesiunea într-o anumită ordine, în timp, a elemen- 
telor sensibile auditiv. 

Pentru realizarea ritmului poezia foloseşte alternarea la intervale egale 
a silabelor accentuate cu silabe neaccentuate. În organizarea versului (sau 
a strofei) creatorul trebuie să aibă în vedere o izocronie specifică. Dar 
această izocronie o poate interpreta numai cititorul, prin modularea vocii, 
prin marcarea accentelor principale ale expresiei verbale. Reunirea unei 
silabe accentuate cu o silabă neaccentuată sau cu două silabe neaccentuate 
formează o unitate ritmică şi se numeşte picior sau măsură. Piciorul din 
poezie corespunde cu măsura din muzică. Cu toate că piciorul este un 
termen tehnic moştenit din antichitate, unii autori ar fi înclinați a-l înlocui 
cu termenul tehnic măsură, probabil pentru a demonstra legătura ce există 
între poezie şi muzică. Putem accepta şi acest punct de vedere. 

Fiecare picior (măsură) se compune din două părți: arza, silaba 
accentuată, şi teza, silaba neaccentuată. În poezia românească, arza 
trebuie să coincidă cu accentul tonic (natural) al cuvântului, cu accen- 

tul principal şi în subsidiar cu accentul secundar, iar teza va coincide 
totdeauna cu o silabă neaccentuată. Excepţii la această regulă se întâl- 
nesc, sporadic, numai în poezia populară, când arza - accentul poetic 
- nu corespunde cu accentul tonic al cuvântului. In poezia cultă astfel 
de excepţii nu sunt recunoscute şi deci nerecomandabile. Prin reunirea 
mai multor picioare (măsuri) într-un şir ritmic obţinem un vers. Prin 
urmare subdiviziunea versului este piciorul, iar subdiviziunea picio- 
rului este silaba. 

Felul măsurilor care se utilizează în poezia modernă sunt: troheul; 
iambul; dactilul; amfibrabul. 

Dintre aceste tipuri de măsuri poezia modernă foloseşte troheul, 
iambul şi amfibrahul. Dactilul este ultimul ca frecvenţă. Versuri ana- 
pestice se scriu foarte rar. Anticii foloseau troheul, iambul şi dactilul 
cu spondeul; rar se foloseau şi alte tipuri de măsuri. Vom prezenta 
informativ întreaga listă de măsuri folosite de antici: 

a) Măsuri compuse din două silabe: 1. Pirihicul, 2. 'Troheul, 3. lambul, 
4. Spondeul 

b) Măsuri compuse din trei silabe: 5. Tribrahul, 6. Dactilul, 7. Amfi- 
brahul, 8. Anapestul, 9. Creticul, 10. Bahicul, 77. Antibahicul, 72. Molosul 

c) Măsuri compuse din patru silabe: 13. Proceleusmaticul, 14. Peonul 
I, 15. Peonul II, 76. Peonul III, 77. Peonul IV, 78. lonicul mare, 79. Ioni- 
cul mic, 20. Coriambul, 27. Antiopastul, 22. Diiambul, 23. Ditroheul, 
24. Dispondeul, 25. Epitritul I, 26. Epitritul II, 27. Epitritul 111,28. Epi- 
tritul IV. 

Anticii grupau, teoretic, picioarele scurte, cele compuse numai din 
două silabe, câte două într-o măsură. Picioarele compuse din trei silabe 
formau ele singure o măsură. Această grupare a picioarelor scurte era 
privită ca artificială și, practic, nu se ţinea cont de ea la scandare.Din 
cele 28 de tipuri de măsuri folosite în poezia antică, poezia română a 
adoptat numai acelea în componenţa cărora intră o singură silabă 
accentuată însoţită de una sau două silabe neaccentuate și a renunţat 
total la măsuri compuse numai din silabe neaccentuate (scurte) sau 
numai din silabe accentuate (lungi). Numărul minim de picioare din- 
tr-un vers este limitat la unul, iar numărul maxim la 8. Versuri mai 
lungi de 8 picioare nu se scriu, şi acestea numai în ritm binar. Ritmul 
ternar este limitat la 6 picioare. 

Întrucât versul antic se baza pe cantitate, silabe lungi şi scurte, 
subdiviziunea unui picior era, în ultimă instanţă, mora, o unitate de 
timp care echivala cu pronunţarea unei silabe scurte. Prin urmare, 
piciorul numit pirihic, compus din două silabe scurte, era egal cu două 
more. Dacă analizăm din acest punct de vedere un troheu, compus 
dintr-o silabă lungă şi una scurtă, - v, îl putem reprezenta grafic astfel: 
-v = vv v = 3 more. lar un dactil poate fi reprezentat grafic astfel: — 
vv = vvvv = 4 more. De aici posibilitatea ca un spondeu, - =, să 
poată fi echivalent cu dactilul, ambii având valoare de 4 more. Cu 
timpul, nu s-a mai făcut deosebire între silabe lungi şi silabe scurte. 
Calitatea silabelor a luat locul cantităţii silabelor, ceea ce înseamnă că 
accentul a început să organizeze picioarele metrice în sensul de astăzi. 

În această situaţie nu se mai putea vorbi despre o scandare, ci numai 
despre o recitare a versurilor, care însă nu diferea mult de o citire în 
proză. Se recita monoton, recitatorul având grijă să dea valoarea unei 
more fiecărei silabe. În poezia modernă silaba accentuată a luat defi- 
nitiv locul silabei lungi. Aceasta ne îndreptățește să adoptăm linioara 
(-) care în versul antic desemna silaba lungă, pentru silaba accentuată, 
iar (v) pentru silaba neaccentuată. 

Denumirea versurilor se face după numărul picioarelor ce-l com- 
pun, astfel: 7 picior se numeşte monopodie sau monometru, 2 picioare 
se numesc dipodie sau bimetru [...] 8 picioare se numesc octopodie 
sau octometru. Denumirea de podie - picior şi cea de metru - măsură 
sunt sinonime. 

Numărul picioarelor dintr-un vers este fix, iar dacă variază de la 
vers la vers, această variaţie trebuie să fie rezultatul elaborării și nu al 
neglijenţei în versificare. Numărul fix de unităţi ritmice asigură sime- 
tria versului şi implicit simetria strofei, după caz. Să luăm ca exemplu 
o strofă din poezia Pe aceeasi ulicioară de Eminescu: 

Pe aceeași ulicioară x-v/-v/-v/-v// = 8 silabe 
Bate luna în fereşti, a-v/-v/-v/- //=7 silabe 
Numai tu de după gratii x- v /-v/-v/-v//= 8 silabe 
Vecinic nu te maiiveşti 4-v/-v/-v/ //=7 silabe 


Această poezie e scrisă în tetrametru trohaic. Fiecare vers are câte 
4 picioare (unități metrice), cu toate că versurile 2 şi 4 au numai 
câte 7 silabe, fiind catalectice, cu o silabă neaccentuată lipsă din 
piciorul final, pentru că silaba accentuată prezentă la fine ţine 
loc de măsură întreagă şi nu alterează tetrametria întregii poezii. 
Prin urmare nu atât numărul silabelor este important, ci numărul 
accentelor, al unităţilor ritmice care asigură simetria versului şi, 
implicit, a strofei.“ 
(AL. ȘTEFĂNESCU, MARIA BĂRCĂNESCU, atat de versificație, 
p. 36-40) 


VERS (fr. vers, lat. versus = „şir al scrierii“, „rând“; „pereche de 
brazde, brazdă întoarsă“). Ansamblu de cuvinte măsurate după 
anumite reguli (rimă etc.), ritmate după cantitatea silabelor (în 
latină şi greacă), după accentuare (în germană, engleză), după 
numărul silabelor (în franceză). Aşadar, versuri metrice, versuri 
ritmice, versuri silabice. Versul alb nu are rimă, „este un vers de 
zece silabe, fără rimă, cu ritm ascendent“ (J. Hrabak); versul /iber 
are metri şi rime regulate, în poezia clasică, ori nu respectă nici 
o regulă prozodică, în poezia modernă. Un vers care se termină 
cu silabă accentuată se numeşte masculin, iar unul terminat cu 
o silabă neaccentuată, feminin. 


„Versul îşi are originea în plăcerea omenească de a percepe egali- 
tatea, potrivirea. Tot de această plăcere se leagă toate modalităţile 

versului: ritmul, metrul, strofa, rima, aliteraţia, refrenul și alte efecte 
similare. Deoarece există unii cititori care confundă de obicei ritmul 
cu metrul, aş face poate mai bine să precizez că primul se referă la 
caracterul picioarelor metrice (adică la aranjarea silabelor), iar al doilea 
la numărul picioarelor metrice. Astfel prin «ritm dactilic» exprimăm 
o secvenţă de dactil; prin «hexametru dactilic» ne referim la un vers 
sau la o măsură care e formată din șase asemenea dactili“ 

(E. ALLAN POE, Principiul poetic, p. 60; trad. Mira Stoiculescu) 


„Versul reprezintă o unitate de diviziune ritmică-sintactică şi in- 
tențională a textului poetic. Această definiţie, la prima vedere extrem 
de rudimentară și necomportând nimic nou, presupune că receptarea 
unui fragment izolat de text drept vers constituie un act aprioric, că 
ea trebuie să preceadă relevării «indiciilor» concrete ale versului. In 
conştiinţa autorului și a auditorului său trebuie să existe dinainte, în 
primul rând, ideea de poezie și, în al doilea rând, un sistem reciproc 
acceptat de semnale, care să oblige atât pe cel care transmite, cât şi pe 
cel care receptează să se acordeze la acea formă de conexiuni ce se 
cheamă poezie. [...] Ideea că textul receptat de noi este o poezie și că, 
implicit, acest text se divide în versuri reprezintă un dat primar, iar 
diviziunea propriu-zisă a textului în versuri concrete - unul secundar. 
Tocmai în acest caz începem să căutăm în text o anume izometrie a 
versului, resimţind absenţa oricăruia dintre indiciile versului drept o 
prezenţă - minus, care nu destramă sistemul ca atare“. 


(I. M. LOTMAN, Lecţii de... p. 186; trad. Radu Nicolau) 


„Ce este de fapt versul, din ce este alcătuit, care îi sunt originile 
(proveniența din dans, respectiv dintr-un mers festiv în ceremoniile 
religioase?), cum se realizează, cum se comportă în fiecare caz în parte 
un sistem de versuri față de limbă - toate aceste probleme, și altele, fac 
din ştiinţa versului o ramură specială a științei literaturii. Ele ne duc, 
în parte, în afara domeniului pur lingvistico-literar. Câteva dificultăţi 
devin vizibile de îndată ce punem de pildă versuri germane alături de 
versuri franţuzeşti, pe de o parte, şi de versuri grecești, pe de altă parte. 
Definiţiile valabile pentru unele nu se mai potrivesc pentru celelalte; 
stau față în faţă diferite sisteme de versuri. Se poate da următoarea defini- 
ţie generală a versului: «Versul face dintr-o grupă de cele mai mici unităţi 
articulatorice (silabele) o unitate ordonată». Această unitate se trans- 
cende, adică cere o continuare corespunzătoare“ 


(W. KAYSER, Opera literară, p. 133; trad. H.R. Radian) 


„Cu mult mai atrăgătoare ni se pare nouă chestiunea noutății ver- 
sului liber în cadrul literaturii române. De altfel, faţă de satisfacția 
zgomotoasă a simboliștilor francezi de a fi descoperit noul vers modern, 
mai toţi scriitorii străini, câţi s-au lăsat preocupaţi de problema aces- 
tei noutăţi, au căutat a o diminua. Astfel, la Ancheta lui Marinetti, 
italienii Arturo Colautti și Luigi Capuana declară, primul, că versul liber 
nu este altceva decât endecasilabul sciolto italienesc, iar al doilea că reia 
propria sa formă, din 1883, numită semiritmo; germanii Richard 

Dehmel şi Arno Holz afirmă că poezia lor naţională de la Goethe s-a 
eliberat de metrul fix, reforma simbolistă fiind o simplă influență 
germană, iar Holz îşi mai aminteşte şi de al său «ritm liber» din 1899 
ca de un vers superliber; criticul englez Arthur Symons asimilează 
versul liber cu însăşi legea versificaţiei engleze; în sfârșit, din toate 
răspunsurile, exceptând pe ale poeţilor francezi, al unui spaniol şi al 
unui portughez, rezultă că versul liber îşi trage originea cam de pretu- 
tindeni. Iar cât priveşte literatura franceză, încercarea de a-l lega de o 
tradiţie naţională, şi anume de versul vechilor romanțe franţuzeşti, a 
făcut-o Rémy de Gourmont în / "Esthetique de la langue française. La 
cei mai mulţi dintre scriitorii anchetați intenţia de a reduce însem- 
nătatea chestiunii este evidentă. Căci, oricum, nici unul n-a putut 
afirma limpede, adică neinterpretabil, că versul liber, ca mijloc de 
recucerire a ritmului organic despre care se poate vorbi doctrinal şi nu 
prozodic, le era cunoscut în concret mai dinainte. 

Dar nouă ne vine ușor să vorbim despre noul vers, fiindcă Mace- 
donski ni l-a revelat din propriu impuls. Iar dacă, adăugând, poeţii 
noștri de azi îl practică pe o scară atât de întinsă, cum văzurăm de la 
începutul acestor consideraţii, e semn că versul liber se potrivește cu 
geniul limbii noastre. Macedonski, numai faţă de un trecut naţional 
tot prozodic, îl inventează în 1880; însă faţă de poezia fără canoane, 
faţă de ritmurile vii ale instinctului artistic popular, versul liber la noi 
nu putea fi «inventat»: exista din veac. În această poezie simplă, fără 
grijă de rimă, fără teamă de capetele şirurilor care nu ies la măsură, 
urmărim mişcarea înceată de nori alburii ai simţirii, ni se taie în cu- 
vinte însuşi profilul emoţiei exprimate: 

Săraci brazi încetinaţi, 
Voi la ce vă legănaţi? 
Cum să nu ne legănăm 
Când noi singuri rămânem, 
La Sfântă Măria Mare 
Pornesc oile la vale 

Şi rămân stânile goale. 
Rămân stâni 

Fără stăpâni 

Strunguţe 

Fără oiţe 

Scaune 

Fără băciţe 

Munte 

Fără oi mărunte. 


(T. Pamfile, Cântece de ţară) 


Balada Jancu Mare dispune de efecte ritmice atât de neaşteptate, încât 
e îndoială dacă nu cumva ritmul cuvintelor prețuieşte mai mult decât 
ceea ce se cere de la turci şi se obține: 

Ia să-mi daţi, dacă mă vreţi 

Turc ca voi să mă vedeți, 


Vro cincizeci 
De berbeci 

Berci 

Cu coarnele răsucite, 

La gâturi cu pietre scumpe. 
EEEE EET să-mi dați 
Vro cincizeci de boi bălțați 
Cu vărgi negre pe spinare, 
Rotogoale 

Pe supt poale 

Şi-n vârful cornițelor 
Smarandul hasnalelor 

Din darul cadânelor (Colecţia G. Dem. Teodorescu) 


Se pare dar că imitaţia versului liber francez ne-a ajutat să luăm 
cunoştinţă, încă o dată şi sub altă formă, de tradiţia ritmurilor instinc- 
tive ale poeziei noastre populare.“ 

(VLADIMIR STREINU, Wersificația modernă, p. 285-287; 316-324) 

ACATALECTIC (gr. a = „fără“; Ratalegein = „a sfârşi“). Vers 
(antic) cu unităţile metrice complete, fără silabe lipsă ori în plus. 
Vezi catalectic şi bipercatalectic. Denumire preluată şi de versi- 


ficaţia modernă. De pildă, versul trohþaic acatalectic: 
Pes-te vâr-furi tre-ce lu-nă 
— => = A 


(M. Eminescu) 


ACCENT (fr. accent din lat. accentus = „sunet“, „ton“; „into- 
nație“). Accentul metric se mai numeşte ictus (vezi). Intonaţia 
anume a unei silabe pusă în evidență prin mărirea intensității 
vocii ori prin tonul variat. În limba română accentul nu are loc 
fix. Cel mai frecvent este accentul pe silaba ultimă, penultimă 
(fru-mos, câr-te), apoi antepenultimă (lim-pe-de). Aşadar, cuvintele 
sunt oxitone, paroxitone şi, respectiv, proparoxitone. Accentul 
natural al cuvântului se mai numeşte şi accent tonic. Alături de 
accentul principal, în poezie (sau în vorbire) poate să apară şi un 
accent secundar. 


ADONIC (ADONEU) (fr. adonique, din gr. adonis, de la Ado- 
nis, cel invocat în finalul strofe; safice - vezi capitolul Genuri si 
specii literare.) Versul adonic sau adoneul este alcătuit dintr-un 
dactil acatalectic şi unul catalectic: - v v / - v. De exemplu „Mie 
redă-mă“, din Oda în metru antic eminesciană, este un adoneu. 


AFEREZA (gr. aphairesis = „cădere, eliminare“). Suprimarea 
unuia sau a mai multor foneme de la începutul unui cuvânt, din 
necesităţi impuse de ritm. Afereza lui î e cea mai frecventă în 


poezia noastră. 
Şi cu doru-mi singurel 
De mă-ngân numai cu el. (M. Eminescu) 


E-ntinsă-n haine albe cu faţa spre altariu (M. Eminescu) 


ALCAIC (fr. alcaique, lat. alcaicus, de la numele poetului grec 
Alkaicos - Alceu - din secolul al VII-lea î.e.n.) Versul alcaic denu- 

meşte succesiunea dublu-izamb, peon I, cretic folosită, de pildă, 
de Horaţiu sau, mai târziu, de Hölderlin şi Swinburne. Versuri 
greceşti ori latine şi strofa în care ele figurează (2 versuri de 11 
silabe, 1 vers de 9 şi un vers de 10 silabe). 


ALEXANDRIN (fr. alexandrin, lat. alexandrinus de la numele 
poetului francez Alexandre de Paris - sec. XII — sau de la titlul 
romanului Alexandre le Grand scris de Lambert-li-Cors, apoi de 
Alexandre de Paris). Vers iambic de 12-13 silabe cu cezură după 
iambul al treilea. 


„Versurile cele mai lungi în limba franceză sunt acele ce se numesc 
alexandrine, care se zic şi eroice. Prin acestea se scrie epopeea, tragedia, 
oda, poezia didactică şi însăși satira. Unii zic că i s-a dat acest nume 
de la Alexandru Paris, ce se zice că făcea asemenea versuri; tot însă ce 
este mai probabil este că în secolul XII s-a scris o poemă intitulată 
Alexandru, în care pentru prima oară s-au văzut asemenea versuri. 
După francezi, alexandrinul se compune din nouăsprezece silabe când 
este masculin, cum zic ei, sau trunchiat; iar de va fi feminin sau plan, 
silabele s-ar putea număra până la treisprezece. Măsura cea adevărată 
a alexandrinului este iambică şi izotonă cu a versului plan de patru- 
sprezece silabe din limbile ce au prozodie ca cea greacă, latină, italiană 
şi a noastră, şi a versului trunchiat de treisprezece silabe. [...] Alexan- 
drinul plan se compune din două versuri ce îi sunt emistihuri, de câte 
şapte silabe fiecare. În cel trunchiat izoton primul emistih plan este 
de şapte silabe şi al doilea trunchiat de șase. 

Pedele cu care se măsoară alexandrinul sunt iambe: v - 

v=-v-v=-v/yv-v-v-v 


[...] Alexandrinele române, mai exacte decât cele franceze și măsu- 
rându-se prin iambe, nu sufăr, ca cele franceze, să înceapă şi prin 
trohee, să aibă adică prima şi a treia silabă întonată; şi când se întâmplă 
să ducă o asemenea întonare, sunt din cele dizgraţiate. “ 

(|. HELIADE RĂDULESCU, Critica p. 212-214) 


„Alexandrinul este versul tipic pentru tragedia franceză clasică 
(secolul al XVII-lea). Este un vers silabic de douăsprezece picioare, cu 
rimă şi diereză permanentă după silaba a şasea. Ultima silabă înainte 
de diereza mediană şi ultima silabă a versului au accent lexical; după 
ultima silabă mai poate urma încă o silabă neaccentuată; în acest caz 
versul are treisprezece silabe şi se numește feminin.“ 


(J. HRABAK, Introducere în teoria versificației, p. 179) 


ALITERAŢIE (fr. allitération din lat. ad + litera = „literă“). 
Sinonim parachreză. Repetarea unei consoane sau a unui grup 
de consoane la începutul sau în interiorul cuvintelor dintr-o 

frază ori dintr-un vers, în intenţii stilistice, pentru efectul mu- 
zica]. (Vezi capitolul Figuri de stil). 


AMFIBRAH sau BRAHICOREU (fr. amphibraque din gr. 
amphi = „din două părţi“; brachys = „scurt“). Un picior me- 
tric (pes) de trei silabe (patru more), cea din mijloc accentuată: 
v - v. Frecvent în poezia modernă. Vezi PICIOR. Accentul în 
ritmul amfibrahic cade pe silabele 2, 5, 8, 11 etc. (I. Funeriu). 
Ritm „intelectual“ prin excelenţă în opinia lui Mihail Drago- 

mirescu, prezent deja la Dosoftei, Nicolae Văcărescu, Ion Budai- 
Deleanu, strălucind la Eminescu. 

O, moar-tea e-un cha-os o ma-re de ste-le 

v-v/v-v/v-v/v-v 

Când via-ța-i o bal-tă de vi-suri re-be-le 


v-v/v-v/v-v/v-v 
(M. Eminescu) 


A nop-ței su-bli-mă mă-ias-tră 
v-v/v-v/v-v 
(Al. Macedonski) 


“4. Amfibrabul. Amfibrahul vine, ca frecvență în poezia româ- 
nească, imediat după iamb, un picior compus din 3 silabe: v — v, şi se 
bucură de mai multă trecere decât dactilul. 

a) Dipodia amfibrahică. Un exemplu de dipodie amfibrahică avem 
în poezia Hora de Macedonski [...] La toate cele 4 strofe câte are această 
poezie, versurile 3 şi 4 se repetă. Bacovia ne oferă o dipodie amfibrahică 
în poezia Moină, de altă factură şi mult mai frumoasă ca a lui Mace- 
donski. Fără repetiţii de versuri în maniera rondelului, dar repetând 
cuvinte în poziţii inversate, conferind poeziei o eufonie interesantă. 
[...] 

b) Tripodia amfibrabică. Un exemplu foarte frumos de tripodie 
amfibrahică ne oferă Eminescu în poezia Frumoasă-i din care repro- 
ducem numai ultima strofă. La această poezie amfibrahică poetul 
foloseşte numai rima masculină, specifică metrului iambic. 

De ce nu am aripi să zbor! 
M-aş face un flutur ușor, 

Un flutur uşor și gentil 

Cu suflet voios de copil, 

M-aş pune pe-o floare de crin, 
Să-i beau sufleţelul din sân, 
Căci am eu pe-o floare necaz: 
Frumoasă-i ca ziua de azi 


La această poezie avem de remarcat catalectismul tuturor versurilor, 
deci piciorul final nu mai e un amfibrah, ci un iamb. De aici și rima 
masculină. 

c) Ttrapodia amfibrabică. Pentru exemplificare poezia Mortua est 
de Eminescu. 

Făclie de veghe pe umezi morminte. 
Un sunet de clopot în orele sfinte, 
Un vis ce își moaie aripa-n amar, 
Astfel ai trecut de al lumii hotar. 


v-v/v-v/v-v/v-v// 
v-v/v-v/v-v/v-v// 
v-v/v-v/v-v/v-<// 
v=-v/v-=v/v-v/v-<// 


Toy» 


În strofa aceasta întâlnim o licenţă poetică, poetul spune umezi, 
în loc de umede, forma feminină, cum ar fi trebuit să fie corect grama- 
tical. Această licenţă poetică a fost necesitată de ritm. În exemplul an- 
terior, în poezia Frumoasă-i, Eminescu a accentuat Aripi, i iar în Mor- 
tua est accentuarea este aripi. “ 

(AL. ȘTEFĂNESCU, MARIA BĂRCĂNESCU, Tratat de versificaţie, 
p. 49-50) 


AMEIMACRU Vezi CRETIC 


ANACRUZA (gr. ana = „fără“, „inainte“; krousis = „lovire“, 
„accent“). În muzică, notă ori grup de note care preced prima 
bară de măsură şi pregătesc primul timp forte. Măsură in- 
completă la începutul unei compoziţii muzicale. Silabă ori grup 
de silabe lipsite de accent ritmic care nu fac parte din seria 
ritmică următoare: 
Cum / lebăda viața ei toată visează un cântec divin. 
anacruză serie dactilică 
Anacruza e, aşadar, un element de umplutură. 


ANAPEST (ANTIDACTILIC) (r. anapeste, gr. anapaistos = 
„lovit invers“). În poezia greacă şi latină picior alcătuit din două 
silabe scurte (neaccentuate) și una lungă (accentuată): v v =. Un 
dactil răsturnat. Vezi PICIOR: Ritmul anapestic admite accen- 
tul pe silabele 3, 6, 9, 12 etc. (I. Funeriu). 

Când o fi să-mi ros-tiți la cu-vin-te (B. P Hasdeu) 

vv-/vv-/vv- v (doi anapeşti+peon III) 

De vor-biți mă fac că n-aud (M. Eminescu) 

vv-/v-v/ -v (anapest+amfibrah +troheu) 

A-min-ti-ri-le me-le fil-trau a-pa-rent (St. Aug. Doinas) 

vv-/vv-/vv-/vv- (patru anapeşti) 


„Ritmul anapestic al versurilor româneşti (numit uneori şi ritm 
antidactilic) îşi are raţiunea în existenţa, în limba noastră, a unor cu- 
vinte de structură anapestică: minundt, înflorit, fermecăt, avântăt, 
dezmierdăt, bucuros, somnoros, puținiel, rămuris, alunis etc., etc. Laszl6 
Galdi a avansat ideea după care «ritmul anapestic nu e decât o varietate 
a ritmului iambic. În loc de v = v = v - avem de-a face cu v v - / v v » 
(Observaţii asupra poeziei ritmice a lui Eminescu, p. 260). Ritmul 

anapestic însă este ternar şi nu binar ca cel iambic, cu toate că el se 
află în versul românesc extrem de rar în formă pură, cel mai adesea 
apare în versurile poliritmice“ 

(M. BORDEIANU, Versificația ..., p. 96) 


ANTIBAHIC (ANTIBAHEU) Sinonim PALIMBAHEU 
Picior antic format din cinci more (= = v). Vezi PICIOR 


NTICADENȚĂ Vezi CADENŢĂ 


A 
ANTIDACTILIC Vezi ANAPEST 
A 


NTIOPAST (ANTISPAST) Picior antic de şase more (v = — 
v). Vezi PICIOR 


APOCOPĂ (gr. apokoptein = „a scoate“, „a tăia“). Căderea 
uneia sau a mai multor foneme la sfârşitul unui cuvânt. 
Mormânt făr” de noroc (M. Eminescu) 
În oglinda larg-ovală încadrată în argint ... (G. Bacovia) 


ARITMIC, ARITMIE (gr. zryibmos = „fără ritm“) Neregu- 
laritate ori inegalitate ritmică. 


ARSIS (ARSA, ARZA) (din gr. arsis = „ridicare“) In metrica 
antică, silaba piciorului pe care cădea ictusul (accentul) se numea 
arsis, iar cea neaccentuată, thesis (teza). 


ASCLEPIAD (lat. asclepiadeum, de la numele poetului grec 
Asclepiade, sec. III î.e.n). Metru în poezia greacă și latină compus 
dintr-un spondeu (sau troheu), doi, trei coriambi şi un iamb: 
-v/-vv-/-vv-/v-. 


ASONANTȚĂ (fr. assonance, din lat. ad + sonare = „a suna“, 
„a face ecou“). Rimă imperfectă cultivată de Vergiliu, apoi de 
poezia medievală, de barocul occidental (Góngora, Lope de Vega) 
şi de poezia secolului nostru: Paul Claudel, Maiakovski, Ion 
Pillat, Bacovia. Atrage prin sugestia de deschidere, de eliberare. 
Rimă redusă la identitatea ultimei vocale accentuate, fără a se 
tine seama de consoane: casă / fată. M. Bordeianu numește aso- 
nantă interioară repetarea periodică în acelaşi vers a unei vocale 
şi o deosebeşte de asonanța ca rimă imperfectă și de aliterațiune 
ca repetare a aceleiaşi consoane. 

Argint e pe ape şi aur în aer 

Şi mută-i gura dulce-a altor vremuri 

BACHEU (BAHEU, BAHIC) Picior în metrica greacă alcătuit 
din trei silabe, prima scurtă celelalte două lungi (v - —), adică din 
cinci more. Vezi PICIOR. 


BISILABĂ (două silabe) Cuvintele alcătuite din două silabe pot 
fi trobaice (foá-ie ver-de: — v) sau iambice (po-por român: v —) 
Versul de două silabe apare rar în limba română: 

Alai 

De cai 

Tăcuţi 

Dar iuți (Al. Macedonski) 


BLANK VERSE (din engl: în germ. B/ankvers) Pentametru iam- 
bic fără rimă („alb“) folosit în literatura dramatică engleză 
(începând cu Shakespeare şi John Milton) şi germană. 


BRAHICOREU (Vezi AMFIBRAH). 


CADENȚĂ (fr. cadence, it. cadenza = succesiune regulată, 
repetare periodică a unor sunete, silabe, cuvinte). Vezi RITM, 
RIMĂ. Cadenţa e ritm descendent, iar anticadenţa, ritm ascen- 
dent. În muzică, terminația unei fraze muzicale. 


CATALECTIC (gr. katalectikos = „incomplet“). Vers catalectic, 
adică vers (grec ori latin)terminat printr-un picior incomplet. 
Termen preluat de versificaţia modernă. 
În: Pes-te vâr-furi tre-ce lu-nă 

Co-dru-şi ba-te frun-za lin (M. Eminescu) 

-v/-v/-v/- 
al doilea vers e unul trohaic catalectic, ultimul picior având doar 
silaba accentuată. 


CATREN (fr. quatre = „patru“). Strofă de patru versuri. Poezie 
cu formă fixă alcătuită din catrene (Vezi capitolul Genuri și specii 
literare) Pentru variantele pe care le poate îmbrăca strofa de 
patru versuri în poezia românească, vezi, de pildă, Mihai Bor- 
deianu, Versificația românească, p. 270-294. 


CEZURĂ (lat. caesura, din caedere = „a tăia“; în gr. tomos). 
Pauză ritmică în cursul unui vers fie după o silabă lungă (cezură 
masculină), fie după una scurtă (cezură feminină). In poezia 
latină, cezura separă cele două kola (serii metrice) ale unui vers. 
În poezia modernă, desparte versul în două bemistihuri: „Am 
cântat în tinereţe // strămoşească vitejie“ (V. Alecsandri). Ce- 
zura dactilică, proparoxitonă, se află după un cuvânt cu accentul 

pe antepenultima silabă (Mihnea încâlecă, // calul său tropotă). 
Cezura hiperdactilică se află după un cuvânt cu accentul pe a 
patra sau a cincea silabă de la sfârşit (Válurile, // vânturile). 


„S-a vorbit foarte mult, atât la noi, cât și în alte părți, de cezură ca 
despre o pauză cerută de sintaxă, de sens sau de ideea poetului, dar nu 
s-a observat decât cu rare excepţii, că, în fond, cezura, ca și rima, este 
un accent prelungit. Şi accentul din faţa cezurii, ca şi cel al silabei 
rimei, este cu mult mai tare decât celelalte accente ale versului [...] 
Cezura este un accent ținut şi are menirea de a despărţi versul în două 
(sau mai multe) unităţi, care, măcar în principiu, trebuie să se supra- 
pună peste separări de sens. Cu alte cuvinte, cezura poate fi definită 
mai degrabă ca o întârziere, o prelungire (tăcerea fiind facultativă ca 
un adaus la prelungire) și un accent mai pronunţat al silabei din faţa 
sa decât celelalte accente ale versului [...] Ea are un mare rol în orga- 
nizarea ritmului versului. De aceea, în versul poliritmic românesc, 
când se întâlnesc două silabe accentuate, după prima silabă accentuată 
intervine, în mod obligatoriu, cezura: Sara pe deal // buciumul sună 
cu jale ...“ 

(M. BORDEIANU, Versificația ..., p. 36-37) 


CHOREU sau COREU. Vezi TROHEU (lat. choreus, gr. ko- 
reios). Sinonim tribrah. 


CHORIAMB Vezi CORIAMB. Picior compus dintr-un tro- 
heu urmat de un iamb. Picior antic de şase more. Vezi PICIOR. 


CLAUZULĂ (lat. clausula, de la claudere = „a închide“, „a 
încuia“). Ultimul membru al unei perioade oratorice, al unui 
vers, al unei strofe. Silaba accentuată și silaba neaccentuată de 
la sfârşitul unui vers. Vers final al unei strofe. „Inteleg prin clau- 
sulă organizarea ritmică, pe ultima porţiune a întinderii lor, a 
unităţilor sintactice majore - fraze, perioade, alineate“ (G. Tohă- 
neanu, Dincolo de cuvâni, p. 245: autorul analizează armonia şi 
muzicalitatea frazei sadoveniene, bogată în clausule de patru 
silabe - v v =, linişte grea, spulber de vânt; de cinci silabe, cu 
variantele v - v v —, săgeți de argint, — v v v =, abur vioriu, = v v 
- v, teasta zdrobită etc., etc.) 


COLON Vezi KOLON 


CONTRA-ASONANŢĂ 


„Deseori la noi, și în mod special Emil Petrovici, s-a considerat con- 
tra-asonanta drept rimă sau aşa-zisă rimă pentru ochi şi nu există în 
versificaţia noastră! Rime pentru ochi înseamnă două cuvinte ce se 

scriu diferit şi se citesc identic. Contra-asonanţa a mai fost numită şi 
contra-rimă (...) şi se sprijină pe omofonia consoanelor (şi vocalelor) 
de după vocala tonică (eventual şi a sunetelor ce preced vocala tonică), 
în schimb vocala tonică diferă“: (M. Bordeianu, Versificatia ..., p. 223- 
224). Ex.: ruină - bătrână; argint - mormânt; grâu — meu; cerul — ade- 
vărul (M. Eminescu). 


CORIAMB (gr. koreios = „troheu“, iambos = „iamb“). Metru 
antic format din două silabe lungi, accentuate, care încadrează 
două silabe scurte, neaccentuate: - v v —. Folosit în versul alcaic, 


safic, asclepiad. Un coreu (trobeu) urmat de un iamh Picior de şase 
more. Vezi PICIOR. 


Sa-ra pe de-al bu-ciu-mul su-nă cu ja-le (M. Eminescu) 
-vv-/-vv/-vv/-v 
coriamb dactil dactil troheu 


Plo-uă stu-pid... / Ce-rul îşi scu-tu-ră (G. Topîrceanu) 
-vv-/-vv/-vv 
coriamb dactil dactil 


CRETIC (AMFIMACRU]) Picior în metrica greacă alcătuit 
dintr-o silabă scurtă flancată de două lungi (- v -). Picior de cinci 
more. Vezi PICIOR. 


„Ritmul cretic în versul nostru nu se întâlnește niciodată singur, ci în com- 
binaţie cu alte ritmuri, în versurile noastre poliritmice [...] Ritmul cretic este, 
într-un fel, inversul amfibrahului, celula ritmică are două silabe accentuate 
şi una neaccentuată și aceasta (neaccentuată) este îmbrăţişată de celelalte două, 
ca în exemplele: 

Ia-ră eu pe gân-duri cad (M. Eminescu) 

vv-v/-v - (peon III + cretic) 
[...] şi de asemenea: 

Şi clo-po-te-le-n ur-ma lor (G. Cosbuc) 

v=vvyv/-v = (mesomacru + cretic)“ 

(M. BORDEIANU, Versificaţia ..., p. 104-105) 


CVINTEI, CVINTIL Strofă de cinci versuri. Foarte folosită 
de George Coşbuc în 5-6 variante. 


DACTIL (lat. dactylus, din gr. dactylos = „deget“). Cel mai vechi 
metru al prozodiei greceşti. Opus anapestului, este compus dintr-o 
silabă lungă şi accentuată urmată de două silabe scurte: = v v. 
Picior de patru more. Vezi PICIOR. O tetrapodie (patru picioare) 
dactilică avem în Mihnea și baba a lui Bolintineanu: „Mihnea înca- 
lecă, calul său tropotă“. Versul a fost analizat şi ca poliritmic: 
troheu + peon II + dactil + dactil (M. Bordeianu, Versificația ..., 
p. 92) Ritmul daculic este, după I. Funeriu, ritmul care admite 
accentul de intensitate numai pe silabele 1, 4, 7, 10 etc. 

„Intră sub legile frigului, ceaţa-l cuprinde 
Capătă umbră şi nume când trece tărâmul.“ (M. Ciobanu) 


DECAPENTESILAB Vers de cincisprezece silabe, frecvent, 
astăzi, în poezia populară grecească. La noi se întâlneşte la poeţii 
Văcăreşti. L-au folosit, de pildă, Gr. Alexandrescu (Umbra lui 
Mircea la Cozia) şi Eminescu (Memento mori). 


DIALEFĂ Pronunţarea în hiat fortuit a vocalei finale a unui 


cuvânt cu vocala începătoare a cuvântului următor: 
Când e o-namorare de tot ce e al tău. (M. Eminescu) 


DIDIMEU Vezi PEON Altă denumire pentru al treilea peon, 
picior de cinci more (v v = v). Vezi PICIOR. 


Somnoroase păsărele 
vv-v/vv-v 

Pe la cuiburi se adună 
vv-v/ vv- v (M. Eminescu) 


DIEREZĂ (gr. diairesis = „diviziune“, „despărțire“). Pronunțare 

în două silabe a unei secvențe formând în mod obişnuit o singură 

silabă. Despărțirea unui diftong în elementle vocalice compo- 

nente; limită obligatorie între cuvinte ţinând de impulsul me- 

tric. (Diereza centrală din versul silabic se numeşte și cezură). 
Eşti o - ce-a-nul lu-mei, fi-ind al lui cor-sar (Jon Pillat) 


DIPIRIH (PROCELEUSMATIC) Picior antic de patru more. 
Vezi PICIOR. 


DIIAMB (lat. diiambus, gr. diambos). Picior alcătuit din doi 
iambi, adică din şase more (dipodie iambică). Vezi PICIOR. 


Un glas de corn 

v-/v- 

Şi lungi priviri scormonitoare (Al. Philippide) 
v-/v-/vvv-v 

diiamb mesomacru 


DIPODIE (fr. dipodie, gr. dipodos = „de două picioare“). Vers 
alcătuit din două picioare metrice. Poate fi trobaică („Apa mării) 
ori iambică („un glás de corn“) 


DISPONDEU Picior alcătuit din doi spondei. Picior antic de 
opt more. Vezi PICIOR. 


DISTIH ELEGIAC (gr. dis + stihos = „două versuri“). Două 
versuri strâns legate prin înţeles. Distihul elegiac combină un 

hexametru cu un pentametru. După G. Călinescu „versificaţia 
începe de la distih, de la prima simetrie“. 
Să priveasc-Ardealul lunii i-e ruşine 
Că-a robit copiii-i pe sub mâni străine 
(M. Eminescu) 


DIIROHEU Picior alcătuit din doi trohei, adică din şase more 
(dipodie trobaică: „lună plină“). Vezi PICIOR. 


DODECASILAB, DUODECIMĂ, DUZEN. Vers de două- 


sprezece silabe. 
Fă-cli-e de ve-ghe pe u-mezi mor-min-te (M. Eminescu) 
v-v/v-v/v-v/v-v 
dodecasilab amfibrahic 


„Dodecasilabul. Acesta este un vers plan de douăsprezece silabe şi 
izoton cu cel trunchiat de unsprezece. Cezura lui este drept la mijloc 
printr-o vorbă plană. Bolintineanu ne dă un model de cel mai perfect 
ritm acestei specie, în Fata pe patul mortii: 

Ca robul ce cântă / amar în robie 

Cu lanţul de braţe /în aer duios; 

Ca râul ce geme / de rea vijelie 

Pe patul durerii / cu cânt tânguios. 


Măsura acestor versuri este iambică. De va lua versificatorul de 
măsură troheul, se cuvine a ţine măsură până la capăt la începutul 
fiecăruia vers. Acest ritm ţine de poezia lirică; sunt însă versuri de 
douăsprezece silabe, compuse de un emistih de cinci şi altul de şapte 
silabe. Acestea sunt nerimate şi se cuvin mult la tragedia clasică și la 


ode. (...)“ 
(|. HELIADE RĂDULESCU, Critica ..., p. 212) 


ELIZIUNE (lat. elisio = „eliminare“). Suprimarea, în scris ori 
în vorbire, a vocalei finale a unui cuvânt în faţa unui cuvânt 
începând cu o vocală. 


Luceasc-un cer senin 
Eternelor ape (M. Eminescu) 


Te desfaci c-o dulce silă (M. Eminescu) 
EMISTIH Vezi HEMISTIH și KOLON 


ENDECASILAB (gr. hendeka = „unsprezece“; lat. syllaba, din gr. 
sullabos = „grupare“). Vers de unsprezece silabe, cu ritm ascendent 
(vers alb), feminin. Divina Comedia a lui Dante utilizează ende- 
casilabul iambic. Sonetul este, în limba română, endecasilabic. 
Afară-i toamnă, frunza-mprăştiată 
Iar vântul zvârle-n geamuri grele picuri (M. Eminescu) 


Din vechi hrisoave, din scripturi bătrâne, 
Strângând de-a valma note pentru hronic. (St. O. Iosif) 

ENJAMBEMENI (INGAMBEMENT) (fr. enjamber = „a în- 
căleca“, „a trece peste“). Continuarea ideii în versul următor, fără 
pauză marcată. „Enjambementul leagă versurile între ele, le face 
melodioase, pline de vioiciune şi de energie“ (N. IORGA). 


Porni Luceafărul. Creşteau 
In cer a lui aripe. (M. Eminescu) 


Sună coasta; turma-ncet 
Preste câmpuri face-şi calea; (G. Cosbuc) 


„Există două feluri de ingambament, cel abrupt sau frânt şi cel lin. 
În ingambamentul abrupt, sensul se prelungeşte de la un vers la altul, dar 
se frânge brusc în al doilea [...] În ingambamentul lin, sensul, tot prelungit 
de la un vers la altul, continuă să curgă legato în versul al doilea...“ 


(DÁMASO ALONSO, Poezie spaniolă, p. 54; trad. Sorin Mărculescu) 


EPENTEZĂ (gr. epentebis = „acoperire“, „intercalare“). Adău- 
garea unor elemente fonologice în interiorul unui cuvânt (licență 
poetică). Poate apărea din raţiuni prozodice. 


EPITRIT Picior antic (tact) alcătuit din şapte more, adică din 
trei silabe lungi şi una scurtă dispuse în patru variante posibile: 
epitrit I, II, III, IV. Vezi PICIOR. 


ETEROMETRICĂ (gr. heteros = „altul, diferit“ + metron = 
„măsură“). Strofă eterometrică, adică alcătuită din versuri de 


lungimi diferite. 


EUFONIE (din gr. eu = „bine“; fone = „sunet“, „voce“). Sino- 
nim parţial muzicalitate, armonie (imitativă). Antonim caco- 
fonie. 


„Baza eufoniei rezidă în faptul că pentru fiecare limbă există anumite 
îmbinări tipice de sunete, anumite combinații tipice. Aşadar, există 
un «model sonor» ideal (...) Din acest punct de vedere, eufonia ia 
naştere în acele cazuri în care actul vorbirii accentuează tendințele 
fundamentale ale acestui model sonor ideal. (...) In cadrul versului, 
eufonia subliniază unitatea întregului ritmic (şi metric).“ 


(J. HRABAK, Introducere ..., p. 79-81; trad. Anca Irina Ionescu) 


EURITMIE (gr. eurythmos = „armonios“; eu = „bun“, „bine“, 
rythmos = „ritm“). Armonie atinsă prin ritm, cadență. 


HEMISTIH (EMISTIH) (fr. þemistiche, gr. hemistichion = 
„jumătate de vers“). Cele două părți ale unui vers întrerupt de 
cezură. Uneori se numeşte hemistih cezura însăşi. Vezi şi 
KOLON. 

HEXAMETRU (lat. Pexameter, din gr. hex = „şase“; metron = 
„măsură“). Vers din şase picioare (hexapodie), cel mai adesea dac- 
tilic catalectic, folosit în epopeile antice. Frecventat de Goethe. 


Hexametrul românesc are cinci dactili şi un trobeu. 


HIAT (lat. hiatus = „deschidere“). Succesiune de vocale ţinând 
de două silabe diferite, în interiorul unui cuvânt ori între două 


cuvinte. 
O oră să fi fost amici (M. Eminescu) 
Târzie toamnă e acum (M. Eminescu) 


HIPERCATALECTIC Vers cu o silabă în plus, neaccentuată 
şi, deci, neputând fi considerată picior incomplet (vers cata/ectic). 
De exemplu în: Pre-cum când soa-re-le a-pu-ne / El şi ră-sa-re un- 
de-va, primul vers, iambic, are patru picioare complete și o silabă 
(„ne“) în plus (bipercatalectic). Al doilea, în schimb, are doar cele 
patru picioare iambice complete, e un vers acatalectic. 


HIPERMESOMACRU (hyper + mesomacru). Ritm cu mă- 
sura de şase silabe, cinci neaccentuate, una accentuată (oricare 


dintre cele patru interioare) 
Şi ne-cu-prin-se-le 
Şi-a lor în-tre-ce-re 
Şi miş-că-toa-re-le 
Şi ti-ne-re-ţe-le 
Ca să se le-pe-de 


HOMOIOTELEUTON (din gr. — „aceeaşi terminaţie“). Denu- 


mirea rimei finale în retorica antică. 
HUITEN Vezi OCTAVĂ 


IAMB (lat. iambus, din gr. iambos). Picior metric alcătuit din- 
tr-o silabă scurtă (neaccentuată) urmată de una lungă (accen- 
tuată): v —. „lambul suitor“, considerat de Eminescu (în sonetul 
Iambul) „versul cel mai plin, mai blând şi pudic / Puternic iar- 
de-o vrea“, este un ritm anacruzic, timpul tare fiind anunţat de 
un timp slab. 


„Iambul. Cu trecerea timpului, troheul cedează locul iambului. 
Poeţii, de la Eminescu încoace, încep să-i acorde mai multă atenţie. 
lambul a apărut ca o frondă faţă de versificaţia antică dominată de 
metrii coborâtori, şi constatăm că poezia noastră cultă agreează iambul 
Şi, în genere, metrii suitori. 

a) Monopodia iambică. Un exemplu interesant de monopodie iam- 
bică ne oferă Macedonski în poezia Năluca unei nopti: 

Alai 

De cai 
Tăcuţi, 
Dar iuți, 
Cazaci 
Dibaci 


b) Dipodia iambică. Reproducem din poezia Nici un catarg de Ion 
Pillat. 
Pe-al zării gol 
Pescarii-n stol 
Răsară, 
Să dea ocol 
Pe-al zării gol. 


Al treilea vers din fiecare strofă (total 5 strofe) are structură amfi- 
brahică. 
c) Tripodia iambică. Un exemplu frumos de tripodie iambică ne 
oferă Goga în poezia Departe: 
Vezi luna-n cingătoare 
Aprinsei bolți albastre 
Argintul ei tiveşte 
Şi pragul casei noastre. 


În ritmul iambic întâlnim un fenomen nou, pe care la ritmul tro- 
haic nu l-am avut, și anume, nu toate picioarele sunt iambi, ci ultimul 
picior este un amfibrah. Acest fenomen, adică prezenţa amfibrahului 
ca ultim picior al versului, se datoreşte rimei feminine, o rimă străină 
de ritmul iambic. În mod normal ritmul iambic ar trebui să se termine 
cu rimă iambică. [...] 

d) Tetrapodia iambică. Frecvența acestor versuri creşte la toți poeţii. 
Reproducem o strofă din poezia De ce nu-mi vii de Eminescu: 

Vezi, rândunelele se duc, 

Se scutur frunzele de nuc, 

Se-aşează bruma peste vii — 

De ce nu-mi vii, de ce nu-mi vii? 


Toate versurile au rimă iambică (masculină), deci fiecare măsură 
este un iamb. Din această cauză, acest vers mai poartă și denumirea 
de vers iambic perfect. [...] 

e) Pentapodia iambică. Putem cita ca exemplu de pentametru iam- 
bic majoritatea sonetelor. Reproducem o strofă din poezia Ah, mierea 
buzei tale de Eminescu: 

Ah, mierea buzei tale am gustat-o, av-/v-/v-/v-/v-v// 
A buzei tale coapte, amorul meu; bv-/v-/v-/v-/v-// 
Zăpada sânului eu am furat-o, av-/v-/v-/v-/v=-v// 
De ea mi-am răcorit suflarea eu;  bv-/v-/v-/v-/v-// 
Ah, unde eşti, demonico, curato, av-/v-/v-/v-/v-v// 
Ah, unde eşti să mor la sânul tău! bv-/v-/v-/v-/v-//[..] 


f) Hexametrul iambic. Cel mai frecvent hexametru iambic se pre- 
zintă sub forma versului alexandrin. Ca exemplu vom reproduce o 
strofă din poezia Împărat și proletar de Eminescu: 

Pe bănci de lemn, în scunda / tavernă mohorâtă, 
Und€ pătrunde ziua / printre fereşti murdare, 
Pe lângă mese lunge, / stătea posomorâtă 

Cu feţe-ntunecoase, / o ceată pribegită, 

Copii săraci şi sceptici / ai plebei proletare. 


Schema acestui vers este următoarea: 
--/v-/v-v//v-/xvx-/v-//,adicăîn primul emistih 2 iambi 
+ 1 amfibrah, şi la fel în emistihul al doilea, total 6 picioare. Prezenţa 
amfibrahului la finele primului emistih este cerută de tradiţie, dar cea 
de la finele emistihului al doilea, adică la finele versului, este cerută 
de rima feminină. În cazul rimei masculine, acest al doilea amfibrah 
lipseşte, fiind înlocuit de un iamb. La acest vers, fiind vorba de un 
hexametru, cezura constructivă intervine în mijlocul versului, între 
două silabe neaccentuate și împarte versul în două părți egale. 

În versul 2 nu toate accentele practice se suprapun accentelor 
tonice: Undé şi printre. Această neconcordanţă între accentul tonic 
şi accentul poetic trebuie considerată ca o licenţă poetică. 

g) Octometrul iambic. Al. Macedonski a întrebuințat mult 
octometrul iambic. Reproducem o strofă din poezia Noaptea de 
Mai: 

Astfel, fiind că apogeul / la care sufletul atinge 

Când poartă cântece-ntre aripi / dă naştere la răzvrătiri, 
Se poate crede că vreodată / ce e foc sacru se va stinge 
Şi muzele că vor rămâne / amăgitoare năluciri? 


Deoarece în acest vers, excesiv de lung, un fel de mazxialexandrin, 
cezura cade între două silabe neaccentuate, ca și la alexandrin, el nu 
se citeşte cu plăcere și este foarte puţin imitat de alți poeţi.“ 


(AL. ȘTEFĂNESCU, MARIA BĂRCĂNESCU, Tratat de versificaţie, 
p. 44-48) 


ICTUS Vezi ACCENT (cap. REPERE) Bătaia măsurii unui 
vers în poezia antică. Bătaia care marchează silaba accentuată. 
Silaba purtătoare a ictusului se numeşte timp greu sau tare, cea 
neaccentuată, timp usor sau slab 


IONIC Picior în metrica greacă alcătuit din două silabe scurte 
urmate de două lungi, adică din șase more. lonicul poate fi mi- 
nor sau ascendent (v v = —) şi major sau descendent (- = v v). Vezi 
PICIOR. 


IMPULS METRIC „Atunci când citim un vers ne aşteptăm să 
urmeze o altă îmbinare lexicală construită în mod similar (alt 
vers). Această aşteptare generată în conştiinţa receptorului se 
numeşte impuls metric (...) Elementul care se constituie în pur- 
tător al impulsului metric diferă în funcție de sistemul de versi- 
ficaţie, şi, într-o oarecare măsură, are caracter convenţional. În 

unele versuri este vorba pur şi simplu de o anumită cadență, sau 
de rimă, alteori la acestea se adaugă presupunerea că secvenţa 
următoare va avea acelaşi număr de silabe şi aceeași dispunere a 
accentelor lexicale sau a cuvintelor ca versul precedent etc. Nu este 
însă absolut obligatoriu ca impulsul metric să fie realizat întot- 
deauna, căci uneori poate urma o secvenţă construită ceva mai 
deosebit decât așa cum ne-am aşteptat. Așteptarea noastră poate fi 
înşelată şi tocmai acest moment al înșelării aşteptărilor poate fi un 
factor important în anumite etape ale evoluţiei versificaţiei“ 


(J. HRABAK, Introducere în teoria..., p. 21-22; 
trad. Anca Irina lonescu) 


INGAMBAMENI. Vezi ENJAMBAMENI, ÎNCĂLECARE. 
ÎNCĂLECARE. Vezi ENJAMBAMENI (INGAMBAMENT) 


KOLON (COLON) plural kolonuri sau kola, din lat. colon = 
„parte dintr-un vers“. 


„Ordinea ritmică a versului nu este pur și simplu repartiția accen- 
telor și formarea de grupe sub imperiul unui accent. În realitatea ver- 
sului, grupele de pe hârtie s-au contopit într-o grupă mai mare [...] 
cea a versului. O astfel de grupă autentică a versului, care este aşadar 
delimitată de pauze perceptibile se numește kolon. Nu distanţele 
dintre accente, cu raporturile lor numerice simple, ci kolonurile sunt 
unitățile ritmului; ordinea lor în vers există ca ordine a kolonurilor, 
ca formarea şi corespondenţa lor“. 


(W. KAYSER, Opera literară, p. 356; trad. H.R. Radian) 


LEONIN (fr. léonin, lat. leoninus = „ca leul“). Rimă bogată, 
în care omofonia atinge nu doar ultima silabă, ci cel puţin 
ultimele două. În metrica latină şi şi franceză versul leonin era cel 
în care hemistihurile rimau şi ele, adică un vers cu rimă internă 
sau interioară, numită şi funambulescă, extravagantă, ruptă. 
(Vezi. M. Bordeianu, Versificația..., p. 238) 


Uite fragi, ție dragi (I. Barbu) 
LICENŢĂ POETICĂ Abatere de la cerinţele prozodice. 


LOGAEDIC (fr. logaédique, din gr. logos + aoide + „vorbire în 
proză“ + „cântec“). Imbinare de dactili cu trohei sau cu iambi 
care apropiau, la antici, poezia de proză. De pildă, în odele pin- 
darice ori horațiene. Versul logaedic poate să apară în strofa safică 


ori în cea alcaică. 

MĂSURĂ (METRICĂ) (lat. mensura = „măsură“). În muzică, 
împărţirea timpului muzical în unităţi egale marcate, în parti- 
turi, prin barele de măsură. Cantitatea de silabe cerută de ritmul 
unui vers. 


MELOPEE (gr. melopoiia: melos = „cântec“; poiein = „a face“). 
În antichitate, cântec ritmat care acompania declamarea. 


MESOMACRU (gr. meso = „mijlociu“; macros = „lungime“). 
Ritm de cinci silabe cu accentul căzând de obicei pe silaba a 
patra, dar putând cădea pe oricare dintre cele trei silabe inte- 
rioare: „păgânătate“ (v v v = v) dar şi „suferinţele“ (v v - v v) 


Când plu-teşti pe miş-că-toa-rea mă-ri-lor sin-gu-ră-ta-te 
(M. Eminescu) 
vv-/vvv-v/-vv/vvv-v 


Ve-ni-ți pri-vi-ghe-toa-rea cân-tă şi li-li-a-cul e-n-flo-rit 
v-/vvv-v/-v/vvv-v/vv- 
iamb mesomacru troheu mesomacru anapest 

(Al. Macedonski) 


MOLOS (TRIMACRU) Piciorul antic de şase more - trei silabe 
lungi. Vezi PICIOR. 


MONORIMA (fr. monorime). Reluarea aceleiaşi rime la sfâr- 
şitul mai multor versuri succesive. Frecventă în poezia populară. 
Cultivată în vechea poezie arabă. Se mai numeşte rimă continuă 
ori grupată. 

Alei dragă Veronică 

Despărțirea toate strică, 

De ne-alegem cu nimică - 

Viaţa trece, frunza pică (M. Eminescu) 


MONOSILABA (o singură silabă) Cuvintele monosilabice nu 
au, în limba română, accent propriu. Ele sunt verbum atoni 
(cuvânt fără accent, aton) şi pot fi accentuate oricum în funcţie 
de nevoile ritmice. Versul de o singură silabă apare foarte rar în 
limba română și are rolul de rimă în ecou. 

Trec, 

Plec, 

Ramuri; 

Bat în geamuri 

Cu-a mea mână fermecată (M. Eminescu) 


MONOVERS (gr. monos = „unu“; lat. versus = „vers“). Sino- 
nim MONOSTIH. Poezie dintr-un singur vers. Vezi Poemele 
într-un vers ale lui Ion Pillat (vezi cap. Genuri si specii literare) 


231 


MORĂ (din lat. mora = „interval de timp“; „pauză făcută 
de orator“). Cea mai scurtă unitate a seriilor ritmice, timpul 
consumat pentru pronunţarea celei mai scurte silabe. Aşadar, 
silaba scurtă durează o moră, iar silaba lungă două more. Mai 
multe more alcătuiesc o unitate ritmic-melodică numită tact 
în muzică, picior în prozodia antică. Mai multe picioare alcă- 
tuiesc versul și mai multe versuri, strofa. (Vezi B. Tomaşevski, 
Teoria literaturii, p. 139) Mora vidă indică o poziție silabică 
cerută de matricea ritmică, dar rămasă fără acoperire ling- 

vistică. Se notează cu O şi corespunde versurilor catalectice 
(trunchiate) din terminologia metricei clasice. (Mihai Dinu) 


MUZICALITATE (de la muzică) Armonie, melodicitate. Vezi 
eufonie. 


NONĂ; NOVEN Strofă de nouă versuri rimate abababccb. 


OCTAVĂ (fr. octave, lat. octavus = „al optulea“). Sinonim oc- 
tet, octonar, buiten. Strofă de opt versuri. La Petrarca, în sonete, 
octetul era urmat de două strofe de câte trei versuri, alcătuind 
Împreună sextetul. Intervale de opt note consecutive într-o gamă 
diatonică. 


OXITON (gr. oxys = „ascuțit“; tonos = „accent“). Cuvânt cu 
accentul tonic pe silaba finală: fru-mós, ro-mân etc. 


PALIMBAHEU Vezi BAHEU 


PARACHREZĂ Vezi ALITERAȚIE 


PARAGOGĂ (gr. paragoge = „derivare“, „prelungire“. Adău- 
garea de elemente fonologice la sfârşitul unui cuvânt (licenţă 
poetică) Ex.: acuma, aicea. 


PAROXITON Cuvânt cu accentul pe penultima silabă: al-bás- 
tru, ză-pá-dă etc. 


PAUZĂ (lat. pausa, gr. pausis = „încetare“, „pauză“). Vezi CEZURĂ 


PENTAMETRU (fr. pentametre, gr. pentameiron = „cinci mă- 
suri“). Vers de cinci picioare ori vers cu cinci accente, în poezia 
greacă şi latină; format din două emistihuri de câte două picioare 
şi jumătate. 


232 


PEON (fr. peón, lat. paeon, gr. paian, de la Apollo paionios) Metru 
antic din patru silabe (şapte more), dintre care una lungă sau 
accentuată. Există, aşadar, patru feluri de peon: I- v v v; II v - 
v v; II v v - v; IV v v v =. Vezi. PICIOR. 


„Dactilu-i cit, troheele sunt stambe 
Şi-i diamant peonul, îndrăzneţul“ (M. Eminescu) 


v-/v-//v-vv/v-vtroheu + troheu + peon II + amfibrah 
vvv-//v-v//vv-v peon IV + amfibrah +peon III 


„Este adevărat însă că ritmul peonic nu apare în versul românesc 
(ca și în cel vechi grecesc, de altfel) în formă pură (adică în versuri 
întregi peonice), cu foarte mici excepţii; de ex.: versul: Valurile, vân- 
turile - v v v // - v v v = doi peoni I, o dipodie peonică I. Peonii pot 
colora atât ritmul binar (care apare extrem de rar pur) şi de asemenea 
ritmul ternar. El apare dominant. Iată cheia peonică a poeziei Dintre 
sute de catarge: 
Dintre sute de catarge 
Care lasă malurile 
Câte oare le vor sparge 
Vânturile, valurile 


Peonul II apare, de exemplu, în postuma lui Eminescu, Cu pânzele: 
atârnate: 
Cu pânzele-atârnate 
În liniște de vânt 
Corabia străbate 
Departe de pământ 


Peonii II şi IV apar, mai rar, în combinaţie cu alte ritmuri: (...) 
Orice gând ai, Impărate, și oricum vei fi sosit 
Cât suntem încă pe pace, eu îţi zic: Bine-ai venit! 
vv-v // vv-v //vv- / vvv- (peon III + peon III + anapest + 


peon IV) 
vv- //vvv-v // ov-//vvw- (anapest + mesomacru + anapest 


+ peon IV)“ 
(MIHAI BORDEIANU, Versificația românească, p. 64) 


PIRIHIC. Vezi PYRHIC. 


PROCELEUSMATIC (fr. procéleusmatique, gr. prokeleusma- 
tikos) Picior compus din patru silabe scurte (patru more). Sino- 
nim dipirih. 


PROSTEZĂ (PROTEZĂ) (din gr. prosthesis = „alăturare“). 
Licenţă poetică (metaplasmă) constând în adăugarea unor ele- 
mente fonologice (litere) la începutul unui cuvânt din raţiuni 
prozodice. 

PYRHIC (PIRIHIC) Picior metric latin sau grec alcătuit din 
două silabe scurte (v v). 


„Pyrhicul e respins pe bună dreptate / de către prozodişii englezi/. 
Existenţa sa, fie în ritmurile clasice, fie în cele moderne, e o pură 
himeră, și a insista asupra unei non-entităţi atât de confuze ca un picior 
format din două picioare scurte e poate cea mai bună dovadă a gro- 
solanei lipse de rațiune și a aservirii faţă de autoritatea clasicilor ce 
caracterizează prozodia noastră.“ 


(E. ALLAN POE, Principiul poetic, p. 57; trad. Mira Stoiculescu) 


REFREN (fr. refrain, lat. refringere = „a rupe“). Cuvânt, vers 
sau versuri care se repetă periodic pentru a sublinia o idee. Suită 
de cuvinte ori fraze care se repetă la sfârșitul fiecărei secvenţe 
(cuplet, strofă) dintr-un cântec ori dintr-un poem. 


SAFIC (lat. sapphicus, gr. sapphikos, de la numele poetei Sapho 
- sec. al VI-lea î.e.n. —, din Lesbos). Versul safic (vers grec sau 
latin) are 11 silabe (endecasilab) şi este compus din cinci picioare. 


SCANDARE (lat. scandere = „a bate măsura cu piciorul“). 
Pronunţare a versului prin care textul este o țesătură conven- 
ţională pentru revelarea așteptării ritmice. 


SDRUCCIOLE (SDRUCIULE) (din italiană). Rimă trisila- 
bică, adică vers în care ultimele trei silabe rimează, cu accentul 
pe antepenultima. 


SEMIRIMĂ Când rima apare tot la al doilea vers, avem semi- 
rimă: 

Pe aceeași ulicioară 

Bate luna la fereşti, 

Numai tu de după gratii 

Vecinic nu te mai iveşti (M. Eminescu) 


SEPTINĂ (SEPTENAR, SETEN, SEPTEN) Strofă de şapte 
versuri, frecventă la G. Coşbuc, în mai multe variante de aşezare 
a rimel. 


SILABĂ (lat. syllaba, gr. sullabe = reuniune“) Unitate fonetică 
grupând consoane şi vocale care se pronunţă într-o singură emi- 
siune vocală. 


„După sunet, unitatea lingvistică superioară este silaba; şi ea face 
parte în întregime tot din sfera «acustică» (fonologică), nefiind capabilă 
să exprime un sens; cuvintele monosilabice sunt altceva, sunt cuvinte 

şi nu silabe. Folosirea poetică a structurii silabice a cuvântului se poate 
realiza în raport cu intonaţia, expiraţia, tempoul, ritmul şi semnificaţia 
[...] In ce priveşte ritmul poetic, silaba poate deveni baza lui prozodică 
atunci când numărul de silabe defineşte versul ca unitate ritmică; 
versul astfel ritmat se numește silabic. Dar şi în sistemele riguros 
metrice, silabei îi revine un rol important. Diferenţierea ritmică, care 
atenuează monotonia metrului, este determinată în aceste sisteme în 
special de structura silabică a materialului lexical.“ 


(J. MUKAROVSKY, Studii de estetică, p. 368; trad. Corneliu Barborică) 


SILABIC (lat. sy//abicus, gr. syllabikos = „imbinat“, „grupat“). 
Versul silabic are măsura determinată de numărul, nu de valoarea 
silabelor. 


SINALEFĂ (SINALOFĂ) (gr. synaloiphe = „fuziune“). Fuzio- 
narea a două sau mai multe vocale într-una singură. Eliziune, 
contragere, sinereză: De-aiunci tinzând a lui aripe (M. Eminescu) 


„Sinalofa: contopirea vocalei finale a unui cuvânt cu vocala iniţială 
a cuvântului următor, proces în care, de regulă, vocala finală se elidează 
(...) Reducerea elementelor fonologice este adesea condiţionată de vers; 
figurile sonore şi de accent formează atunci o convergenţă stilistică.“ 


(HEINRICH F. PLETT, Știința textului, p. 169; 
trad. Speranţa Stănescu) 


SINCOPĂ (gr. synkope, din Foptein = „a sparge“). Eliminarea 
unei litere sau a unei silabe din interiorul unui cuvânt. În mu- 
zică, procedeu ritmic constând în deplasarea prin prelungire a 
unui timp slab asupra unui timp forte. 


Ex.: cat pentru caut 
țărnă pentru țărână 


SINEREZĂ (gr. synairesis = „apropiere“). Fuzionarea a două 
vocale contigue într-o singură silabă în interiorul aceluiaşi 
cuvânt. Antonim: diereză. Vezi şi sinalefa, acelaşi fenomen între 
două cuvinte. 

Mi-aș risipi o via-ță de cugetări senine (M. Eminescu) 


SPONDAIC (lat. spondaicus, gr. spondeiakos). Metru antic. Hexa- 
metru dactilic în care al cincilea picior e un spondez, nu un dactil. 


SPONDEU (lat. spondeus, gr. spondeios). Picior alcătuit din 
două silabe lungi (patru more), în care accentul cade pe prima 
silabă, în sistem dactilic (- v), ori pe a doua, în sistem anapestic 
(v —). Opus spondeului este pirihicul, format din două silabe 
scurte şi neaccentuate (v v). Vezi PICIOR. 

„Probabil că în spondeu putem găsi forma elementară a versului. 
Un gând, chiar embrionar, ce caută delectarea produsă de egalitatea 
de sunete, a dus la formarea cuvintelor cu câte două silabe. Faptul că 
spondeii abundă în majoritatea limbilor foarte vechi confirmă această 
idee. Putem uşor să presupunem că al doilea pas a fost comparaţia — 
adică s-au pus unul lângă altul doi spondei, două cuvinte compuse 
fiecare din câte un spondeu. Un al treilea pas a fost, să zicem, juxta- 
punerea a trei asemenea cuvinte. Perceperea debitului monoton a dus 
atunci şi la alte consideraţii: astfel apare ceea ce Leigh Hunt discută 
cu atâta stângăcie sub titlul de «Principiul Varietăţii în Uniformitate»“ 


(E. ALLAN POE, Principiul poetic, p. 62; trad. Mira Stoiculescu) 


STANȚĂ (ital. stanza = „strofă“). Grup de versuri cu înţeles de 
sine stătător și urmat de o pauză. Strofă. 


STIH (gr. stihos = „vers“). Vers. 
STIHUIRE (de la stih). Vezi versificatie, poezie. 


STROFĂ (lat. stropha, gr. strophe = „întoarcere“). Grup de ver- 
suri formând o unitate şi ordonându-se în corespondenţă metrică 
cu unul sau mai multe grupuri asemănătoare. Există strofă de 2 
versuri (distih), de 3 versuri (terțină, terțe), de 4 versuri (catren,, 
de cinci versuri (cvintil, cvintet), de 6 versuri (sextină, sizen, 
senar), de 7 versuri (septenar, septină), de 8 versuri (stanta sau 
octava, ottava rima, buiten), de 9 versuri (nonă), de 10 versuri 
(decimă, dizen), de 11 versuri (undecimă, onzen), de 12 versuri 
(duodecimă, duzen). 


„Strofa (în română vine din franceză, iar acolo din greacă, unde 
stropbe însemna: «acţiune de înturnare a cântecului, în timpul dan- 
sului, diviziune egală a frazelor muzicale care compun un cântec». 
În franceză termenul a fost introdus de către Ronsard, în 1550). [...] 
Versificaţia noastră populară nu cunoaşte strofa și, după cum a 
observat şi Constantin Brăiloiu (Versul, p. 22 şi 79), existenţa strofei 
aici este, în mod cert, o influenţă străină sau o influenţă a poeziei 
savante (culte). Chiar dacă în unele cântece populare apare refrenul 
(în colinde mai ales), care este începutul oricărui sistem de strofi- 
zare, nu s-a ajuns la strofă în poezia noastră populară [...] 

O altă clasificare a strofelor este cea propusă de H. Morier (Diction- 
naire, subcap. strophe), aceea a raportului dintre numărul de versuri și 
măsura versurilor: 

a) strofa pătrată (în cazul strofei izometrice, de exemplu Glossa lui 
Eminescu [...] unde strofa are 8 versuri și fiecare vers 8 silabe; 

b) strofa verticală, în care numărul versurilor este mai mare decât 
numărul silabelor fiecărui vers (M. Eminescu, Nu voi mormânt bogat. 
Variantă) 

c) strofa orizontală, cea mai des întâlnită în poezia noastră, în 
care numărul versurilor este mai mic decât măsura. (M. Eminescu, 
Strigoii) [...] 

Strofa izometrică are versurile de aceeaşi lungime, cel mult dife- 
renţa de lungime este de o silabă, ca în Luceafărul [...] Când însă lungi- 
mea versurilor unei strofe diferă, avem de a face cu strofa eterometrică* 


(M. BORDEIANU, Versificația..., p. 263-266) 


TERTȚET, TERŢINĂ (ital. terzetto, terzina). Strofă alcătuită din 
trei versuri. Poezie cu formă fixă alcătuită din terzine (tertete). 
(Vezi capitolul Genuri si specii literare). 


TETRAMETRU (fr. tétramètre, gr. tetrametron = „patru mă- 
suri“). Vers compus din patru monopodii sau măsuri. Tetrame- 
trul poate fi trobaic sau anapestic. Folosit în sec. XVI de poeţii 
Pleiadei (vezi cap. Curente literare). 


TETRAPODIE (fr. tétrapodie, gr. tetrapodia = „patru picioare“). 
Două dipodii de același fel alcătuiesc o tetrapodie. 


TETRASILABĂ Cuvintele tetrasilabice pot fi peon  (ve-ve-ri- 
tă: - v v v), peon I (de-cem-bri—e: v = v v), peon III (ro-mâ-neș-te: 
v v- v) sau peon IV (a-do-les-cent: v v v —). Ele pot primi şi accente 
secundare impuse de necesitățile ritmice ale versului. 


THESIS (TEZĂ) Silaba neaccentuată a unui picior în metrica 
antică. Silaba accentuată se numea arsis (arsă) 


TRIBRAH Vezi CHOREU Picior antic alcătuit din trei silabe 
scurte, din trei more. Vezi PICIOR 


TRIMACRU Vezi MOLOS 


TRIPODIE (fr. tripodie, gr. tripodia = „trei picioare“). Vers 
alcătuit din trei picioare. 


TRISILABĂ (Cuvânt trisilabic). Cuvintele trisilabice pot fi 
dactilice (fla-mu-ra flu-tu-ră: = v v), anapestice (ca-rac-ter fe-ri-cit: 
v v —) sau amfibrahice (vor-bi-re fru-moa-să: v = v) 


TROHAIC (fr. trochaique). Vezi TROHEU. Vers trohaic = vers 
în care piciorul fundamental e troheul. Ritm trohaic. 

După I. Funeriu, ritmul trohaic este ritmul care admite ac- 
centul de intensitate pe silabe de număr impar (1, 3, 5, 7...), spre 

deosebire de cel iambic care admite accentul de intensitate pe 
silabele de număr par (2, 4, 6, 8...) 


TROHEU (lat. trochaeus, gr. trokhaios = „alergător“, „troheu“”). 
Picior metric antic alcătuit dintr-o silabă lungă, accentuată, 
urmată de una scurtă, neaccentuată (- v). Când silaba lungă e 
înlocuită de două scurte (vvv) se numeşte choreu sau tribrab. 


„Este știut că termenii iamb şi troheu vin, ca atâţia alţii, din metrica 
greco-latină, cu o structură profund deosebită de a noastră. Acolo, 
troheul era un «picior» alcătuit dintr-o silabă lungă urmată de una 
scurtă, iar iambul avea o silabă scurtă urmată de una lungă. Astfel 
metaforele: iambul suitor și troheul coborâtor, redate vizual prin sche- 
mele cunoscute: v = şi — v, aveau o strictă semnificaţie de durată. Versi- 
ficaţia noastră însă este bazată pe accentul dinamic şi acesta nu poate 
fi o mărime uniformă ca succesiunea de vocale scurte şi vocale lungi. 

Într-adevăr, în iambul modern, nu toate silabele neperechi sunt 
uniform de slabe, după cum nici toate silabele tari n-au un egal accent 
de intensitate. Aici, intensitatea variază de la silabă la silabă, de unde 
rezultă o largă scară în accentuare. 

Când, într-una din criticile dramatice citate, Eminescu afirma că 
în nuanțele infinite ale vocii se pot oglindi nenumărate caractere şi 
simţăminte omenești, când explica diversitatea efectelor după chipul 
cum cade accentul pe o silabă a unui cuvânt și nu pe alta, când, în 
sfârşit, vorbea de scara largă a accentului etic, el implicit afirma diver- 
sitatea puterii accentului în fiecare dintre silabele unui vers, fie ele 
accentuate, fie neaccentuate. Şi, după cum Eminescu recunoștea o 
infinită posibilitate a accentuării, tot astfel fonetiştii moderni constată 
că limbile cu accent dinamic n-au numai două tipuri de accent: slab 
şi tare, ci, în cuprinsul acestor două categorii, sunt variaţiuni notabile. 
Urmarea este ca în octosilabul iambic, de pildă, fie la începutul, fie 
în cuprinsul versului, o silabă, fie şi neaccentuată, să aibă o dinamică 
mai vie ca o silabă pereche. 

Se impune deci, din capul locului, constatarea că ritmul versului nu 
poate scăpa ritmului natural al limbii. După Ernst Levy, ritmul trohaic 
este extrem de afectiv. El face distincţie între ritmul iambic, care-i cu 
precădere anacruzic, normal, unde accentul cade pe expiraţie, şi ritmul 
trohaic, care este cu precădere emotiv şi unde timpul forte (accentul) cade 
pe primul timp al respirației. Tot E. Levy susţine că ritmul trohaic se 
adaptează uşor mişcării pasionate. (Ernst Levy, Metrique, p. 80 citat şi de 
Pierre Guiraud, Langage, p. 49). Forma elementară a ritmului este res- 
pirația, cu cele trei părți ale ei: inspiraţie (aspirație) - expiraţie — repaus. 
Normal ar trebui să fie deci anacruzică (iambică). În ritmul cruzic, trohaic, 
timpul tare cade pe inspiraţie şi vom avea formula inspiraţie — expiraţie - 
repaus, cu accentul pe inspiraţie. Se respiră astfel suspinând, ca după un 
mare efort fizic şi, cum în ritmul binar repausul este suprimat, ritmul 
devine accelerat, agitat.“ 


(MIHAI BORDEIANU, Versificația românească, p. 67) 

» Trobeul. Primii noştri poeți au folosit ca procedeu trobeul. Dosoftei 
şi-a scris toată Psaltirea în versuri trohaice. Alex. Sihleanu și Mihai 
Zamfirescu, premergătorii lui Eminescu, au scris chiar sonete în tetra- 
metru trohaic. Bolintineanu e tributar troheului. Poezii de debut ale 
lui Eminescu sunt trohaice. Neîndoios că aceştia au fost influenţaţi 
covârşitor de poezia noastră populară care este exclusiv trohaică. Abia 
poeţii care se apropie de zilele noastre abordează şi iambul, sub influ- 
enţa poeziei franceze sau numai ca simplă modă. 

a) Dipodia trobaică. Dacă încercăm să facem analiza celui mai 
scurt vers, dipodia, constatăm că în cele mai multe cazuri dipodia 
rezultă din segmentarea unei tetrapodii. 

b) Tripodia trobaică. În poezia cultă tripodia trohaică e mai rară. 
Abia la Goga în poezia O scrisoare se prezintă sub această formă: 

Vezi cum trece vremea 
Şi, tu, tot departe. 
M-am gândit acuma 
Să-ţi trimit o carte. [...] 

c) Etrapodia trobaică. Troheul intră în toate drepturile sale abia 
începând cu tetrametrul. Eminescu este un reprezentant de seamă al 
acestul vers. 

Cu perdelele lăsate 

Şed la masa mea de brad, 
Focul pâlpâie în sobă, 
Iară eu pe gânduri cad. 


Privind cu atenţie aceste versuri, observăm semirima precum şi 
acatalectismul versurilor nerimate. Din aceasta rezultă că aceste versuri 
se pot scrie și sub forma de octopodii în maniera scrisorilor lui Emi- 
nescu, cu rimă împerecheată.[...] 

d) Pentapodia trobaică. Un exemplu interesant de pentametru 
trohaic ne oferă Ion Pillat cu poezia Zeu marin: 

La lumina lunii vreau la noapte 
Să-ţi arunci năvodul de pe țărmul 
Insulei, de unde marea poartă, 
Argint-viu pe tava peste care 
Licăresc în jocuri de sidefuri 
Solzii apelor ca o mătase 
Unduindu-și moale foşnitura. 


-v/-v/-v//-v/-v/-v// 
-v/-v/-v//-v/-v/-v//et. 


Poetul, nefiind constrâns de rimă, a avut toată posibilitatea să se 
concentreze asupra ritmului. Totuși, în versul 4 la cuvântul argint 
accentul poetic nu se suprapune accentului tonic. 

e) Hexametrul trohaic. Acest vers este cultivat cu succes de Bolin- 
tineanu în legendele sale - poezii patriotice —, din care cauză a fost 
numit şi vers eroic. Acest vers se pretează la marşuri militare şi la 
recitări în cadrul serbărilor cu caracter patriotic. Exemplificăm cu 
patru versuri din poezia: Cea de pe urmă noapte a lui Mihai cel Mare. 

Ca un glob de aur / luna strălucea. 

Şi pe-o vale verde / oștile dormea; 

Dar pe-un vârf de munte / sta Mihai la masă 
Şi pe dalba-i mână / fruntea lui se lasă. 


-v/-v/-v//-v/ -7/ v// 
-v/-v/ v// w/-x/-x//[...] 


f| Octometrul trohaic. Nefiind în măsură a oferi exemple de hepta- 
metru trohaic, vom trece direct la octometru, cel mai lung vers practic 
folosit şi în care Eminescu şi-a scris Scrisorile sale. Dăm ca exemplu un 
pasaj din Scrisoarea I: 


Când cu gene ostenite / sara suflu-n lumânare, 
Doar ceasornicul urmează / lung-a timpului cărare, 
Căci perdelele-ntr-o parte / când le dai, şi în odaie 
Luna varsă peste toate / voluptoasa ei văpaie, 

Ea din noaptea amintirii / o vecie-ntreagă scoate 
De dureri, pe care însă / le simţim ca-n vis pe toate. 
Dăm schema prozodică a octometrului trohaic: 


-v/-v/-v/-//-v/-v/-v/-v// 


Vedem că cezura constructivă împarte versul în două părţi egale, 
fiecare emistih fiind o tetrapodie, sugerându-ne posibilitatea de a seg- 
menta acest vers în părțile lui componente. Cezura din mijlocul ver- 
sului dispare fiind înlocuită cu sfârşitul versului. Poeţii, scriind astfel 
de versuri lungi, au avut ca model tetrametrul trohaic popular.“ 


(AL. ȘTEFĂNESCU. MARIA BĂRCĂNESCU, 
Tratat de versificație, p. 40-44) 


UNDECIMĂ Sinonim onzem. Strofă de 11 silabe. De exemplu, 
în poezia Rugăciune a lui M. Eminescu. 

Structura 
operei literare 

REPERE 


STRUCTURĂ (fr. structure, lat. structura = „construcţie“). 
Alcătuire, aranjare, ordine, formă, organizare a unei opere lite- 
rare (conținut şi formă). Tot închegat, unitar, coerent al părţilor 
unei opere. Tema, ideea, motivul sunt elemente structurale ale 
operei. 


COMPOZIȚIE (fr. composition, lat. componere — „a pune laolal- 
tă“). Aranjament al părților, ordonare a unei opere literare sau 
artistice. (Sinonime: „construcţie“, „motivare“) Elementele com- 
ponente ale unei opere literare, fie ele versuri, strofe, subiecte, 
personaje, se ordonează într-un tot unitar. Retorica numără patru 
moduri compoziționale: expozitiune, argumentare, descriere şi 
naratiune. 


CONTINUT (fr. contenu). Ceea ce este exprimat într-o scriere, 
într-un discurs. Semnificație. Analiza conţinutului presupune 
inventarierea şi clasificarea elementelor care constituie semni- 
ficaţia unui text. „Conţinutul operei literare nu apare decât în 
unitatea ei formală și aceasta nu se întregeşte decât folosind conți- 
nutul“ (Tudor Vianu). Vezi şi FORMĂ. 


FORMĂ (lat. forma). Structura expresivă, plastică a operei de 
artă. Vezi şi CONTINUT. 


„O operă de artă nu este o formaţie spaţială să i se poată cerceta 
separat diferite fațete, ci un întreg, în care toate straturile separabile 
prin examinare sunt în cele din urmă corelate unul cu altul și acţio- 
nează împreună.“ 

(W. KAYSER, Opera literară, trad. H.R. Radian p. 343) 


„Față de construcția complexă a operei literare, utilitatea unei 
perechi noționale atât de ambigue, cum sunt conținutul și forma, este 

foarte limitată. Dar a o scoate din uz ar însemna să nu gospodărim 
bine termenii literari în rândul cărora există şi aşa destul de multe 
neologisme confuze. Justeţea unei reglementări semantice propuse nu 
poate fi argumentată, de aceea ne vom mulțumi să sugerăm doar că, 
în unele cazuri, se pot dovedi potriviţi termenii: cuprindere - pentru 
totalitatea componentelor diferitelor planuri sau sfere ale operei lite- 
rare, structură — pentru totalitatea relaţiilor care au loc între ele, formă 
interioară — pentru modalitatea de organizare a acestora, forma exte- 
vioară - pentru planul semnelor lingvistice, conținut - pentru com- 
ponentele cele mai importante și concepute în racursi ale cuprinsului 
fabulativ sau discursiv al operei literare“. 


(N. MARKIEWICZ, Conceptele științei literaturii, 
trad. de C. Geambaşu p. 106) 


„În teoria tradiţională a literaturii, o operă literară are o formă şi 
un conţinut (un „fond“). Construcţiile lingvistice (ritm, rimă, figuri 
de stil etc), adică modul de tratare al unei teme, ar fi forma, iar tema 
tratată, ceea ce se spune, ar fi conţinutul. Unele teorii moderne con- 
testă temeinicia acestor distincţii, pe motivul că nu există formă fără 
conţinut, nici conţinut fără formă [...] Fiecare conţinut, chiar dacă este 
„diform“, îşi are „forma“ sa, un mod oarecare de prezentare sau înfă- 
ţișare, corelat organic cu un mod corespunzător de aşezare, de struc- 
tură, fără putinţă de a separa „faţa“ exterioară de cea interioară, care 
nu sunt decât două aspecte sau „perspective“ ale aceluiaşi lucru“. 

(TRAIAN HERSENI, Sociologia literaturii, p. 26-27) 


„Conţinutul artei este persoana însăși a artistului, adică experiența 
sa concretă, viaţa sa interioară, spiritualitatea sa nerepetabilă, reacţia 
sa personală la mediul istoric în care trăiește, gândurile, obiceiurile, 
sentimentele, idealurile, credinţele şi aspiraţiile sale. Dar persoana 
artistului este conţinut al artei nu în sensul că ea trebuie să fie luată 
totdeauna drept obiect al unei reprezentări sau transfigurări, ca şi cum 
arta ar fi de la sine expresia, portretul sau imaginea persoanei artistului. 
[...] Opera de artă are drept conţinut persoana artistului nu în sensul 
că o ia drept obiect al său, făcând-o subiect sau argument, ci în sensul 
că modul în care ea a fost formată este cel propriu celui care are acea 
anumită şi nerepetabilă spiritualitate...“ 

(Luigi PAREYSON, Estetica, Teoria formativității 
trad. Marian Papahagi p. 56) 


„Trei elemente creează lumea și reprezintă astfel elementele struc- 
turale ale formelor epice: PERSONAJUL, SPAŢIUL şi ACŢIUNEA. 
Ele pot participa într-o măsură diferită la crearea de lume.“ 


(W. KAYSER, Opera literară, p. 495) 


„Conţinutul constituie elementul constitutiv indispensabil al obiec- 
tului estetic, forma artistică fiindu-i corelativă, care în afara acestei 
corelaţii nu are în general nici un sens. Forma nu poate avea semni- 
ficaţie estetică, nu poate să-și îndeplinească funcţiile sale principale în 

afara raportării la conţinut, adică la lume şi la aspectele ei, la lume ca 
obiect al cunoaşterii și acţiunii etice.“ 


(M. BAHTIN, Probleme de literatură si estetică, 
trad. Nicolai Iliescu p. 67) 


A . . . . . . 

„În timp ce povestirea ne excită curiozitatea, iar intriga, inteli- 

gența, schema (compoziţia, structura) excită simțul nostru estetic, ne 
face să vedem cartea ca pe un întreg. 


(E.M. FORSTER, Aspecte ale romanului, trad. Petru Popescu p. 149) 


„Structura este o noțiune care include atât conţinutul cât şi forma, 
în măsura în care acestea sunt organizate în scopuri estetice. Opera 
literară va fi considerată ca un întreg sistem de semne sau ca o structură 
alcătuită din semne, care slujește unui scop estetic precis.“ 


(R. WELLEK, A. WARREN, oria literaturii, trad. Rodica Tiniş p. 189) 


„În literatură, însă, care îşi creează singură lucrurile ei, lumea ei, i 
se datorează creaţiei personale, într-o măsură incomparabil mai mare, 
şi alcătuirea, succesiunea lucrurilor, corelarea lor, superordonarea şi 
subordonarea, întregul context lingvistic care tinde de la un început 
către un sfârşit. La operele ample, ca piesele de teatru, epopeile etc., 
cota parte de conştiență va fi considerabilă. Dar alcătuire au la urma 
urmei şi poeziile, care s-au structurat de la sine.“ 


(W. KAYSER, Opera literară, trad. H. R. Radian p. 233) 


„Dacă întregul rezultă din părțile unite spre a constitui un tot, se 
poate spune că în opera de artă toate elementele sunt esențiale și nimic 
nu este indiferent sau mai puţin important: nu există în ea detaliu care 
să fie neglijabil, nu există amănunt nerelevant, nu există aspect fără o 
motivare, şi chiar cea mai măruntă inflexiune este indispensabilă pen- 
tru efect, adică pentru însăşi existența operei [...] Dar se cuvine să 
observăm că într-o operă reuşită totul e reclamat şi voit de însăşi operă, 
„.. iar ceea ce în opere de acest fel este numit de obicei structură, pentru 
că apare ca fiind impus de motive nepoetice, este, dacă privim cu 
atenţie, asumat, ba chiar reclamat de formă care, pentru a exista, are 
nevoie de acea osatură [...] Osatura nu va fi decât un element, super- 
ficial sau subordonat, al ordinii mai adânci care este însăși unitotali- 
tatea formei.“ 


(L. PAREYSON, Estetica. Teoria formativității, trad. Marian Papahagi) 


„Cu cât un element de structură este mai mare, cu cât mai înalt 
este nivelul de care ţine acest element, cu atât mai mare este indepen- 
denta relativă de care se bucură el în limitele structurii date. În struc- 
tura poetică, versul se găseşte pe cel mai jos nivel de la care această 
independenţă devine perceptibilă. Versul nu reprezintă numai o uni- 
tate ritmic - intonaţională, ci și una semantică [...] Ca formă obliga- 
torie de realizare a textului poetic, partea textului poetic, adică versul, 

este secundară în raport cu textul. Textul de limbă este alcătuit din 
cuvinte, textul poetic se împarte în versuri. 

. Problema compoziţiei în poezie se subîimparte în două com- 
ponente: compoziţia versurilor în strofă şi compoziţia strofelor în 
cadrul întregului artistic. Dacă avem de-a face cu o poezie care nu este 
divizată în strofe, textul poate fi examinat ca o singură strofă, carac- 
terizată prin grade de organizare interioară.“ 


(I.M. LOTMAN, Lecţii de poetică structurală, 
trad. Radu Nicolau, p. 188-201) 


„Forma artistică este forma conţinutului, realizată însă pe de-a-n- 
tregul în material şi alipită parcă de el. De aceea, forma trebuie să fie 
înţeleasă şi studiată în două direcţii: 1. dinlăuntrul obiectului estetic 
pur, ca formă arhitectonică, orientată axiologic asupra conţinutului 
unui eveniment posibil, raportată la el; 2. dinlăuntrul ansamblului ma- 
terial compozițional al operei (aceasta este studierea tehnicii formei). 
În cea de a doua direcție a studierii, forma nu trebuie în nici un caz 
interpretată ca formă a materialului (aceasta ar denatura cu desăvârşire 
înţelegerea), ci doar formă realizată pe baza materialului și cu ajutorul 
lui, şi în această privinţă, pe lângă obiectivul sau estetic, condiţionată 
şi de natura materialului dat [...] Eu (scriitorul) trebuie să resimt forma 
- pentru a o resimţi estetic — ca fiind atitudinea mea axiologică activă 
faţă de conţinut: în formă şi prin formă eu cânt, povestesc, reprezint, 
prin formă eu îmi exprim dragostea, aprobarea, acceptarea.“ 


(M. BAHTIN, Probleme de literatură, trad. Nicolae Iliescu, p. 94) 


„ot ce e frumos în ceea ce ne întâmpină, fie în natură, fie în crea- 
tiile artistului, se prezintă mai întâi ca ceva modelat într-un anumit 
fel şi, contemplându-l, avem sentimentul nemijlocit că cea mai uşoară 
modificare a formei ar însemna turburarea frumosului ca atare. Uni- 
tatea și integritatea plăsmuirii, unicitatea ei şi desăvârșirea ei în sine 
depind cu totul de formă, şi noi ştim, chiar fără să putem dovedi, că 
nu este vorba aici numai de aspectul exterior, de contur sau de limite, 
nici măcar de ceea ce se oferă vederii sau ne este dat în alt mod pe calea 
simţurilor, ci de o unitate internă și de desăvârșire a formei, de articu- 
lare şi conexiune, de legitate și necesitate totală... «formă interioară»*. 


(N. HARTMAN, Estetica, trad. Constantin Florin, p. 15) 


„Cuvintele în opera poetică se organizează, pe de o parte, în ansam- 
blul propoziției, al perioadei, al capitolului, al actului etc., iar pe de 
altă parte, creează ansamblul înfăţişării eroului, al caracterului lui, al 
situaţiei, al ambianţei, al faptei etc. și, în sfârşit, ansamblul realizat în 
forma estetică și finalizat al evenimentului etic de viaţă, încetând o 
dată cu aceasta de a mai fi cuvinte, propoziţii, rând, capitol etc.: pro- 
cesul realizării obiectului estetic, adică al realizării finalităţii artistice 
în esenţa ei, este un proces de transformare consecventă a ansamblului 
verbal, înţeles din punct de vedere lingvistic şi compozițional, în an- 
samblul arhitectonic al evenimentului finalizat estetic; bineînţeles, 

toate relaţiile şi interacţiunile verbale de ordin lingvistic și compo- 
ziţional se transformă în relaţii arhitectonice, evenimenţiale, extra- 
verbale.“ 


(M. BAHTIN, Probleme de literatură ..., trad. Nicolae Iliescu, p. 86) 


„Compoziţia sau motivarea (în cel mai larg sens) include metoda 
narativă: „gradaţia“, ritmul; şi procedeele: îmbinarea într-o anumită 
proporție a scenelor dialogate sau dramatice cu descrierea sau nara- 
țiunea directă, şi a ambelor cu rezumatul narativ . 

Într-o operă literară, „motivarea“ trebuie să mărească „iluzia reali- 
tății“: adică funcția ei estetică. Motivarea „realistă“ este un procedeu 
artistic. În artă, a părea este chiar mai important decât a fi.“ 


(R. WELLEK, A WARREN, Toria Literaturii, trad. Rodica Tiniş, p. 288) 


„În ceea ce privește teatrul, ar fi de pus din capul locului întrebarea: 
care substanţă determină alcătuirea? „Acţiunea dramatică“ ar fi un 
răspuns, care nu poate pretinde câtuşi de puţin să i se atribuie vala- 
bilitate generală. Ne aflăm aici în faţa unei situaţii similare cu cea din 
lirică, unde s-a constatat că substanţa poeziei nu e identică nicicum 
cu stratul simplei semnificaţii. Substanţa care se dezvoltă acolo a fost 
denumită proces liric. Substanţa care se dezvoltă în teatru se numeşte 
în mod corespunzător PROCES DRAMATIC.“ 


(W. KAYSER, Opera literară, trad. H.R. Radian, p. 256) 


„Sensul poeziei este contextual: un cuvânt poartă cu el nu numai 
sensul lui din dicţionar, ci şi un întreg alai de sinonime și omonime. 
Cuvintele nu au numai un singur sens, ci evocă și sensul unor cuvinte 
înrudite prin sonoritate, prin sens sau prin derivație - sau chiar al unor 
cuvinte cu care sunt corelate prin contrast sau antonimie... Literatura 
este legată de toate aspectele limbii. O operă literară este, în primul 
rând, un sistem de sunete, deci o selecţie din sistemul sonor al unei 
limbi date“. 


(R. WELLEK, A. WARREN, Toria literaturii, trad. Rodica Tiniş, p. 232) 


. Ca elemente ale alcătuirii exterioare, strofelor din lirică şi 
scenelor şi actelor din teatru le corespund în genul epic cânturile sau 
aventurile, părțile, cărţile, capitolele, precum şi paragrafele, mai mari 
sau mai mici, semnalate vizual prin aranjamentul tipografic. Faptul 
că aceste părți exterioare sunt în acelaşi timp părți ale unei alcătuiri 
interioare este dovedit şi de realitatea că, de pildă, romanul comic 
obține efecte speciale din perturbarea așteptării tacite a cititorului şi 
pune eventual limita unui capitol undeva în mijlocul unei scene uni- 
tare. În felul acesta se perturbă atenția îndreptată asupra mersului 
evenimentelor şi în cele din urmă chiar şi iluzia, şi anume datorită 
povestitorului, care se strecoară pe neaşteptate în prim-plan. Are tot 
dreptul să facă asta.“ 


(W. KAYSER, Opera literară, trad. H.R. Radian, p. 259) 

ACT (fr. acte, lat. actus = „reprezentare scenică”). Fiecare dintre 
diviziunile unei piese de teatru. Arta poetică a lui Horaţiu fixează 
numărul actelor unei piese la 5. Molière scrie şi piese în trei acte 
ori farse într-un act. Ibsen impune drama în patru acte. În teatrul 
modern, nu mai funcţionează o regulă anume, strictă, a împăr- 
țirii pieselor în acte. 


„În ceea ce priveşte genul dramatic... noțiunile fundamentale ale 
alcătuirii exterioare sunt în primul rând scena şi actul. Amândouă sunt 
necunoscute teatrului medieval şi provin mai degrabă din teoria şi 
practica umanismului, care le-a preluat, la rândul său, din teatrul latin, 
îndeosebi din Seneca. Potrivit obiceiului predominant, începutul şi 
sfârșitul unei scene sunt determinate de intrarea, respectiv ieşirea unor 
personaje, aşa încât în cadrul unei scene se află pe podium acelaşi 
număr de persoane.“ 


% 


„Actul era acea parte a desfășurării dramatice care se petrecea în 
același loc. Această unitate exterioară de loc nu mai este considerată 
ca hotărâtoare.“ 

(W. KAYSER, Opera literară, trad. H.R. Radian p. 251) 


ACTANT (fr. actant - „autorul acțiunii exprimate de verb“). 
Sinonime: subiect, agent. Actantul este „subiectul înfăptuirii“ 
(A.J. Greimas). 


ACTIUNE (fr. action, lat. actio). Ansamblul evenimentelor din- 
tr-o povestire, dintr-o dramă, considerate în progresia lor. Intri- 
gă. Mişcare, ritm al acestei intrigi. Vezi „unitatea de acțiune“, 
cerință a clasicismului. Acțiunea are un moment inițial - expu- 
nerea, expozițiunea —, un conflict şi un deznodământ. (VEZI) 


AFABULAŢIE (fr. a/fabulation). Aranjament de fapte imagi- 
nare, invenţie mai mult ori mai puţin mincinoasă. Tramă, orga- 
nizare a povestirii într-o operă de ficţiune. 


„Trăsăturile esenţiale care caracterizează fabula sunt: raportul ei 
faţă de verosimilitate; modul motivaţiei evenimentelor şi gradul de 
previzibilitate al acestora; caracterul lor de a conţine unul sau mai 
multe fire fabulative; liantul compozițional (legătura cauzal- temporală 
a evenimentelor, identitatea personajelor, a grupului de personaje sau 
a mediului social; legătura teritorială sau sincronică; legătura proble- 
matică; abordarea variată, aspectuală, analogică, duală, contrastantă, 
legătura asociativă); selectarea şi gruparea funcţiilor tipice generatoare 
de fabulă şi distribuirea lor între personajele operei, continuitatea sau 
discontinuitatea naraţiunii; preponderența secvenţelor dinamice sau 

statice, a acţiunilor exterioare sau interioare identitatea sau variabi- 
litatea locului fabulei; raportul dintre timpul de desfășurare al fabulei 
și cel prezentat în mod nemijlocit; raportul dintre succesiunea tem- 
porală a naraţiunii, tempo-ul narării, uniformitatea sau variabilitatea 
calităţilor estetice; poziţia cognitivă a naratorului faţă de realitatea 
reprezentată (Unele dintre aceste noţiuni vizează, desigur, numai ope- 
rele epice)“. 
(N. MARKIEWICZ, Conceptele științei literaturii, 
trad. C. Geambaşu, p. 98) 


ANTRACT (fr. entracte). Interval între actele unei piese de teatru, 
între diferitele părți ale unui spectacol. Pauză. 


APARTEU (fr. à part = deoparte). Replică rostită de actor ca 
pentru sine, presupunându-se că ceilalți actori nu-l aud. Folosit 
încă din antichitate, într-un soi de complicitate cu publicul. 


ARGUMENT (lat. argumentum = probă, dovadă). Scurt text 
la începutul unei cărţi care expune succint ideea, scopul, ţinta 
lucrării. Parte esenţială a unui discurs, rostită pentru a susţine o 
afirmaţie ori o negaţie. 


ARHETIP (fr. archétype, gr. arkbetipos = „model primitiv”). 
Model pe care este construită o operă, o lucrare. La Platon este 
numit paradigma. La Goethe, arhetipul e un Urphânomen (feno- 
men originar), o formă vie din care derivă toate formele, ca din- 
tr-o esenţă primară. La Jung, arhetipul ţine de zona inconştien- 
tului colectiv, de origine arhaică, păstrător al experienţelor 
speciei şi modelator al creaţiei umane. 


BIBLIOGRAFIE (gr. biblion = „carte“ şi graphein = „a scrie“). 
Lista cărţilor consultate de autorul unei lucrări, aşezată, de obi- 
cei, la sfârșit. Lista lucrărilor referitoare la un anumit subiect, 
autor etc. 


CAPITOL (fr. chapitre, lat. capitulum). Diviziune a unei cărți, 
a unui tratat, a unui cod. 


CARACTER Ansamblul trăsăturilor psihologice ale unui per- 
sonaj, considerat ca tipic. Vezi Caracterele lui La Bruyere. (Vezi 
şi PERSONAJ) 


CARACTERIZARE (gr. kharakter = „semn gravat“). Maniera 
în care e definit un lucru ori o persoană. In literatură, caracte- 
rizarea personajelor. 


249 


„Cea mai simplă metodă de caracterizare a personajelor este carac- 
terizarea prin numele lor. Fiecare nume este un mijloc de a da viaţă, 
de a însufleți, de a individualiza [...] Cadrul este mediul, şi mediul 
înconjurător, mai ales interioarele, poate fi prezentat, metonimic sau 
metaforic, ca o expresie a caracterului personajului. Casa unui om este 
o prelungire a lui. O descrii - şi l-ai descris pe el [...] Cadrul poate fi 
expresia unei voințe umane. Dacă este un cadru natural, el poate fi o 
proiectare a acestei voințe. În jurnalul său, autoanalistul H -F. Amiel 
spune: «Un peisaj este o stare de spirit».“ 


(R. WELLEK, A. WARREN, Toria literaturii, trad. Rodica Tiniş, p. 293) 


„Cel, mai simplu element al caracterizării este chiar numele perso- 
najului. În formele fabulative simple, este suficient ca unui erou să i 
se dea un nume, fără nici o altă caracterizare („eroul abstract“), ca să i 
se fixeze acţiunile necesare pentru dezvoltarea fabulei. În construcţii 
mai complicate se cere ca acţiunile eroului să decurgă dintr-un com- 
plex psihologic, să fie posibil pentru personajul dat (motivarea psiho- 
logică a faptelor) ... Caracterizarea eroului poate să fie directă - se 
comunică nemijlocit de către autor, prin dialogurile altor personaje sau 
prin autocaracterizarea („confesiunile“) eroului. Se întâlneşte adesea 
caracterizarea indirectă: caracterul se profilează din faptele și conduita 
eroului... Un caz particular al caracterizării indirecte sau de sugestie îl 
reprezintă procedeul măştilor, adică dezvoltarea diverselor motive care 
se armonizează cu psihologia personajului. Astfel, descrierea aspectului 
exterior al eroului, a îmbrăcăminţii, a locuinţei - toate sunt procedee 
ale măştilor... Chiar şi numele eroului poate servi ca mască [...] Pe de 
altă parte, lexicul eroului, stilul vorbirii sale, temele pe care le abor- 
dează în discuţii pot servi şi ele drept mască a eroului.“ 

(B. TOMAȘEVSKI, Koria literaturii, 
trad. Leonida Teodorescu, p. 277-278) 


A . . . . . . 
CANT (fr. chant, lat. cantus). Diviziune a unui poem epic ori 
didactic. Iliada are 24 de cânturi. I. Budai Deleanu îşi împarte 
Tiganiada în „cântece“. 


CICLU (lat. cyclus, gr. kyklos = cerc). Ansamblu de opere - 
romane, poeme - grupate în jurul unui singur fapt, al unui erou 
unic etc. Comedia umană a lui Balzac e un ciclu romanesc. 


CITAT (fr. citation, lat. citatio, citatum). Pasaj reprodus exact 
dintr-un autor şi pus între ghilimele. 


CLIMAX (gr. klimax = „scară“). Gradaţie ascendentă. Dar şi 
punci culminant al unei acţiuni. 


CONFLICT (fr. conflit, lat. conflictus = „ciocnire, atac”). Lupta, 
înfruntarea dintre două sau mai multe personaje dintr-o operă 

literară (roman, nuvelă, dramă, tragedie etc.), în jurul cărora se 
țese intriga. În teatrul clasic francez (Corneille, Racine), apare 
conflictul dintre sentiment și rațiune, dintre iubire şi datorie. În 
teatrul modern, conflictul este autentic când „acţiunea este con- 
diţionată exclusiv de acte de cunoaştere, iar evoluţia dramatică 
este constituită prin revelații succesive, în care conflictul, în 
esenţa lui, în loc să fie dirijat de un Fatum (soartă, destin) sau 
prin determinismul biologic, ori, ca de obicei, să fie între per- 
sonajele dramei, este în conştiinţa eroului, cu propriile lui repre- 
zentanţii“. (Camil Petrescu) 


CONTEXT (lat. contextum = „impreună cu textul“). Ansam- 
blul circumstanțelor textuale, al ambianţei de care trebuie să se 
ţină seama în interpretarea sensurilor unui text. 


DEDICAȚIE (lat. dedicatio). Formulă imprimată ori manu- 
scrisă prin care autorul îşi dedică opera în onoarea cuiva. Partea 
finală a unei balade în care se face invocaţia sau adresarea către 
persoana căreia i se trimite poemul. 


DESCRIERE (fr. description, lat. descriptio). Indicarea modului 
în care se înfăţişează oameni, locuri, obiecte care apar într-o 
operă, prin inventarierea caracteristicilor, mai ales exterioare, 
într-un peisaj, portret, interior etc. Narațiunea expune ceea ce 
se întâmplă, acţiunea, faptele. Ea poate fi întreruptă cu detalii 
furnizate de descriere. 


DEZNODĂMÂNT (fr. denouemen?). Punct spre care se în- 
dreaptă intriga dramatică ori acţiunea unei opere literare. El 

oate fi fericit („happy end“), tragic, surprinzător, absurd etc. 
În teatrul antic, deznodământul era hotărât artificial de o inter- 
venţie din afara acţiunii propriu-zise (deus ex machina). În teatrul 
modern, poate apărea deznodământul accidental. 


DIALOG (lat. dialogus = „conversaţie“ din gr. dialogos). An- 
samblu de replici schimbat între personajele unei piese de teatru, 
ale unei povestiri. Când personajul vorbeşte cu sine însuşi, avem 
un monolog. 


DIGRESIUNE (fr. digression, lat. digressio — „deviere de la drum“). 
Subiectul principal al unui opere literare poate fi intersectat, 
oprit în desfăşurarea lui lineară de paranteze, de intervenţii cola- 
terale, de completări — toate acestea fiind digresiuni. 

DISCURS (fr. discurs, lat. discursus = „alergare încolo şi în- 
coace“). Realizare concretă, scrisă sau orală, a limbii considerate 
ca sistem abstract. Enunţ superior frazei, considerat din punctul 
de vedere al înlănţuirii sale. Discursul desemnează şi mesa- 
jul vorbit, în opoziţie cu scriitura, dar şi organizarea unui text 
literar. 


EMBLEMĂ (gr. emblema - „ornament în relief“). Figură sim- 
bolică, în general însoţită de o explicaţie. Simbol. 


„Prin «emblema» înţelegem un semn care se află subordonat unui 
anumit sens. Emblemata umanistului italian Alciatus, tipărite pentru 
primă oară la Augsburg în anul 1531, au ajuns să aibă o importanţă 
de nepreţuit pentru literatură [...] Găsim aici, de pildă, imaginea unui 
animal ciudat. Din versurile însoţitoare rezultă clar că ar fi vorba 
despre un cameleon, sensul reiese însă doar din legendă: în adulatores 
(la adresa linguşitorilor). Cameleonul este aici un simbol al linguşirii“. 


(W. KAYSER, Opera literară, trad. H.R. Radian, p. 115) 


EPILOG (gr. epilogos = „sfârşit“). Incheierea, concluzia unei 
opere literare. Rezumat al întâmplărilor de după încheierea ac- 
tiunii propriu-zise a operei literare. 


EPISOD (gr. epeisodion - „accesoriu “). Diviziune a unui roman, 
a unui film. Parte a unei opere narative sau dramatice, inte- 
grându-se ansamblului, dar având caracteristici proprii. În 
tragedia antică era sinonim cu act. Astăzi denumeşte şi o secven- 
tă, o scenă cu o semnificaţie aparte, simbolică. 


EXORDIU (fr. exord, lat. exordium - „început”). Prima parte 
a unui discurs oratoric. 


EXPOZEU (fr. exposé, lat. expositio = „expunere, naraţiune“). 
Sinonim cu prologul. Parte introductivă, concisă, a unei piese 
de teatru. 


„La fiecare analiză a alcătuirii unei piese de teatru trebuie să ne 
întrebăm cum a dat și cum a introdus autorul EXPOZIŢIA (EXPU- 
NEREA), ceea ce înseamnă: situaţia personajelor şi a împrejurărilor, 
inclusiv antecedentele, care reprezintă originea acţiunii. Apoi trebuie 
observate MOMENTELE DECLANȘŞATOARE, cărora li se opun 
MOMENTELE ÎNTÂRZIETOARE, care opresc catastrofa sau par 
s-o abată...La alcătuire trebuie cercetat în continuare care sunt scenele 
principale şi care cele secundare, cum sunt plasate şi pregătite punctele 
culminante, cum sunt alcătuite actele în sine...“ 


(W. KAYSER, Opera literară, trad. H. R. Radian, p. 257) 

FABULA (FABULAŢIE) Vezi SUBIECT. Denumeşte textura 
anecdotică a unei opere literare. Ea descrie ceea ce s-a întâmplat 
efectiv, spre deosebire de subiect, care indică modul în care ia 
cunoştinţă cititorul de cele întâmplate (Vezi B. Tomașevski, 
Teoria literaturii). 


„Termenul «fabula» servește, pe de-o parte, ca denumire a acelor 
povestiri instructive care au ca eroi animale şi al căror strămoş mitic 
este socotit a fi Esop. Ştiinţa literaturii mai foloseşte însă termenul şi 
cu alt înţeles. Când redăm «conţinutul» unei opere narative, al unei 
piese de teatru, al unui roman, al unei balade, redarea este mai scurtă 
decât opera însăşi. Arătarea conţinutului îşi îndreaptă atenţia unila- 
teral asupra desfăşurării evenimentelor și extrage din toate părțile ope- 
rei, din descrieri, convorbiri, reflecţii etc., şi anume ca relatare, numai 
ceea ce este important pentru structura acţiunii... Dacă încercăm să 
împingem desfăşurarea acţiunii până la cea mai mare concizie cu pu- 
tinţă, la pura sa schemă, obţinem tocmai... FABULA unei opere. Aris- 
totel o numeşte mythos, Horaţiu forma. (în româneşte se foloseşte 
fabulație sau afabulatie).“ 

(W. KAYSER, Opera literară, trad. H. R. Radian, p. 117) 


„Tema unei lucrări fabulative reprezintă un sistem - mai mult sau 
mai puțin unitar - de evenimente, decurgând unul din altul şi legate 
unul de altul. Fabula poate fi definită chiar drept totalitatea evenimen- 
telor în legătura lor reciprocă şi intimă. De obicei, dezvoltarea fabulei 
se realizează prin introducerea în povestire a câtorva persoane (per- 
sonaje, eroi), legate între ele prin interese sau prin legături de altă 
natură (prin cele de rudenie, de pildă). Raporturile personajelor în- 
tr-un moment dat se constituie în situație (...) O situație tipică este cea 
cu legăturile contradictorii: diverse personaje caută în moduri diferite 
să schimbe o situație anume... Fabula se compune din trecerea dintr-o 
situație într-alta. Trecerile pot fi realizate prin introducerea perso- 
najelor noi (complicarea situației), prin înlăturarea personajelor vechi, 
prin modificarea legăturilor. Astfel, la baza majorității formelor de 
fabulă se află lupta.“ 


(B. TOMAȘEVSKI, Teoria literaturii..., trad. Leonida Teodorescu, p. 252) 


FOILETON (fr. feuilleton). Critică literară publicată regulat de 
un autor într-o revistă. Operă romanescă publicată în episoade 
succesive într-o revistă. 


FRAGMENT (fr. fragment, lat. fragmentum). Pasaj extras din- 
tr-o operă, dintr-un text. 


HYBRIS (gr. hybris = „violență“). Lipsa de măsură care hotă- 
răşte destinul dramatic al eroului, în tragediile lui Eschil, de 


pildă. 

IDEE POETICĂ Termen controversat, utilizat în teoria literară 
cu sensul de centru „emoţional“ (Titu Maiorescu), ţinând de „eul 
originar“ (Liviu Rusu), în jurul căruia se structurează imaginile 
poetice şi „concepţia“ unui text poetic. 


„IDEEA este sinteza conţinutului spiritual. Subiectul, fabulaţia, 
motivele - toate acestea îi sunt subordonate, iar în comparaţie cu ea 
nu sunt decât părți componente... Există multe opere care aleg ca idee, 
în sensul de problemă, de unitate de sens a unui sector obiectiv, o 
problemă actuală a propriei lor epici şi care, totodată, mai dau și o 
soluţie clară a problemei şi vor să comunice această soluţie cititorului, 
ca învăţătură și chemare, cu scopul de a modifica situaţia problematică 
a epocii respective. Unei asemenea literaturi i se dă de obicei denu- 
mirea de LITERATURĂ CU TENDINȚĂ. Stricta literatură cu ten- 
dinţă contează ca domeniu periferic al literaturii.“ 


(W. KAYSER, Opera literară, trad. H. R. Radian p. 318) 


INTERTEXTUALITATE (fr. intertextualit6). Pornind de la ideea 
că textele literare sunt legate între ele prin „absorbție şi trans- 
formare“ (Julia Kristeva), se susţine imposibilitatea de a construi 
un text absolut nou, fiecare text ivindu-se pe seama celor pre- 
cedente (Cioran vorbea despre legitima jefuire de extaze care are 
loc în artă). Inserţia de texte din surse diverse în interiorul pro- 
priului text e folosită ca procedeu literar la scriitorii postmo- 
derniști. 


INTRIGĂ (fr. intrigue). Înlănțuire de fapte şi acţiuni alcătuind 
trama unei piese de teatru, a unui roman etc. Moment al subiec- 
tului. Intriga scoate în evidenţă un conflict şi îl conduce spre 
deznodământ. Vezi şi actiune, subiect. 


„Interesele contradictorii şi lupta dintre personaje sunt însoţite de 
o grupare a personajelor şi de o tactică sui-generis a fiecărui grup 
îndreptată împotriva celuilalt. Modul de a desfăşura lupta se numeşte 
intrigă (este tipică pentru dramaturgie). Dezvoltarea intrigii (sau a 
intrigilor paralele) are drept rezultat desfiinţarea contradicţiilor sau 
apariţia unor contradicții noi. Dacă situaţia, care implică în sine con- 
tradicţiile, generează mișcarea fabulei, atunci, întrucât din două ele- 
mente care se află într-o relaţie de luptă, unul trebuie să iasă învingător 
şi întrucât existenţa lor poate să dureze mult, situaţia de conciliere nu 
mai generează mișcare, nici nu mai provoacă sentimentul de aşteptare 
la cititor şi din această cauză o asemenea situaţie este finală și se nu- 
mește deznodământ... Ca fabula să fie pusă în mişcare, în situaţia 
iniţială echilibrată se introduc evenimente care desfiinţează echilibrul. 
"Totalitatea evenimentelor care desființează imobilitatea situaţiei ini- 
tiale şi încep mișcarea se numeşte moment de incidentă conflictuală. 

„.. Toată intriga se reduce la o variaţie a acţiunii... Această variaţie se 
numeşte peripetie.“ 
(B. TOMAȘEVSKI, oria literaturii, trad. Leonida Teodorescu p. 252-252) 


„Să definim intriga. Am definit o povestire ca fiind naraţiunea 
unor evenimente în succesiunea lor temporală. Intriga este şi ea nara- 
tiunea unor evenimente, accentul căzând însă pe cauzalitate. «Regele 
a murit şi pe urmă a murit şi regina» este o povestire. Intrigă înseamnă 
«Regele a murit și, de durere, regina a murit și ea.» Succesiunea în timp 
e păstrată, dar ea e dominată de ideea cauzalităţii (...) Să examinăm 
moartea reginei. Dacă o întâlnim într-o povestire, spunem: «Şi pe 
urmă?» Dacă o întâlnim într-o intrigă, întrebăm: «Pentru ce?»“ 


(E.M. Forster, Aspecte ale romanului, trad. de Petru Popescu, pp. 88-89) 


IZVOR LITERAR Sursă de inspiraţie. Operele literare pot fi 
inspirate din fapte istorice, din folclor, din alte opere literare. 
Toate acestea nu constituie un model, ci un punct de plecare, 
un imbold iniţial. 


LAITMOITIV (LEITMOIIV) Formulă, idee care revine neîn- 


cetat într-un discurs, într-o operă literară. 


MESAJ (fr. message, lat. missus = „trimis“). Gândire profundă, 
incitare adresată oamenilor de către o fiinţă de excepţie, un scrii- 
tor, un artist prin opera sa. Semnificaţia, adesea codificată, a unei 
opere literare. 


„Operația de a scrie o implică pe cea de a citi, ca pe corelativul său 
dialectic și aceste două acte conexe necesită doi agenţi deosebiți. Efortul 
conjugat al autorului şi al cititorului este cel care face să apară obiectul 
acesta concret şi imaginar, care este opera spiritului. Nu există artă 
decât pentru şi prin celălalt.“ 

(J.P. SARTRE, Qu-est-ce que la literature?) 


MONOLOG (gr. monologos = „care vorbește singur“). La teatru, 
discurs pe care un personaj și-l ține sieşi pentru a exprima un 
sentiment, o opinie etc. 


MOTIV (fr. motif). Temă, structură ornamentală care, cel mai 
adesea, se repetă. Pentru structuralişti, tema reprezintă unitatea 
sensurilor diferitelor elemente ale unei opere, motivul fiind cel 
mai mic element de structură. După Tomaşevski, există motive 
asociate, indispensabile succesiunii epice, şi motive /ibere, care 
ar putea lipsi fără să afecteze înlănţuirea în timp a evenimentelor 
relatate. Motivele configurate stabil într-o operă se numesc topoi 


(topos). 

„Motivul este o situaţie care se repetă, tipică şi, deci, omenește 
plină de tâlc. Pe acest caracter de situaţie se fundamentează faptul că 
motivele fac trimitere la un «înainte» și la un «după». Situaţia s-a pro- 
dus, iar tensiunea ei cere o soluţie. Motivele sunt astfel înzestrate cu 
o forță motoare, care le justifică, în definitiv, denumirea (derivată din 
latinescul movere) ... Fiecare completare concretă a unui anumit motiv 
se numeşte trăsătură.“ 

(W. KAYSER, Opera literară, p. 94, trad. H.R.Radian) 


„Structura narativă a unei piese, a unei povestiri sau a unui roman 
se numeşte, potrivit tradiţiei, intrigă (...) 

La rândul ei, intriga (sau structura narativă) este formată din struc- 
turi narative mai mici (episoade, incidente) (...) Formaliștii ruși şi 
analiștii germani ai formei, ca Sibelius, numesc elementele din care se 
compune intriga «motivul». Cuvântul «motiv», în sensul folosit de 
istoricii literari, este împrumutat de la folcloriştii finlandezi care au 
analizat basmele şi povestirile populare în elementele lor componente. 
Exemple de motive din literatura scrisă sunt confuzia asupra identităţii 
(quiproquo); căsătoria dintre o tânără și un bătrân; ingratitudinea filială 
faţă de tată; căutarea tatălui de către fiu.“ 


(R. WELLEK, A. WARREN, Eoria literaturii, 
trad. Rodica Tiniş, p. 287-288) 


„Ni se pare necesar să facem distincţie între noţiunile «motiv» 
(respectiv «motiv central») şi „temă“. Motivul este schema unei situaţii 
concrete; tema este abstractă și desemnează ca noţiune domeniul ideal, 
în care poate fi înscrisă opera. Motivul central în Stella de Goethe este 
«bărbatul între două femei», iar ca temă se poate indica «dragostea 
umană» sau «omul care iubeşte». De fapt, şi în lirică vorbim de mo- 
tive. Aşa numim, de pildă, curgerea râului, mormântul, noaptea, răsă- 
ritul soarelui, despărțirea etc. Ca să fie motive adevărate, trebuie pri- 
vite, bineînţeles, ca situaţii semnificative. Transcenderea lor nu constă 
însă numai într-o continuare a situaţiei corespunzător acţiunii, ci şi 
în faptul că ele devin trăirea unui suflet omenesc şi se continuă lăuntric 
în oscilaţiile lor.“ 

(W. KAYSER, Opera literară, trad. H. R. Radian, p. 98) 


MOTIVARE Vezi COMPOZIȚIE 


NARAŢIUNE (fr. narration, lat. narratio = „povestire, isto- 
risire“) Relatarea unor întâmplări într-o succesiune de momente. 
Naratorul expune povestirea prin reprezentare, dialog, relatare. 


»Tehnica artei narative este derivată din situația primară a narării: 
faptul că există un trecut, care este povestit, că există un public, căruia 
i se povesteşte, şi că există un povestitor, care mijloceşte oarecum între 
primii doi. 

Intr-un artificiu tehnic, această situaţie primară poate fi concre- 
tizată şi accentuată: dacă autorul mai introduce şi alt povestitor în gura 

căruia pune povestirea avem POVESTIREA CU CADRU. Autorul 
unei povestiri încadrate în alta îşi creează, prin publicul pe care îl 
prezintă ca real şi prin povestitorul devenit personaj, o perspectivă 
univocă și limite fixe, pe care apoi trebuie să le respecte [...] Povestirea 
încadrată în alta este un excelent mijloc tehnic pentru a îndeplini o 
cerinţă fundamentală, formulată de publicul artei narative, anume: să 
confere credibilitate celor povestite.“ 


x 


„În povestirile izolate, prezentate de un povestitor închipuit, acest 
povestitor dă de cele mai multe ori evenimentele drept trăite de el 
însuși. Această formă se numeşte POVESTIRE SUBIECTIVĂ sau la 
PERSOANA I, opusul ei este POVESTIREA OBIECTIVĂ sau LA 
PERSOANA a III-a, în care autorul sau un povestitor fictiv nu se află 
pe planul evenimentelor. Ca o a treia posibilitate a formei naraţiunii 
este considerată, de obicei, FORMA EPISTOLARĂ, în care mai mul- 
te personaje îşi împart oarecum rolul povestitorului [...] Raportul 
dintre povestitor, pe de o parte, şi public şi evenimente, pe de alta, se 
numește ATITUDINE NARATIVĂ.“ 


(W. KAYSER, Opera literară, trad. H. R. Radian, p. 290-293) 
OPERĂ LITERARĂ Vezi secțiunea Genuri şi specii literare. 


„Integritatea operei apare doar aceluia care va şti să vadă întregul 
în actul de a însufleţi părţile, de a şi le construi, reclama, ordona. 
Trebuie, într-un fel, să facem să retrăiască procesul de producere, când 
ceea ce era făcut rând pe rând propunea, sugera sau impunea ceea ce 
urma să se facă, şi nu reușea acest lucru decât pentru că era deja parte 
a acelui tot care, prezent în el ca anticipare a formei viitoare şi lege de 
organizare operantă, reclama voitele şi invocatele completări“. 

(LUIGI PAREYSON, Estetica. Teoria formativității, 
trad. Marian Papahagi, p. 152) 


PASAJ Parte, fragment dintr-o lucrare. 


PERSONAJ (fr. personnage, din lat. persona = „rol, mască, ac- 
tor“). Omul (sau obiectul) implicat în acţiunea relatată de o 
operă literară. Homo fictus (omul i imaginat, personajul) este un 
erou în literatura antichităţii, un caracter în clasicism, o lume 
complexă o dată cu realismul romanesc al secolului XIX. Noul 
roman proclamă disoluția personajului. 


„Construirea personajului literar este determinată de: raportul față 
de verosimilitate; modalitatea de concepere a personalităţii; motivaţia 
trăsăturilor de caracter şi a modului de comportament, precum şi 
gradul de previzibilitate al acestuia: volumul trăsăturilor introduse, 
frecvenţa manifestării lor; statica sau variabilitatea personalităţii, iar 

în cazul variabilităţii - continuarea evolutivă sau dezvoltarea «în sal- 
turi»; calitatea estetică proprie unui personaj dat; modalitatea de pre- 
zentare a trăirilor interioare (prin intermediul manifestărilor exteri- 
oare ale acestora, numirea și relatarea trăirilor, descrierea lor metaforică, 
vorbirea indirectă, monologul interior, organizat sau haotic, fluxul 
conştiinţei).“ 
(H. MARKIEWICZ, Conceptele științei literaturii, 
trad. C. Geambașu, p. 98) 


„Așa cum s-a format mai ales în Franţa sec. al XVII-lea şi cum a 
fost reluat în diferite literaturi naţionale, clasicismul a insistat asupra 
unităţii personajului, concepând foarte riguros ideea de consecvență. 
Potrivit cu statismul clasic, unitatea a fost opusă diversităţii și mişcării. 
Clasicismul s-a străduit să construiască caractere universal valabile [...] 
Personajul romantic e în conflict cu sine şi cu lucrurile. Termenul 
uzual de inadaptare are sensuri şi întruchipări diverse. Poate însemna 
negare hiperbolizată la dimensiuni titanice sau luciferice, poate deveni 
inacceptare creatoare şi sacrificiu grandios [...] Este maladie a secolului 
la romanticul drapat, «prea bun pentru lume», sau maladie diagnos- 
ticată fără iluzii, cu voluptatea autodiminuării [...] În realism, «jocul 
caracter-împrejurări transformă caracterele, transformă și relaţiile in- 
terumane, dându-le cursul sinuos explicabil şi surprinzător al vieţii [...] 
Semnificativă pentru realism este capacitatea de a sesiza procesul, felul 
uneori lent, imperceptibil, alteori brusc, în care are loc devenirea 
psihologică [...] Clasicismul se ocupase de omul normal, sociabil şi 
echilibrat. Romantismul fusese interesat de formele atipice, de genii 
şi de monştri. ... Anomalia cercetată sistematic, cu o optică de clinică 
literară şi cu iluzia unei explicări complete, avea să devină preocuparea 
naturalismului. Cei mai mulţi realişti revin la omul normal, considerat 
nu în generalitatea clasică, ci în diversitatea lui individuală şi istorică, 
în nenumăratele lui întruchipări pe care le oferă observarea realului.“ 


(SILVIAN IOSIFESCU, Construcţie și lectură, p. 158-174) 


„Critica analitică a romanului deosebeşte în general trei elemente 
constitutive ale acestuia: intriga, caracterizarea personajelor şi cadrul; 
ultimul, care capătă atât de lesne semnificaţie simbolică, este denumit, 
în unele teorii moderne, «atmosferă» sau «tonalitate». Este momentul 
să subliniem că toate aceste elemente se determină reciproc. După cum 
se întreabă Henry James în eseul Art of Fiction („Arta romanului“), 
«Ce altceva este personajul decât factorul care determină episoadele? 
Ce altceva este un episod decât o ilustrare a personajului?»* 


(R. WELLEK, A. WARREN, Koria literaturii, trad. Rodica Tiniş, p. 286) 


„Există un număr extrem de redus de posibilităţi de a fixa un per- 
sonaj [...]: 1. autorul se opreşte din naraţiune pentru a compune un 
portret [...]; 2. autorul prezintă personajul prin expunerea faptelor sale 
[...]; 3. relatarea sentimentelor prin discursuri [...] „De-a lungul unei 
înlănțuiri de acte, autorul îşi opreşte brusc personajul pentru a-l descrie 
vestimentar, biografic sau psihologic. Oprirea aceasta are semnificaţia 

opririi întregii lumi... Portretul reprezintă, prin urmare, unul din 
elementele cele mai convenţionale şi cele mai paradoxale din structura 
operei literare [...] Un obiect concret, un individ real nu poate fi de- 
scris. El poate fi numai semnalat, anume prin unele particularităţi care 
ies cu deosebire în evidenţă [...] Portretul constituie, prin urmare, 
ipoteza personajului static, stagnant. Pentru a face un portret, autorul 
trebuie să oprească acţiunea: portretul este un element bine marcat 
prin convenționalism şi el reclamă afirmarea subiectivităţii autorului 
într-un mod mai direct decât personajul în mişcare, decât urmărirea 
unui conflict, a unei acţiuni...“ 


(MARIAN POPA, Homo fictus, p. 292-293) 


„Putem împărţi personajele în plate și rotunde. În secolul al XVII- 
lea, personajele plate erau numite „umori“, iar acum sunt botezate 
uneori tipuri, alteori caricaturi. În forma lor cea mai pură, ele sunt 
construite în jurul unei singure idei sau calităţi; când cuprind mai mult 
decât un singur factor, începe curbura lor către rotund...“ „Carac- 
teristica romanului este că scriitorul poate vorbi şi despre şi prin per- 
sonajele sale, sau poate aranja lucrurile în aşa fel încât să putem auzi 
personajele atunci când ele vorbesc singure. Romancierul are acces la 
mărturisiri pe care personajele nu și le fac decât lor înseși şi de la acest 
nivel el poate coborî chiar mai adânc, ca să privească în subconștient.“ 


(E. M. FORSTER, Aspecte ale romanului, trad. Petru Popescu, p. 85-90) 


PORTRET (fr. portrait, din franceza veche pourtraire = „a dese- 
a“). Imagine a unei persoane reprodusă prin pictură, desen, 
fotografie. Descriere a unui caracter. 


POSTEAȚĂ (fr. postface) Text explicativ, avertisment plasat la 
finele unei cărți. 


PREFAŢĂ (fr. preface, după lat. praefatio = „preambul“). Dis- 


curs preliminar plasat în fruntea unei cărți. 


PROLOG (gr. prologos, pro = „înainte“ şi logos = „discurs, vor- 
bire“). Prima parte a unui roman, a unei piese de teatru, în care 
se pregăteşte intrarea în evenimentele descrise. 


PUNCT CULMINANT Moment în care tensiunea atinge va- 
loarea maximă şi e urmată de deznodământ. 


„Înainte de deznodământ, tensiunea atinge de obicei punctul cel 
mai înalt [...] Evenimentele trebuie să fie distribuite, trebuie să se 
constituie într-o ordine anume, trebuie să fie expuse, este necesar ca 
din materialul de fabulă să fie realizată o combinaţie literară. Con- 
struirea artistică a distribuirii evenimentelor într-o lucrare se numeşte 
subiectul lucrării.“ 


(B. TOMAȘEVSKI, Toria literaturii, trad. Leonida Teodorescu, p. 264) 

QUIPROQUO (lat. quid pro quod = „alua pe unul drept altul“). 
Neînţelegere, eroare, confuzie, utilizate, de obicei, în comedii, 
farse, vodeviluri, ca sursă a comicului. 


RECEPTIARE Când se referă la literatură, are în vedere relaţia 
dintre cititor şi text care se stabileşte în timpul lecturii. Reacţia 
poate fi individuală şi colectivă, cea din urmă trimițând la modul 
de înţelegere a unei opere la un moment dat al posterităţii. În 
legătură cu normele receptării, apare noţiunea de canon (opere 
considerate de valoare într-un anumit context social, politic, 
istoric). Canonul poate fi strict estetic, reţinând exclusiv opere 
expresive, creatoare de lumi, rezistente în timp ca reprezentări 
general-umane. 


SCENĂ (lat. scaena, din gr. skene). Podiumul pe care joacă acto- 
rii, într-un teatru. Ansamblu de decoruri care reprezintă locul 
acţiunii. Subdiviziune a unui act într-o piesă de teatru, marcată 
de obicei de intrarea unui nou personaj ori de reducerea numă- 
rului de personaje aflate pe podium. 


SPAŢIU şi TIMP Coordonatele spaţiale şi temporale, indicațiile 
de loc şi timp al acţiunii într-o operă literară. În viziunea unui 
M. Bahtin, opera se caracterizează printr-o îmbinare complexă, 
subtilă, specifică a spaţiului şi timpului, numită cronotop (kronos 
= „timp“; topos = „loc“. 


„În ceea ce priveşte locul acţiunii, sunt caracteristice două moda- 
lităţi: statică — eroii se întâlnesc în același loc... și cinetică — eroii se 
transferă dintr-un loc în altul pentru confruntările necesare.“ 

(B. TOMAȘEVSKI, Teoria literaturii, trad. Leonida Teodorescu, p. 265) 


SUBIECT (lat. subjectus). Succesiunea întâmplărilor, faptelor 
dintr-o operă literară, constituind conţinutul ei moral, filosofic 
etc. Subiectul are, într-o împărțire didactică, patru părți: expozi- 
tiunea, dezvoltarea, punctul culminant şi deznodământul. Vezi şi 
fabula, actiune. 


„Subiectul în proză apare ca succesiune de episoade narative şi, deși 
în fiecare din ele raportul dintre planul conţinutului şi cel al expresiei 
se construieşte altfel decât în vorbirea obişnuită, legile care guvernează 
acest raport nu sunt cele ale poeziei. Asemănarea cu vorbirea obişnuită 
constă în aceea că, în proză, amintitele două planuri? îşi câştigă din nou 
o anumită independenţă. În virtutea acestui fapt, mişcarea fabulativă 
a unui amplu text de proză constă, din punctul de vedere al cititorului 

obişnuit, neiniţiat, într-o succesiune de episoade raportate între ele 
tocmai în perspectiva planului de conţinut [...] Elementele subiectului 
poetic nu sunt dispuse într-o strictă succesiune, ci se află în stare de 
interacţiune, alcătuind o complexă şi unitară construcție“. 


„Diviziunea textului în strofe repetă la un nivel superior relaţiile 
dintre versuri... Conexiunile dinăuntrul strofei repetă la alt nivel con- 
fruntarea și opoziţia semantică a versurilor, în timp ce conexiunile 
între strofe fac să apară în interiorul strofei anumite conexiuni integra- 
toare, paralele cu raporturile dintre cuvinte în cadrul versului [...] În 
numeroase culturi naţionale, apariţia strofei, adică a unei construcţii 
mai complexe decât distihul, a fost însoţită, atât în poezia orală, cât şi 
în cea cultă, de degajarea unui refren [...] Refrenul nu reprezintă o 
unitate structurală independentă plasată între două strofe, ci se referă 
întotdeauna la strofa după care urmează...“ 


(.M.LOTMAN, Lecţii de poetică structurală, 
trad. Radu Nicolau, p. 207-208, 212-213) 


„Formaliştii ruși fac o distincţie între «fabula», adică succesiunea 
temporal - cauzală care, oricum ar fi expusă, constituie «povestirea» 
sau materialul «povestirii», şi sujet (în limba rusă siujet = subiect), un 
termen pe care l-am putea traduce prin «structura narativă». «Fabula» 
este suma tuturor motivelor, în timp ce sujet este prezentarea într-o 
ordine artistică a motivelor (adesea ceva absolut diferit) [...] Sujet în- 
seamnă intriga filtrată prin „punctul de vedere“ și prinsă în „focarul 
naraţiunii.“ Fabula este, ca să spunem așa, o selecție din „materia pri- 
mă» a romanului (experienţa autorului, lecturi etc.); în schimb, prin 
sujet se înțelege o selecţie din fabulă; sau, mai bine zis, o viziune 


y « 


narativă mai concentrată. 
(R. WELLEK, A. WARREN, oria literaturii, trad. Rodica Tiniş, p. 284) 


„Ceea ce trăiește în afara unei opere literare, într-o tradiţie proprie, 
şi şi-a produs acum efectul asupra conţinutului operei respective, se 
numeşte SUBIECT. Subiectul este întotdeauna legat de anumite per- 
sonaje, cuprinde o desfăşurare de evenimente și este mai mult sau mai 
puţin fixat în timp și în spaţiu. Chiar şi formula «A fost odată...», cu 
care încep basmele, reprezintă o fixare în timp. 

Din definiţia termenului literar «subiect» reiese că au un subiect 
numai operele în care se petrec evenimente și apar personaje, deci 
piesele de teatru, epopeile, romanele, povestirile etc. O poezie lirică 
nu are, în acest sens, un subiect“, 


(WOLFGANG KAYSER, Opera literară, p. 88, în rom. H.R.Radian) 


TABLOU (fr. tableau). Secvenţă descriptivă, î în poezia lirică sau 
epică. În teatru, subdiviziune a unui act. Vezi SCENĂ. „Sem- 
nalmentele lui sunt caracterul închegat, plinătatea obiectivă, 

izolarea în timp, respectiv caracterul static și, în sfârșit, un conți- 
nut semantic deosebit. Ca şi în lirică, tabloul poate deveni lesne 
simbol. 


TEMĂ (fr. thême, gr. thema = „subiect“). Subiect, materie pe 
care urmează s-o dezvolte o lucrare, o operă literară. Vezi fabula, 
subiect. 


„ema este unitatea sensurilor diverselor elemente ale operei. Se poate 
vorbi şi despre tema unei lucrări, ca şi despre tema părţilor ei com- 
ponente [...] 

Tema este o unitate. Ea se compune din mici elemente tematice 
distribuite într-o anumită corelaţie. Se remarcă două tipuri principale 
de distribuire a elementelor tematice: 

1. legătura cauzal-temporală între momentele tematice introduse; 

2. concomitența materialului expus sau o altă modalitate de suc- 
cesiune a temelor, lipsită de o legătură cauzală a materialului expus. În 
primul caz, avem de-a face cu o literatură fabulativă (nuvelele, romanele, 
poemele epice), în cel de al doilea, cu o literatură non-fabulativă, „des- 
criptivă“ (poezia descriptivă şi didactică, lirică, „călătoriile“... 

(B. TOMAȘEVSKI, Toria literaturii. Poetica, 
trad. Leonida Teodorescu, p. 249-250) 


„Tema romanului Werther este tânărul «sensibil», cea a Iliadei, 
mânia lui Ahile, cea a Odiseei, înapoierea lui Ulise...“ 


(W. KAYSER, Opera literară, trad. H.R.Radian, p. 121) 


TEXT (lat. textus = „ţesătură“). Ansamblu de termeni, fraze 
alcătuind o scriere, o operă. Operă literară sau un fragment al 
ei. Din punctul de vedere al semioticienilor, textul este un proces 
care se împlineşte prin colaborarea scriiturii cu lectura. Ca sistem 
conotativ, adică extrăgându-şi sensurile din vecinătatea complexă 
a semnelor, din capacitatea inepuizabilă a cuvintelor de a spune 
altceva în funcţie de context, textul e o activitate de producere a 
sensului. Textura denumeşte aranjarea, dispunerea părţilor într-o 
operă literară. 


TEZĂ (lat. thesis, din gr. thesis = „acţiune“). Operă cu teză în- 
seamnă operă destinată să demonstreze adevărul unei teorii, al 
unei idei, de obicei politică sau socială. Vezi polemica dintre 


> 


„arta pentru artă“ şi „arta cu tendinţă.“ 


TIP (lat. tipus = „caracter“, gr. typos = „urmă, amprentă“). Mo- 
del ideal, reunind trăsăturile esențiale ale tuturor fiinţelor sau 
lucrurilor de acelaşi fel. Hagi Tudose, de pildă, e tipul avarului. 
Vezi şi caracter. 

„Într-o operă literară, trebuie să deosebim timpul de fabulă de 
timpul povestirii. Timpul de fabulă este timpul î în care se presupune 
săvârşirea evenimentelor expuse, timpul povestirii este timpul pe care-l 
consumă lectura operei (respectiv - durata spectacolului). Acest din 
urmă timp este acoperit de noţiunea de volum al operei. 

Timpul de fabulă este dat astfel: 

1) prin datarea momentului acţiunii, care poate fi absolută... 

2) prin indicarea intervalelor temporale consumate de eveni- 
mente... 

3) prin crearea unei iluzii a duratei...“ 


(B. TOMAȘEVSKI, Teoria literaturii, trad. Leonida Teodorescu, p. 265) 


TITLU (fr. titre, lat. titlus). Cuvânt, expresie, frază care desem- 
nează o serie, o parte dintr-o scriere, o operă literară sau artistică. 
Există şi subtitlu şi supratitlu. 


„Poeziile medievale nu aveau titlu. Abia din epoca umanismului 
s-a introdus uzanţa titlului [...] Titlului îi revine, în parte, sarcina de 
a crea în receptor starea de spirit adecvată. Ceea ce realizează în teatru 
lovitura de gong şi stingerea lămpilor - transpunerea magică în lumea 
ficţiunii - trebuie în lirică să realizeze adeseori titlul poeziei el singur. 
[...] Cu decenii în urmă, se obișnuia ades să se folosească drept titlu 
numai forma, respectiv categoria: Odă, Cântec, Sonet. Maniera con- 
ceptuală, retorică, a vorbirii se anunţă eventual în titlurile care desem- 
nează tema tratată: La o fântână, Elogiu culorii verzi, O contemplare 
despre flori... etc. [...] De la sfârșitul secolului al XIX-lea încoace, se 
poate observa obiceiul contrar: acela de a nu alege un titlu anume, ci 
de a pune ca titlu cuvintele de început ale poemului. Atitudinea care 
duce la această practică este, nu arareori, diametral opusă atitudinii 
retorice. Poetul vrea să excludă orice gând referitor la ceva tematic, vrea 
să nu vorbească de la distanţă, nici cu deliberare; poemul trebuie să 
fie luat ca un talaz care se formează şi se ridică pe nesimţite și care apoi 
piere din nou“ [...] „Prin ACORD PREGĂTITOR se înţelege o strofă 
sau un grup de versuri care nu are legătură cu acţiunea propriu-zisă 
(în cazul baladei), dar care îl pune pe cititor în starea de spirit dorită.“ 


(W. KAYSER, Opera literară, trad. H.R.Radian, p. 278-281) 


TOPOS (gr. topos = „loc“; plural, topoi). Vezi MOTIV. Imagini, 
teme, motive importante în configuraţia unei opere literare. 


„Topoi sunt clișee fixe sau scheme de gândire și de exprimare, 
provenite din literatura antică şi care pătrund, prin literatura latină 
medievală, în literaturile limbilor naţionale ale Evului Mediu și apoi 
în cele ale Renașterii şi ale barocului. [...] Cercetarea topoi-lor are două 
aspecte. Pe de o parte, ea studiază tradiţia literară a unor anumite 
imagini, motive sau formule intelectuale, obiectual fixe; pe de alta, ea 
urmărește tradiţia unor anumite modalităţi tehnice de prezentare.“ 


(W. KAYSER, Opera literară, trad. H.R.Radian, p. 110-111) 

VARIANTĂ (fr. variante). Text care diferă de cel general admis. 
Varianta poate fi de autor, când acesta a încercat mai multe mo- 
duri de abordare a temei (Vezi Mai am un singur dor a lui Emi- 
nescu), sau de transmitere, când ediţiile succesive ale unei opere 
prezintă diferenţe. Ediţiile critice încearcă reconstituirea cît mai 
acurată a formei originale. 


VOCABULAR (fr. vocabulaire, lat. vocabularium). Ansamblul 
cuvintelor care aparţin unei limbi, unei opere literare, unui 
autor. Lexic. 

